|  |  |
| --- | --- |
|  | REPUBLIKA HRVATSKA |
|  | **KOPRIVNIČKO– KRIŽEVAČKA ŽUPANIJA**  Županijska skupština    Koprivnica, 11. svibnja 2022. |

**ZAPISNIK**

**od 10. svibnja 2022.**

sa 6. sjednice Županijske skupštine Koprivničko-križevačke županije održane 10. svibnja 2022. godine u Gradskoj vijećnici Grada Koprivnice, Zrinski trg 1/I, s početkom u 16,00 sati.

Sjednica je sazvana pozivom KLASA: 024-02/22-01/1, URBROJ: 2137-02/03-22-8 od 29. travnja 2022. godine.

**Sjednici prisustvuju** **članice i članovi Županijske skupštine**:

**-** Vlado Bakšaj, Mijo Bardek, Željko Brček, Dražen Čuklić, Ivan Čupen, Damir Felak, Miljenko Flajs, Ernest Forjan, Marko Fucak, Tomislav Golubić, Goran Gregurek, Sandra Kantar, Mladen Kešer, Ana Končurat, Miroslav Kovačić, Jadranka Lakuš, Marijana Lokotar, Vjekoslav Maletić, Darko Markić, Marko Martinčević, Zdravko Matotan, Eugen Pali, Stjepan Peršin, Dubravko Picig, Željko Pintar, Verica Rupčić, Tea Ščetarić Jasek, Kristina Škoda Vajdić.

**Sjednici opravdano ne prisustvuju:**

1. Petar Dombaj
2. Ana Marija Đurđ
3. Darko Fištrović
4. Danijela Glavosek Kovačić
5. Željko Lacković
6. Dajana Milodanović
7. Miodrag Plantak
8. Sandra Sinjeri
9. Josip Večenaj

**Ostali prisutni**:

1. Darko Koren, župan
2. Ratimir Ljubić, zamjenik župana
3. Ljubica Belobrk Flamaceta, po ovlaštenju župana pročelnica Upravnog odjela za poslove Županijske skupštine i pravne poslove
4. Melita Ivančić, pročelnica Službe ureda župana
5. Darko Masnec, pročelnik Upravnog odjela za financije, proračun i javnu nabavu
6. Marijan Štimac, pročelnik Upravnog odjela za gospodarstvo, komunalne djelatnosti i poljoprivredu
7. Maja Blažek, pročelnica Upravnog odjela za zdravstveno-socijalne djelatnosti
8. Ana Mušlek, pročelnica Upravnog odjela za obrazovanje, kulturu, znanost, sport i nacionalne manjine
9. Tihomir Kvakarić, pročelnik Upravnog odjela za opću upravu i imovinska prava
10. Damir Petričević, pročelnik Upravnog odjela za prostorno uređenje, zaštitu okoliša, gradnju
11. Melita Birčić, ravnateljica PORE
12. Zlatko Filipović, ravnatelja Zavoda za prostorno uređenje KKŽ
13. Željka Kolar, ravnateljica Javne ustanove za upravljanje zaštićenim dijelovima prirode KKŽ
14. Sanela Stručić, zamjenica predsjednika Savjeta mladih KKŽ,
15. Dragutin Guzalić, ravnatelj ŽUC-a KKŽ,
16. Željka Koluder Vlahinja, ravnateljica Doma za starije i nemoćne osobe Koprivnica,
17. Mato Devčić, ravnatelj Opće bolnice Koprivnica,
18. Mirjana Hanžeković, ravnateljica Doma zdravlja KKŽ,
19. Draženka Vadla, ravnateljica Zavoda za javno zdravstvo,
20. Antonela Subotičanec, djelatnica Zavoda za hitnu medicinu,
21. Irena Hadelan, ravnateljica Ljekarni Koprivnica,
22. Mirela Martinović, ravnateljica Ljekarne Križevci,
23. Valentina Čadavec, predsjednica kluba „Mariška“,
24. Helena Matica, viša savjetnica – specijalistica za poslove Županijske skupštine
25. Verica Ujlaki, pomoćnica pročelnice za informacijsku sigurnost i tehničke poslove
26. Natalija Hrženjak, savjetnica za komunikacije i protokol
27. Marko Sinković, referent za informatiku
28. Irena Sobota Margetić, snima sjednicu
29. Predstavnici medija.

PREDSJEDNIK: Otvaram 6. sjednicu Županijske skupštine Koprivničko- križevačke županije i pozdravljam sve prisutne na današnjoj sjednici.

Molim pročelnicu Ljubicu Belobrk Flamaceta da izvrši prozivku članica i članova.

LJUBICA BELOBRK FLAMACETA:  *(Proziva članove i izvješćuje o broju prisutnih)*

PREDSJEDNIK: Utvrđujem da je sjednici prisutno 25 članova i da ova Županijska skupština može donositi pravovaljane odluke. Molim pročelnicu Ljubicu Belobrk Flamacetu da nas izvijesti o izvršenju zaključaka s prošle sjednice.

LJUBICA BELOBRK FLAMACETA: Zapisnici s prošle sjednice su izrađeni i dostupni su vam u sustavu e – sjednica, akti s prošle sjednice također su objavljeni u Službenom glasniku broj 4. od 16. veljače, a opći akti dostavljeni su nadležnim ministarstvima na kontrolu zakonitosti.

PREDSJEDNIK: Skraćeni zapisnik s 5. sjednice smo primili. Ima li kakvih primjedbi na skraćeni zapisnik?

Županijska skupština s 25 glasova „za“ donijela je skraćeni zapisnik 5. sjednice.

PREDSJEDNIK: Napominjem kako se u aplikaciji e-sjednica nalaze i Amandman vezan za točku 2. Dnevnog reda Donošenje Zaključka o davanju pozitivnog mišljenja o imenovanju načelnika Policijske uprave Koprivničko-križevačke i Amandman vezan za točku 4. Dnevnog reda Donošenje Odluke o mrtvozorstvu.

Za današnju sjednicu primili smo prijedlog s 21. točkom Dnevnog reda.

PREDSJEDNIK: Dajem na glasovanje predloženi dnevni red.

Županijska skupština je sa 25 glasa „za“ donijela sljedeći

DNEVNI RED:

1. Donošenje Godišnjeg izvještaja o izvršenju Proračuna Koprivničko-križevačke županije za 2021. godinu,
2. Donošenje Zaključka o davanju pozitivnog mišljenja na imenovanje načelnika Policijske uprave koprivničko-križevačke,
3. Donošenje Rješenja o izmjeni Rješenja o imenovanju predsjednika i članova Upravnog vijeća Županijske uprave za upravljanje županijskim i lokalnim cestama Koprivničko-križevačke županije,
4. Donošenje Odluke o mrtvozorstvu,
5. Donošenje Odluke o prijenosu prava vlasništva k.č.br. 3719 k.o. Đurđevac I, vlasništvo Koprivničko-križevačke županije na Grad Đurđevac
6. Donošenje Zaključka o davanju suglasnosti na Odluku o prihvaćanju darovanja zemljišta
7. Donošenje Zaključka o davanju suglasnosti na Odluku Upravnog vijeća Opće bolnice „Dr. Tomislav Bardek“ Koprivnica o kupnji zemljišta
8. Donošenje Zaključka o davanju suglasnosti na Odluku o zakupu poslovnog prostora Doma zdravlja Koprivničko-križevačke županije u Đurđevcu
9. Donošenje Zaključka o proširenju djelatnosti Ljekarne Križevci,
10. Donošenje Zaključka o proširenju djelatnosti Ljekarne Koprivnica,
11. Donošenje Izmjene i dopune Plana specijalističkog usavršavanja zdravstvenih radnika za petogodišnje razdoblje (2020.-2024.) Koprivničko-križevačke županije
12. Razmatranje Izvješća o radu Županijskog savjeta mladih Koprivničko-križevačke županije za 2021. godinu, s prijedlogom Zaključka,
13. Razmatranje Izvješća o radu Povjerenstva za ravnopravnost spolova Koprivničko-križevačke županije za 2021. godinu, s prijedlogom Zaključka,
14. Razmatranje Izvješća o radu i financijskom poslovanju PORE Regionalne razvojne agencije Koprivničko-križevačke županije za 2021. godinu, s prijedlogom Zaključka,
15. Razmatranje Izvješća o radu i utrošku sredstava Zavoda za prostorno uređenje Koprivničko-križevačke županije za 2021. godinu, s prijedlogom Zaključka,
16. Razmatranje Izvješća o ostvarivanju godišnjeg programa rada Javne ustanove za upravljanje zaštićenim dijelovima prirode na području Koprivničko-križevačke županije s aktivnostima zaštite, održavanja, očuvanja, promicanja i korištenja zaštićenih područja u Koprivničko-križevačkoj županiji za 2021. godinu i Financijskog izvješća Javne ustanove za upravljanje zaštićenim dijelovima prirode na području Koprivničko-križevačke županije za 2021. godinu,
17. Razmatranje Izvješća Županijske uprave za upravljanje županijskim i lokalnim cestama na području Koprivničko-križevačke županije za 2021. godinu, s prijedlogom Zaključka,
18. Razmatranje Izvješća o radu i godišnjeg obračuna Doma za starije i nemoćne osobe Koprivnica za 2021. godinu s prijedlogom Zaključka,
19. Razmatranje Izvješća o radu i financijskim rezultatima zdravstvenih ustanova za 2021. godinu s prijedlogom Zaključka:
    1. . Opće bolnice „Dr. Tomislav Bardek“ Koprivnica,
    2. Doma zdravlja Koprivničko-križevačke županije,
    3. Zavoda za javno zdravstvo Koprivničko-križevačke županije,
    4. Zavoda za hitnu medicinu Koprivničko-križevačke županije,
    5. Ljekarni Koprivnica,
    6. Ljekarne Križevci,
20. Razmatranje Izvješća o pružanju usluga pomoći u kući starijim osobama u 2021. godini, s prijedlogom Zaključka,
21. Pitanja i prijedlozi članova.

PREDSJEDNIK: Sjednice su održali: Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost, Odbor za obrazovanje, kulturu, znanost, sport i nacionalne manjine, Odbor za statut i poslovnik, Odbor za izbor i imenovanja, Odbor za financije i proračun, Odbor za zaštitu okoliša i prostorno uređenje, Odbor za vodno i komunalno gospodarstvo i Odbor za gospodarski razvoj.

PREDSJEDNIK: Konstatiram kako su se sjednici priključili još 2 člana ŽS pa nas je sada prisutno 27 članova. Klubovi članova Županijske skupštine također su održali sastanke.

Prelazimo na 1. točku dnevnog reda.

**Točka 1.**

PREDSJEDNIK: Materijale smo primili. Raspravu su proveli Odbor za Financije i proračun i Odbor za Statut i poslovnik te podržavaju izvještaj.

Obrazloženje daje župan Darko Koren.

ŽUPAN: Poštovani g predsjedniče, članice i članovi, svi prisutni izvjestitelji po točkama i svi ostali prisutni uključujući stručne službe isto tako predstavnici mediji, pozdravljam vas na početku ove današnje sjednice i nastojat ću u ovom uvodnom obrazloženju istaknuti ono što smatram da je najvažnije po pitanju ovog dokumenta, iako sama priprema koju imam je i malo više od toga. Dakle, istaknut ću da su prihodi i primici, isto tako i rashodi i izdaci iskazani u tabeli, točnije u 2021. godini ukupni prihodi i primici iznose 728 miliona 280 tisuća kuna, neću u nastavku čitati lipe, nego ću zaokruživati, isto tako ukupni rashodi i izdaci su 720 miliona 671 tisuća, iz čega proizlazi višak prihoda iz tekuće godine 7,6 miliona kuna. Kad govorimo o poreznim prihodima porez na dohodak i županijski porezi ostvareni su u iznosu od oko 50 miliona kuna, kažem zaokruživat ću, ti se prihodi koji čine 7 % u odnosu na ukupno ostvarene prihode i čine najveći dio županijskih nenamjenskih prihoda, odnose na porez na dohodak, isto tako porez na motorna vozila. Što se tiče poreza na dohodak razlog smanjena prihoda je činjenica da je došlo do povećanja povrata poreza i prireza po godišnjoj prijavi i on je izvršen u iznosu od 7,7 miliona kuna. Isto tako su tu iskazani prihodi od poreza na nasljedstva, isto tako porez na cestovna motorna vozila gotovo 5 miliona kuna. Neoporezivi prihodi ostvareni su u ukupnom iznosu 678 miliona kuna, kad govorimo o cjelokupnom tzv. konsolidiranom proračunu i oni u strukturi čine 93 % ukupnih prihoda i primitaka. Ukupne pomoći tekuće i kapitalne ostvarene su u iznosu 324 miliona kuna, što u strukturi neoporezivih prihoda čini 42 % ostvarenih prihoda. Pomoći od međunarodnih organizacija, institucija i tijela Europske unije i naravno temeljem prijenosa EU sredstava ostvareni su prihodi u ukupnom iznosu od 25,7 miliona kuna i one se odnose na povrate sredstava temeljem EU projekata koje provodi Županija i njeni proračunski korisnici. Odnosi se to na financiranje prehrane siromašnih učenika u školama, financiranje pomoćnika u nastavi, projekt Amazon, projekti Erasmusa, centri kompetencija i ostali projekti korisnika. Realizacija tih projekata odvija se planiranim intenzitetom i sukladno tome ostvaruju se i prihodi od pomoći. Isto tako pomoći proračuna iz drugih proračuna ostvarene su u iznosu od 21 milion kuna, tu izdvajamo dakle sredstva koja su kao tekuće pomoći iskazana za zaposlenike i namještenike sukladno sklopljenom sporazumu o preuzimanju ljudi iz državne uprave iz Županije, znači između Županije i Ministarstva uprave, dakle oni koji su bili u Uredima državne uprave u izvještajnom razdoblju su isplaćena sredstva u iznosu 8 miliona kuna, isto tako od strane Ministarstva znanosti i obrazovanja za JPP Gimnazije isplaćeno je 3,3 miliona kuna i isto tako sredstva za prijevoz učenika srednjih škola 7,7 miliona kuna, tu isto tako treba istaknuti iznos od 6,7 miliona kuna koji se odnosi na kompenzacijske mjere uzrokovane promjenom Zakona o porezu na dohodak. Pomoći od izvanproračunskih korisnika ostvarene su u iznosu 5,2 miliona kuna, odnose se na zdravstvene ustanove u iznosu od 4,6 miliona kuna, sufinanciranje zapošljavanja pripravnika, posebne nagrade radnicima u sustavu zdravstva koji obavljaju poslove vezane uz pružanje zdravstvene skrbi pacijentima oboljelima od bolesti COVID. To su sva sredstva koja su zapravo samo transferirana kroz naš Proračun. Pomoći izravnanja za decentraliziranu funkciju ostvarene su u iznosu od 42,6 miliona kuna, gotovo 98 % od planiranih. Ukupan iznos decentraliziranih sredstava u prvom polugodištu 2021. godine iznosio je gotovo 50 miliona kuna. Pomoći proračunskim korisnicima iz Proračuna koji nije nadležan u 2021. ostvareni su u iznosu od 215 miliona kuna, najveći dio čine tekuće pomoći koje iznose 209 miliona kuna gdje se evidentiraju sredstva za proračunske korisnike čiji se rashodi za zaposlene financiraju iz državnog proračuna. Znamo o kome se tu radi. Prihodi od imovine ostvareni su u iznosu od 20 miliona kuna i u odnosu na isto razdoblje prošle godine uvećani su za 78%. Prihodi od nefinancijske imovine ostvareni su u iznosu od 19,8 miliona kuna, odnosno 20% više od planiranih i 83 % više u odnosu na prošlu godinu. Najveće povećanje odnosi se na uplaćene prihode za eksploataciju sirovina, to je vrlo logično jer se izuzetno puno mineralnih sirovina eksploatira i po toj osnovi je i taj prihod povećan. Tu još moram spomenuti upravne i administrativne pristojbe uplaćene u iznosu od milion i 300 tisuća i isto tako prihodi po posebnim propisima ostvareni u iznosu od 34 miliona kuna, radi se o prihodima za opskrbnine Doma za starije i nemoćne isto tako prihode OŠ i SŠ i ostali proračunski korisnici. Prihode od prodaje proizvoda i roba te pruženim usluga i prihodi od donacija u tom izvještajnom razdoblju ostvareni su u iznosu od 23 miliona kuna od toga se 84 % odnosi na prihode od prodaje proizvoda i roba pruženih usluga proračunskih korisnika. Tu su osnovne i srednje škole, Dom za starije i nemoćne, zdravstvo i ostali korisnici. Prihodi iz nadležnih proračuna od HZZO temeljem ugovorne obaveze ostvareni su u iznosu od 254 miliona kuna i 99 % od planiranih u 2021. u povećanju je vidljivo da prihodima koje nam mjesečno uplaćuje HZZO na temelju sklopljenih ugovora o provođenju djelatnosti hitne medicine za tekuće razdoblje, isto tako ugovora za provođenje djelatnosti sanitetskog prijevoza i bolnice isto tako i za glavarinu, razlog povećanja je i povećanje osnovice plaće za službenike i namještenike u javnim službama te isto tako povrat ordinacija u sustav Doma zdravlja, ostvareni prihodi se odnose na zdravstvene ustanove, prihod Opće bolnice od 178 miliona, Doma zdravlja 31, ZZJZ 20, Zavod za hitnu 23. Prihodi od prodaje nefinancijske imovine su ostvareni u svoti 238 tisuća kuna, a primici od financijske imovine i zaduženja u 2021. godini iznosili su 20,8 miliona kuna. Radi se dakle o dvoranama koje su u 2021. financirane iz kredita. Kada govorimo o rashodima i izdacima ukupni rashodi izdaci Proračuna u 2021. godini izvršeni su u ukupnom iznosu kao što sam na početku rekao u iznosu od 720,6 miliona to je 85,5 % od planiranih. Tu uviđamo određeno smanjenje dinamike na dvoranama što znači da nismo iskoristili sav kredit koji smo sa bankama ugovorili. Isto tako sredstva javno linijskog prijevoza su bila nešto manja i isto tako projekat sanacije odnosno otklanjanja otpada u Piškornici za otprilike 4 miliona kuna koliko se sjećam je umanjen. Rashodi poslovanja u 2021. ostvareni su iznosu od 650 miliona, to je 88 %. Po upravnim odjelima da sad dakle ne čitam najviše je naravno UO za zdravstvo i socijalne djelatnosti 368 miliona i za obrazovanje 299 miliona to je dakle ukupno oko 93 % gotovo svih sredstava. Rashodi za zaposlene ostvareni su u iznosu od 423 miliona kuna i tu valja istaknuti da od ukupno ostvarenih rashoda za zaposlene, rashodi za zaposlene u upravnim odjelima naše Županije iznose 17,2 miliona kuna, odnosno 4% od ukupno, a iznos od 405 miliona kuna i 96% odnosi se na rashode zaposlenih po proračunskim korisnicima i iskazani su u posebnom dijelu. Rashodi za zaposlene u zdravstvenim ustanovama iznose 214 miliona, a u osnovnim i srednjim školama 176 miliona kuna. Ostali korisnici gotovo 16 miliona kuna. U ovom izvještajnom razdoblju došlo je do povećanja rashoda za zaposlene, što je rezultat povećanja osnovice za obračun plaća osnovnih i srednjih škola, isto tako zdravstvenih ustanova i koeficijenata zaposlenika i nešto naravno većeg broja djelatnika sa kojima su ugovoreni prekovremeni sati. Materijalni rashodi su iskazani isto tako u posebnom dijelu proračuna, financijski rashodi, subvencije i pomoći pa ne bi sad to detaljizirao. Naknade građanima i kućanstvima su izvršene u iznosu 14,2 miliona kuna, rashodi za nabavu nefinancijske imovine u iznosu od 65 miliona kuna, u materijalima isto tako možete sagledati koja su to ulaganja u nefinancijsku imovinu. Rashodi za nabavu proizvedene dugotrajne imovine su ostvareni u iznosu od 57 miliona kuna, veći se dio zapravo odnosi na prošlu godinu, razlog su projekti ulaganja Županije u školske dvorane isto tako izrada projektne dokumentacije i geotehničkog elaborata za projekt dvorac Inkey. Isto tako je povećanje kod proračunskih korisnika za izvođenje radova u sklopu projekta centara kompetencije Obrtničkoj školi Koprivnica i Strukovnoj školi Đurđevac. Izdaci za financijsku imovinu i otplatu zajmova izvršeni su iznosu od 4,3 miliona kuna i to je otprilike i planirano. Isto tako dužni smo vas informirati o stanju nenaplaćenih potraživanja i nepodmirenih obaveza na dan 31.12.2021. nenaplaćena potraživanja za prihode Županije iznosila su 16,6 miliona kuna od čega potraživanja za Županiju 416 tisuća kuna, to su oni stari krediti i sporovi koje vodimo za pojedine stare kreditne linije, a 16 miliona kuna odnosi se na proračunske korisnike. U stanju nepodmirenih dospjelih obaveza prednjače naravno zdravstvene ustanove i Bolnica sa 115 miliona, srednje škole sa 15 miliona radi se o CEKOMU i u konačnici evo rezultat poslovanja prema godišnjem obračunu proračuna naše Županije za 2021. utvrđuje se da je ostvaren višak iz tekućeg razdoblja 7,6 miliona kuna. Struktura viška, odnosno manjka po proračunskim korisnicima na dan 31.12. vam je prikazana prema financijskom izvještaju. Ono što je tu opće poznato sistemski gubitak koji je kontinuiran, dakle, vezan je uz poslovanje OB Dr. Tomislav Bardek, a isto tako u onom trenutku smo imali neostvarene prihode po fakturama za CEKOM kad govorimo o srednjim školama. Unatoč trudu da što kraće obrazložim ovaj dokument, ipak sam se morao na neki način osvrnuti na ove podatke koje sam i iznio i predlažem vama ŽS, donošenje godišnjeg izvještaja o izvršenju proračuna Županije za 2021. sa svim prilozima i u predloženom obliku, a za sva dodatna pitanja odgovore isto tako je slobodan dati pročelnik UO za financije i proračun.

TOMISLAV GOLUBIĆ: Poštovani predsjedniče, župane, zamjeniče, članice i članovi ŽS, stručne službe, predstavnici medija u ime kluba SDP-.a naravno mi ćemo biti protiv ovakvog izvješća o izvršenju proračuna. To nije proračun za koji smo mi glasali tako da ne možemo dati niti podršku izvješću. Žao mi je ako znamo da smo 22. studenoga glasali rebalans, za ovakav proračun, žao mi je da danas imamo stavke, župan je to dosta brzo prošao preko tih stavaka pa nismo dobili neka detaljnija obrazloženja. Stavke koje imaju realizaciju 0 % ako se ne varam župane rekli ste nešto malo manje. Nije nešto malo manje, pričamo o linijskom prijevozu preko 10 miliona kuna, pričamo o Piškornici preko 4 miliona kuna, pričamo o neutrošenim sredstvima i na vodnom gospodarstvu. Pričamo i na energetskoj obnovi Florijanskog trga. Nije mi jasno iz kojeg razloga se proračun na kraju ne popegla na kraju godine. Imate rebalans na kraju studenoga gdje imate mogućnosti, gdje već znate da jesu neke stvari nemoguće za realizaciju, zašto se to ne popegla, mislim doći će i na kraju dana revizija koja će pitati kako ste mogli staviti stavku od 12 miliona kuna, imate realizaciju 0. Klub će biti protiv.

MARKO FUCAK: Poštovani predsjedniče, župane sa zamjenikom, sve članice i članovi ŽS, predstavnici medija i svi ravnatelji i pročelnici, pozdravljam vas na samom početku. Evo kolega Golubić je rekao zašto ćemo biti protiv. Ima nekoliko stavki u ovom proračunu koje su stvarno realizirane sa malim postotkom. Ja neću ovog da se opet ne bi ponavljao kao prijašnjih godina vezano na gospodarstvo i poljoprivredu, sad ću samo malo što je vezano za energetiku i prometnu infrastrukturu. Plan je bio preko 17 miliona kuna, realizacija 0,29 % jako loše, neke druge Županije ulažu u zelene energije, energetiku, tu su kapitalni projekti, ulaganja u sunčane elektrane, imamo istraživanja i razvoj geotermalnih potencijala, mi eto nismo na toj razini, što nažalost nije dobro. Što se tiče linijskog prijevoza putnika, eto neke stavke moramo pohvaliti, ali ono što ste isto spominjali u Županijskom listu koji smo dobili u poštanske sandučiće, tu se isto spomenulo 24 km asfaltnih dionica da smo asfaltirali, ne znam, možda za nas je dovoljno, ali velim Kinezi to preko noći asfaltiraju mi to moramo asfaltirati i hvaliti se da smo to realizirali u 365 dana. Što se tiče linijskog prijevoza velim na nekim područjima možda Križevci, okolica Križevaca, isto Koprivnica je velika, tu možda to funkcionira, ali velim neke male općine na području Đurđevca i njihova naselja koja spadaju pod te općine možemo reći za primjer i Brodić, učenici SŠ provode u Gimnaziji 6-7 sati dnevno, a na putovanje provedu isto toliko sati 3-4 sata čekaju autobus i onda 2-3 sata čekaju autobus da bi se vratili kući. Znači praktički nema ih doma 14 sati i onda spavanje, kad će učiti? Velim, to su neki problemi o kojima trebamo razmišljati i kod rebalansa proračuna i u ovoj godini, a i normalno za novi proračun koji ćemo donositi za 2023. godinu. Velim ovo isto što neke županije ulažu u kapitalne projekte zelene energije, mi se s time ne možemo pohvaliti, naš najveći doprinos je to što je naša Županija kupila evo Toyotu hibrid županovo vozilo koje troši 4,3 litre na 100 km, to nam je najveći doseg. Znači tu smo zakazali, trebamo malo bolje gledati u planiranju i konačnim realizacijama u budućnosti, ako smo već sad zakazali na ovom proračunu za 2021.

MLADEN KEŠER: Uvaženi predsjedniče ŽS, gospodo zastupnici, gospodo novinari, ispričavam se što sam malo kasnio, ali nažalost, daleko sam, iz najdaljeg kuta Županije sam došao. Riječ je zapravo ovdje o jednom proračunu, izvršenje Proračuna za 2021., o proračunu kojem ja možda nikad nisam robovao s time da, proračun mora biti ispeglan kao što je kolega Golubić rekao na 0, ne treba biti ispeglan, ja sam više volio da proračun bude razmjeran, da bude takav sa puno ideja, sa puno različitih programa, sa puno različitih investicija koje su možda nekad i nedostižne, možda su JLS ovog momenta regionalne samouprave KKŽ, no međutim ako podvučemo crtu ovaj proračun vidimo da je zapravo potrošeno u njega preko u jednoj 2020. godini negdje oko 600 miliona kuna, no međutim u 2021. godini oko 700 i nešto miliona kuna, zapravo je riječ o jednom povećanju proračuna u vrijeme kad je bila kriza i mislim da je bila jedna teška godina, no međutim ono što bi ja htio naglasiti, a mi smo zapravo u 2020. imali manjak od 50 i nešto miliona, a u 2021. manjak od nekih 47 miliona kuna. Riječ je o tome da smo zapravo trošili novac da je preko 60 i nešto % otišlo na plaće. Pazite što su zapravo interesantni podaci, ovo su najinteresantniji podaci i kad bi se to događalo u bilo kojoj tvrtci privatnoj ili bilo kojoj vjerojatno bi direktor morao otići iz te tvrtke i morao bi napustiti kormilo, ali to naše građane ne brine, naši građani to nagrađuju i to je naš župan shvatio da treba znati na koji način upravljati s novcem da što manje napraviš, a da što više novca podijeliš i da taj zapravo novac nestane. 800 miliona kuna, što bi se dogodilo jednom načelniku JLS da potroši 4 miliona kuna a da se ništa ne vidi. Zapravo mislim da bi on imao veliki problem. U ovom dijelu naknada za putovanja su bila negdje oko 680 tisuća kuna, naknade za prijevoz na terenu i odvojeni život 11 miliona kuna, to nije baš malo. Idemo dalje, bankarske usluge platnog prometa odnosno zatezne kamate 2 miliona kuna, htio bi pročelnika pitati što je to 2 miliona kuna zateznih kamata, da li je to možda Bolnica? Ako je to bolnica, molim g. Devčića da jasno veli koje su to kamate, znači to je proračun neke najmanje JLS naše županije, a to su samo kamate u pitanju. Subvencije trgovačkim društvima, e vidite tu smo zapravo pali na ispitu, gdje smo trgovačkim društvima dali, to su čak javna društva koja obavljaju javne poslove, dali smo 54 tisuće kuna, vrlo malo i mislim župane da za idući proračun, rebalans slobodno to povećate mislim da ću nakon toga se ja zahvaliti vam se na tome. Osiguranje naknade za kućanstva tu mi nije jasno 11 miliona kuna, blizu 12, ne znam koja su to kućanstva dobila 12 miliona, ja bi htio pitati da mi se jedno kućanstvo danas javi neka mi se javi netko iz KKŽ tko je dobio neke pare? Ja ne znam. Dalje, donacije u novcu 8 miliona 777 tisuća kuna, to nije baš malo, donacije u novcu blizu 9 miliona i sada me interesira o čemu je tu riječ? To nije malo, to nije 90 tisuća kuna, 9 tisuća, to je 9 miliona kuna, kad bi to dao svakoj JLS milion, siguran sam da bi načelnici puno napravili s tim novcem. Kazne, penali 503 tisuće kuna, molim pročelnika da mi veli što to znači 503 tisuće kuna na kazne i penale, nismo dobili to nego to smo platili. I da vas više sad ne zamaram, kao što je kolega Golubić rekao mi ćemo biti protiv ovog Izvješća što je zapravo normalno za oporbu, ali bi molio ova pojašnjenja. Znači nisam secirao kompletan proračun od stavke do stavke, ali bi vas molio da ova pojašnjenja daju pročelnici ili ljudi koji vode Županiju, odnosno njezine asocijacije kao što je Bolnica ili neke druge ustanove, mislim da su one jako veliki potrošači u tom dijelu, a ne znam kako to sanirati.

ŽUPAN: Ja ću ono što se može prokomentirati i malo pojasniti a pročelnik će možda, ako uopće ima prostora za neka pojašnjenja jer ovakav jedan teatralan nastup zapravo nema nikakvu podlogu. Znači nema nikakvu podlogu, 800 miliona, 700 miliona, 11 miliona, tako možete svaku poziciju izvaditi i tako teatralno pitati što je to. Svaka ta pozicija ima svoje obrazloženje, svaka. Znači proračun od 720 miliona kuna nije proračun Županije, nego proračun svih proračunskih korisnika uključujući Bolnicu i sve ustanove i to je jedan veliki sustav, razumijete. Naravno da ćemo obrazložiti, a što se tiče javno linijskog prijevoza, to ja želim reći, jer se tu smatram odgovoran i smatram da sam tu jako veliku ulogu imao i vi znadete da smo mi potpisali ove godine Ugovor o javno linijskom prijevozu da smo druga županija koja je to napravila, da se sada još lome koplja oko toga, da je u četvrtak na sjednici Vlade donesena jedna odluka koja zapravo govori o nečemu što smo mi već napravili da smo poslije Zagrebačke županije, neću sada komentirati proceduru koja je provela da smo mi sigurno prvi u Hrvatskoj proveli zakonitu, ispravnu proceduru koja je rezultirala činjenicom da ova Županija ima organiziranu javnu linijsku uslugu, da su se ponovno vratile 80-ak županijskih i međužupanijskih linija, da se njome voze svi srednjoškolci, da smo tu ugradili subvencije karata mjesečnih za studente, a za umirovljenike i dnevnih jednokratnih karata i to 80 %, znači ako čovjek plaća kartu ne znam iz Gole npr 20 kn on za 4 kn dobije tu kartu. Znači u ovoj godini smo to realizirali i to je jedan prilično zahtjevan bio proces koji zapravo nije primjeren da se sada o njemu ovdje tak raspravlja jer nije to mjesto za sud o tome. Možemo, ako netko od vas želi, o tome individualno porazgovarati upoznat sam sa svime, ali tvrdim da je to možda najznačajniji projekt koji smo napravili naravno uz sve ove investicije, tako da, mislim ne shvaćam čemu kritika toga, čemu kritika toga projekta, a kažem potpisan je taj Ugovor u ovoj godini 2022. tako da ne znam, a što se tiče ovih ovakvih nabacivanja pojedinih stavki iz proračuna to možemo sigurno elaborirati svaku od njih, a koliko znam vi za proračun niste niti glasali pa onda vaša izjava, mi nismo glasali za ovakav proračun pa nećemo ni za ovo, pa onda niste ni za ono pa nećete ni ovo.

DARKO MASNEC: Sve vas srdačno pozdravljam, sve prisutne, ja ne komentiram vijećnike ja iznosim činjenice. Ovdje koja su pitanja bila, ako gledate izvještaj o izvršenju proračuna on se sastoji od nekoliko elemenata, jedan od njih je i u općem dijelu gdje su u računu prihoda i rashoda i gdje su svi rashodi prikazani po ekonomskoj klasifikaciji, znači vrsta troška tu su plaće, to su materijalni troškovi, materijalna prava zaposlenih i sve ostalo na nivou cijele Županije i objedinjeni. U posebnom dijelu proračuna ti troškovi su razvrstani po korisnicima i po nositeljima i po prema njihovoj funkciji i određenih projektima. 423 miliona kuna to su plaće, to su plaće Bolnice, to su plaće Domova zdravlja, plaće naših učitelja u srednjim i osnovnim školama, u tim dijelovima je također i bilo i rashoda koje smo imali vezano za plaćanje određenih sudskih presuda i onih dijelova koji su bili vezani na spor za rast dva, odnosno tri posto i znate da su javne službe oko toga dobile sporove i mi smo te stvari također platili i u zdravstvenim ustanovama plaćamo. Ona sva prava o kojima ste govorili su prava iz kolektivnih ugovora koje smo mi dužni poštivati i platiti, znači dužni smo platiti i troškove puta, dužni smo platiti određeni rad subotom, nedjeljom u vrijeme državnih praznika. Onaj odvojeni rad nije baš 11 miliona, to su troškovi koji nisu za takvu vrstu rashoda kakvu ste vi spomenuli i također su dio Kolektivnog ugovora. Moram reći, naknade kućanstvima i ostalim, odakle ti novci, to su sredstva koja smo isplatili za karte učenicima srednjih škola, to su sredstva koja smo isplatili za sufinanciranje smještaja starijih i nemoćnih u staračkim domovima, to je čitav niz tih socijalnih davanja koje smo mi imali i koje smo kroz proračun realizirali. Što se tiče nekih dijelova koji su bili vezani za sufinanciranje programa i naši programi ovise o tome i dinamici financiranja kako su JLS provodile svoje programe. Neke nisu uspjele realizirati, mi smo taj dio naročito u onom komunalnom dijelu i komunalnom gospodarstvu pratili i sufinancirali, bili su javni natječaji otvoreni, svi koji su se javili praktički su dobili sredstva koja su bila, tako da to su neki podaci, a ako želite vidjeti svaku pojedinačnu kategoriju onda trebate otvoriti u proračunu proračunskog korisnika i možete vidjeti koliko je od tih ukupnih po pojedinom proračunskom korisniku potrošeno sredstava za koju namjenu i sve ostalo.

MARKO FUCAK: Pa samo da repliciram pročelniku Masnecu, zadnja strana dokumenta znači godišnji izvještaj o izvršenju proračuna znači zadnja stranica je 135, imate tablicu gdje piše višak manjak na dan 31.12. piše vam znači 47 miliona i 744 tisuće, ali kad se zbroje svi ti podaci, ne ispada vam taj, ispada vam 300 tisuća kuna manje, što je u vašem slučaju puno bolje, ali ću vam reći da kada dajete članicama i članovima dokumente na skupštinu da onda provjerite točnost svih podataka, a ne davati krive informacije.

ŽUPAN: Mala isprika Kešeru, mala isprika moja. Hoću reći da ovi podaci o plaćama, pa činjenica je da su u zdravstvenom sustavu plaće zapravo većina troška, to svi znamo. Sada smo baš to pogledali u izvješću, preko 75 % su vam sada iznosi za plaće pa to je normalno, nije to proizvodnja neki privatni sektor gdje su plaće od 20-25 %. U bolnicama su plaće u jednom trenutku bile blizu 90 %, sad je to ipak nešto manje, a ako ste primijetili mogli bismo razgovarati o troškovima zaposlenika same Županijske uprave koji u postotku iznosi 4 % od ukupnog proračun tako da mislim to je sve jedna relativna kategorija, a kada govorimo o ovim zelenim politikama znači ja ne znam koja Županija ulaže u sunčane elektrane niti jedna županija ne ulaže u sunčane elektrane. U sunčane elektrane ulažu privatni investitori niti jedna županija ne ulaže u sunčane elektrane. U ovoj godini mi smo počeli provoditi program sufinanciranja kolektora na obiteljskim kućama. To je nešto što je sad novo. Učinili bi to i lani da je Fond za zaštitu okoliša imao taj program na koji bi se mi nadogradili, a ove godine to ide.

PREDSJEDNIK: Na završne riječi replike nema, vi ste svoje iznesli i dobili ste odgovore na to i sa time je rasprava zaključena.

KEŠER: Predsjedniče po Poslovniku ste mi sada onemogućili da ja repliciram na iznesene činjenice koje nisu točne.

PREDSJEDNIK: Vi možete replicirati na izlaganje drugog vijećnika a na završnu raspravu nema replike, to smo već raspravljali.

KEŠER: Ja sam digao ruku kad je gospodin župan izašao za govornicu i kad je govorio, on se je javio tada ne kao predlagatelj već se javio kao čovjek koji raspravlja.

PREDSJEDNIK: Čisto malo radi edukacije, župan se uvijek pojavljuje u ulozi predlagatelja, znači kao župan. Dao vam je završno obrazloženje, odgovorio dijelom na vaša pitanja, ulazio je u meritum toga na koji način vi nastupate, što mislim da nije trebao, i na to ste eventualno mogli replicirati, a na ovo ostalo ne možete replicirati jer je to završno izlaganje i to po Poslovniku nije moguće na njega replicirati.

FUCAK: Zašto u Poslovniku piše da imamo pravo na dvije replike?

PREDSJEDNIK: Imate, jedan drugome. Između članova i članica. Možete replicirati između sebe ali na završno izlaganje nema replike.

MLADEN KEŠER: Ja sam digao ruku kad je g. župan izašao za govornicu, vi to niste vidjeli.

PREDSJEDNIK: G. Kešer, vi imate pravo držati ruku do kraja sjednice, ja to vidim ali nemate pravo dobiti riječ.

KEŠER: Vi ste meni oduzeli repliku.

PREDSJEDNIK: Ne, ja vama nisam oduzeo repliku jer vi nemate pravo na repliku na završno izlaganje. To smo već na ovoj Skupštini prolazili jedno 5 puta i svaki puta je isti zaključak. Gospodine Kešer ne želim se s vama raspravljati na ovaj način, stoga vam dajem opomenu po čl. 146. Vi izaberite imate više poslovnički mogućnosti kako možete nastupiti, ali na ovaj način ne možete u ovom trenutku nastupiti, a vi si proučite Poslovnik i izaberite jednu od poslovničkih mogućnosti.

Županijska skupština je sa 19 glasova „za“, 6 glasova „protiv“ i 2 glasa „suzdržan“ donijela

**Godišnji izvještaj o izvršenju Proračuna**

**Koprivničko-križevačke županije za 2021. godinu.**

Izvještaj se prilaže Zapisniku i čini njegov sastavni dio.

**Točka 2.**

PREDSJEDNIK: Prijedlog Zaključka smo primili. Raspravu je proveo Odbor za izbor i imenovanja te podržava Zaključak.

Prije sjednice zaprimili smo Amandman župana na podneseni prijedlog Zaključka, obzirom da je župan predlagatelj akta, njegov Amandman postaje sastavni dio Zaključka pa pozivam župana da nam obrazloži prijedlog akta u kojem je ujedno sadržan i Amandman.

ŽUPAN: Ja ću to pojednostavniti, a pročelnica Belobrk Flamaceta može to ako bude potrebe i sa ovog pravnog aspekta. Poznata je ta procedura imenovanja od nekad načelnika Policijske uprave, međutim ta je procedura predviđala davanje prethodnog mišljenja ŽS na odluku ravnatelja policije, u ovom slučaju je došlo do jedne diskrepancije u tim terminima, dakle glavni ravnatelj policije imenovao je načelnika PU KCKŽ g. Dragutina Vurneka, a nama je dato da damo, ajmo reći prethodno mišljenje o tome. Znači ne možete dati prethodno mišljenje o nečemu što je već gotovo. Zato mi smo mi na neki način pokušali pronaći rješenje da ovdje damo svoje mišljenje, odnosno suglasnost na to imenovanje ajmo tako to pojednostavniti, suglasnost na to imenovanje, osobno zaista, nitko ništa nema protiv imenovanja Dragutina Vurneka za načelnika Policijske uprave. Ja sam razgovarao sa njim, on je isto tako svjestan te jedne proceduralne rupe da tako kažem, rekao sam da mi je drago da je on došao, da mi je žao što je bivši načelnik otišao, ali dva ne mogu biti i to je to. Prijedlog je da damo mišljenje o imenovanju koje nije prethodno.

Samo da kažem još rečenicu, uputili smo znači ministru Božinoviću i ravnatelju policije prijedlog da se ta procedura na neki način kao jedan relikt iz prošlosti izmijeni na način da se davanje prethodnog mišljenja ŽS iz toga izbaci ili da se zaista ta procedura poštuje pa da se daje prethodno mišljenje u stvarnosti.

LJUBICA BELOBRK FLAMACETA: Nije prijedlog za imenovanje, nego mišljenje o imenovanju. Da se daje suglasnost koja bi bila obvezujuća jer mišljenje nije obvezujuće.

MARKO FUCAK: Mene samo zanima jedna stvar, da li je ovo bilo sad završno izlaganje g. župana ili smijemo replicirati na njega?

PREDSJEDNIK: G. Fucak, vi sada po Poslovniku imate pravo na pet minuta svojeg govora, zatim još dva puta se možete javiti po dvije minute kao replika na izlaganje nekog drugog člana ili članice ili predstavnika kluba.

MARKO FUCAK: Dobro, onda mogu ja tu kao Pernar stajati još 4 minute.

PREDSJEDNIK: Ovo je opet moja dobra volja da vam to obrazlažem, a to ste si mogli i sami pročitati.

MARKO FUCAK: Imam samo jedno pitanje za prijatelja sa FB, pita po koliko je kvadrat stanova u Vargovićevoj ulici, to u biti pita prijatelj s FB, ali znate odgovor na njega.

PREDSJEDNIK: Dobivate opomenu po čl. 146 jer omalovažavate ovu Skupštinu.

MLADEN KEŠER: Uvaženi g. predsjedniče ŽS, drago mi je da mogu ponovno govoriti za ovom govornicom, da mi nećete ponovno oduzeti riječ i mislim da nikome ne repliciram već zapravo vi ste napravili proceduralne pogreške i povrijedili ste Poslovnik KKŽ i ako tko treba znati Poslovnik trebali bi vi. U svoje osobno i u ime kluba mogu jednostavno reći da čestitamo gospodinu na imenovanju, vjerojatno će gospodin obavljati svoj posao puno bolje nego je obavljao gospodin Puž prije. Ja doslovno smatram da će biti i pošten, pravedan. Da će policija raditi svoj posao na zaštiti stanovništva, a osobito ne po političkim linijama i izlaziti na određene intervencije, a osobito kad je riječ o manifestacijama. Ja sam bio svjedok kada sam radio manifestaciju na području općine Kalnik, da su moje stanovnike, odnosno moje turiste svlačili do gaća da bi opće mogli ući u krug starog grada Kalnika. Zamislite vi to, zamislite kad su se akcije nazivale po mojoj JLS, akcija Kalnik, a bila je akcija droga. Zamislite koja je to bila reklama, zamislite kad bi nazvao jednu akciju prostitucije KKŽ, siguran sam da bi župan na to reagirao, ja kao načelnik isto reagiram i molim evo g. Vurneka neka ne nasjeda na nikakve trikove, neka bude pravi čvrsti policajac, upravitelj Policijske uprave KKŽ.

PREDSJEDNIK: Sjednici se priključio još jedan član ŽS pa nas je sada 28 članova.

Županijska skupština je sa 27 glasova „za“ donijela

**Zaključak o davanju pozitivnog mišljenja na imenovanje načelnika**

**Policijske uprave koprivničko-križevačke**

Zaključak se prilaže Zapisniku i čini njegov sastavni dio.

**Točka 3.**

PREDSJEDNIK: Prijedlog Rješenja smo primili. Raspravu su proveli nadležni odbori. Odbor za izbor i imenovanje podržao je Rješenje.

Obrazloženje daje pročelnica Ljubica Belobrk Flamaceta:

LJUBICA BELOBRK FLAMACETA: Gospodin Bakšaj koji obnaša dužnost predsjednika Upravnog vijeća ŽUC-a ujedno je i općinski načelnik Općine Sokolovac te je po toj osnovi obveznik primjene Zakona o sprečavanju sukoba interesa. Budući da je donesen novi Zakon, sukladno tom novom Zakonu odnosno točnije čl. 18. st. 6 kao općinski načelnik više ne može biti član Upravnog vijeća neke ustanove. Zbog te činjenice g. Bakšaj zatražio je svoje razrješenje te se predlaže da se donese Rješenje o izmjeni Rješenja o imenovanju predsjednika i članova upravnog vijeća te da se umjesto g. Bakšaja imenuje g. Saša Cestar iz Koprivnice.

Županijska skupština je sa 19 glasova „za“ i 9 glasova „protiv“ donijela

**Rješenje o izmjeni Rješenja o imenovanju predsjednika i članova Upravnog vijeća Županijske uprave za upravljanje županijskim i lokalnim cestama Koprivničko-križevačke županije**

Rješenje se prilaže Zapisniku i čini njegov sastavni dio.

**Točka 4.**

PREDSJEDNIK: Prijedlog Odluke smo primili. Raspravu su proveli Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i Odbor za Statut te podržavaju Odluku.

Prije sjednice zaprimili smo Amandman župana, obzirom da je župan predlagatelj Odluke, njegov Amandman postaje sastavni dio prijedloga Odluke. Pozivam zamjenika župana da nam obrazloži prijedlog Odluke.

RATIMIR LJUBIĆ: Poštovani predsjedniče, članice i članovi Skupštine, svi prisutni dozvolite da vas ja pozdravim, naime kao što znate da Županija sukladno članku 230. Zakona o zdravstvenoj zaštiti nadležna za organizaciju i rad mrtvozorničke službe na području KKŽ, te da imenuje mrtvozornike na prijedlog gradskih ili općinskih vijeća. S obzirom da se je utvrdilo da ima određenih problema na terenu predlažem za donošenje ove Odluke kako bi se na pojedinim područjima nadopunilo mrtvozorničko mjesto radi efikasnijeg i kvalitetnijeg obnašanja mrtvozorstva. Promjene bi bile u sljedećim općinama: Hlebine, Novigrad Podravski, Ferdinadovac, Kloštar Podravski, Molve, Virje, Podravske Sesvete, Peteranec, Kalnik i Kalinovac. Predlažem da se imenuju 4 nova mrtvozornika to su Paska, Godek, Dolenec i Kovaček a da se razriješe Pavunić, Rajn i Bardak. Svi novi mrtvozornici moraju pribaviti suglasnost ministarstva i položiti mrtvozornički ispit u roku od godine dana od imenovanja, a amandman se odnosi na povećanje naknade za mrtvozorstvo koja uključe i troškove prijevoza sa 220 na 270 kn. Predlažem da prihvatite ovu Odluku i Amandman.

MARKO MARTINČEVIĆ: Poštovani predsjedniče, uvaženi župane i zamjeniče, cijenjene kolegice i kolege, mogu samo komentirati da se na Odboru za statut i poslovnik povela jedna otvorena rasprava o kojoj smo razgovarali i ovoj temi, župan nas je preduhitrio i stavio amandman za povećanje naknade, gospođa Verica Rupčić i ja smo ga kanili predložiti, htjeli smo ispitati kakva je u ovom trenu situacija na području Koprivnice, Križevaca i Đurđevca, što se tiče i prijevoza i svega ostaloga no pozdravljam ovu Odluku i dapače slažemo se s Amandmanom za povećanje naknade.

Županijska skupština je jednoglasno sa 28 glasova „za“ donijela

**Odluku o mrtvozorstvu**

Odluka se prilaže Zapisniku i čini njegov sastavni dio.

**Točka 5.**

PREDSJEDNIK: Prijedlog Odluke smo primili. Raspravu je proveo Odbor za vodno i komunalno gospodarstvo te podržava Odluku.

Obrazloženje daje pročelnik Marijan Štimac.

MARIJAN ŠTIMAC: Poštovani predsjedniče, g. župane, dame i gospodo, dakle ukratko KKŽ temeljem Zakona o vodama na prijedlog Državnog odvjetništva i Hrvatskih voda prošli niz godina stjecala je određena poljoprivredna zemljišta na kojem se nalaze određeni vodotoci 3 i 4 reda. Jedno od takvih zemljišta je i ova konkretna parcela ova čestica, za koju je Grad Đurđevac zatražio prijenos vlasništva. Naime, čestica se nalazi na jugu poslovne zone A i isto je sada građevinsko zemljište, a kanal 4 reda nema više funkciju odvodnje voda na poljoprivrednom području već će biti u funkciji dakle gradnje infrastrukture prometnica i plan je naravno da se koristi za odvodnju oborinskih voda. U tom smislu, a sukladno Zakonu o vlasništvu i stvarnim pravima te posebnom Zakonu o uređenju imovinsko pravnih odnosa između jedinica javnog sektora i gradnje infrastrukture određeno je da se prijenos takvog vlasništva obavlja bez naknade i takav je sadržaj ove Odluke pa Vam predlažem da istu i prihvatite.

Županijska skupština je sa 27 glasova „za“ donijela

**Odluku o prijenosu prava vlasništva k.č.br. 3719 k.o. Đurđevac I, vlasništvo Koprivničko-križevačke županije na Grad Đurđevac**

Odluka se prilaže Zapisniku i čini njegov sastavni dio.

**Točka 6.**

PREDSJEDNIK: Prijedlog Zaključka smo primili. Raspravu je proveo Odbor za obrazovanje, kulturu, znanost, sport i nacionalne manjine te podržava Zaključak. Obrazloženje daje zamjenik župana Ratimir Ljubić ako je potrebno.

Županijska skupština je bez rasprave sa 27 glasova „za“ donijela

**Zaključak o davanju suglasnosti na Odluku o prihvaćanju darovanja zemljišta**

Zaključak se prilaže Zapisniku i čini njegov sastavni dio.

**Točka 7.**

PREDSJEDNIK: Prijedlog Zaključka smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i podržava Zaključak. Obrazloženje daje ravnatelj Bolnice.

MATO DEVČIĆ: Dobar dan, poštovani predsjedniče, poštovani župane, cijenjeni vijećnici i svi ostali nazočni, Opća bolnica u Koprivnici je zaprimila ove godine dopis općine Legrad kojim je Općinsko vijeće Općine Legrad odlučilo prodati zemljište u području turističko rekreativnog centra Šoderica, a u tom području se nalazi i samostojeći objekt od 128 kvadrata u vlasništvu Opće bolnice Koprivnica na dvije katastarske parcele. Dakle Općina Legrad odnosno Općinsko vijeće je donijelo Odluku da ponudi u prodaju to zemljište. Zemljište je procijenjeno po ovlaštenom sudskom vještaku i Opća bolnica u Koprivnici je kao vlasnik objekta na tom zemljištu primila obavijest općine Legrad u kojoj se nudi OB Koprivnica kao vlasniku objekta otkup zemljišta po te dvije kat. čestice površine ukupno od 394 m2. Otkup u vrijednosti 41.197,87 kn sa mogućnošću umanjenja te cijene za 10 % u slučaju jednokratnog plaćanja, Odluke o jednokratnom plaćanju, dakle vrijednost je 37.078,08 kn , dakle ravnatelj OB Koprivnica je predložio i prihvaćeno je od Upravnog vijeća dobio sam suglasnost za otkup tog zemljišta po cijeni koju sam naveo u ovom kratkom obrazloženju.

TOMISLAV GOLUBIĆ: Mislim da znam o kojem se objektu radi, nisam sto posto siguran, ali molim vas da mi odgovorite što točno Bolnica planira sa objektom na Šoderici? Znači to mi baš nije sto posto jasno, ako znamo da je dug zdravstvenog sustava odnosno Bolnice ne znam kakav. Mislim da li to Bolnica kupuje u turističko rekreativnoj zoni zemljište za što točno?

KRISTINA ŠKODA VAJDIĆ: Dobar dan svima, dobar dan predsjedniče, župane, zamjeniče župana, mi iz HSS-a nećemo podržati ovu točku zato jer smatramo da bi se države institucije trebale rješavati imovine koja im nije u svrhu njihove osnovne djelatnosti, a ne kupovati dodatnu imovinu, a zasigurno Bolnici nekakva turistička djelatnost ili edukacijski centar nije osnovna djelatnost, s obzirom da edukacijski centar postoji samo u Bolnici, a ne bi trebao biti udaljen 15 km od Bolnice i na nekom malom prostoru koji zasigurno nije dovoljan za edukaciju.

MARKO FUCAK: Pohvaljujem odvažnost HSS-a.

PREDSJEDNIK: Koliko ja shvaćam, ako mogu samo pripomoći, to je okućnica postojećeg objekta i bez te okućnice, ako ga se želi i prodati, vrlo teško ga je prodati.

ŽUPAN: Ja vjerujem da i vi shvaćate da nismo baš iskordinirali ovu temu, znači iskreno meni je osobno svejedno da li će se kupiti ili ne, ali je činjenica da se je to upravo išlo s ovom namjerom da se poveća vrijednost tog postojećeg objekta koji je tako nekakvim povijesnim nasljeđem sada u vlasništvu Bolnice. On se može sutra iskoristiti na ovaj, onaj ili neki treći način, prodati, ali je činjenica da će se sigurno dobiti na većoj vrijednosti, ako se okućnica oko toga osigura. On i sada ima neku namjenu, iznajmljuje se za neke sadržaje koji su sezonskog karaktera, ali je činjenica da tim dakle povećava svoju vrijednost. Znači za 37 tisuća kuna vi ćete dobiti 137 tisuća kuna sutra kad se na bilo koji način bude raspolagalo. Ne mora se to sada kupiti, ali ja osobno mislim da bi to bilo šteta propustiti jer ne znam, nelogično je da ima neki objekt koji je u vlasništvu Bolnice na općinskom zemljištu, a da to nije jedna jedinstvena nekretnina, tako, da žao bi mi bilo da se to ne kupi bez obzira na ovo razmišljanje o kojem sam ja rekao da će netko tako razmišljati. Zaista je malo onako na prvi mah nespojivo, ta činjenica da je zdravstveni sektor u problemima, da stalno pričamo o novcima, onda se kupuje nekakvo zemljište, ali to zaista nije nekakav iznos koji bi u nekakvom globalnom smislu imao utjecaj na poslovanje Bolnice, a kažem povećala bi se vrijednost tog objekta, sad vi kako hoćete, ja predlažem da se ipak da suglasnost da se to kupi.

MATO DEVČIĆ: Zahvaljujem g. predsjedniče, poštovani vijećniče, zahvaljujem na pitanju, dobro je razjasniti određene procese koji se događaju unatrag nekoliko desetljeća u Hrvatskoj, a problematika se tiče nasljeđa iz prošlih vremena koji se tiču imovine koja nije primarno bila u namjeni za pružanje osnovne zdravstvene zaštite. U pitanju su konkretno 4 jedinice, dakle 3 stana u vlasništvu OB Koprivnica, odnosno trenutno u sporu sa Republikom

Hrvatskom i ovo zemljište na Šoderici. Zemljište na Šoderici još nije bilo imovinski riješeno i na ovaj način ćemo zaključiti taj proces što se tiče konkretno imovinskih odnosa. Ono što bi htio reći da se vide naznake određenih aktivnosti u tom objektu u narednom vremenu, mi moramo ispitati mogućnosti pravne mogućnosti uopće aktivnosti koje se mogu provesti na tom području, a biti će povezane definitivno i sa jednim segmentom zdravstvenog turizma i edukacije ali prvenstveno namijenjeno za zaposlenike Opće bolnice Koprivnica i suradnih ustanova. Moram reći da smo mi unatrag dvije godine potpisali ugovore kao nastavne baze Sveučilišta Sjever za zdravstvene djelatnike, prvenstveno prvostupnike sestrinstva i sa Hrvatskim katoličkim sveučilištem kao nastavna baza Medicinskog fakulteta HKS. Mi moramo razmišljati i o tome da će određene dislocirane pozicije služiti za namjenu odnosno za svrhu provođenja edukacije studenata koji će dolaziti na područje Koprivnice i ostati u Koprivničko-križevačkoj županiji.

Županijska skupština je sa 20 glasova „za“ i 8 glasova „protiv“ donijela

**Zaključak o davanju suglasnosti na Odluku Upravnog vijeća Opće bolnice „Dr. Tomislav Bardek“ Koprivnica o kupnji zemljišta**

Zaključak se prilaže Zapisniku i čini njegov sastavni dio.

**Točka 8.**

PREDSJEDNIK: Prijedlog Zaključka smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i podržava Zaključak. Obrazloženje daje zamjenik župana Ratimir Ljubić.

RATIMIR LJUBIĆ: S obzirom da Skupština mora dati suglasnost na Odluku Upravnog vijeća Doma zdravlja, radi se o doktoru Jendrašicu koji je bio zaposlenik Doma zdravlja, ali je prešao u privatnu praksu i iznajmljuje prostor u prostorima Doma zdravlja, samo vas molim da date suglasnost na Odluku Upravnog vijeća.

Županijska skupština je sa 28 glasova „za“ donijela

**Zaključak o davanju suglasnosti na Odluku o zakupu poslovnog prostora Doma zdravlja Koprivničko-križevačke županije u Đurđevcu**

Zaključak se prilaže Zapisniku i čini njegov sastavni dio.

**Točka 9.**

PREDSJEDNIK: Predlažem spajanje točaka 9. i 10. Prijedlog zaključka smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i podržava zaključke. Objedinjeno obrazloženje točaka 9. i 10. daje zamjenik župana Ratimir Ljubić.

RATIMIR LJUBIĆ: Ljekarne Koprivnica i Križevci proširuju svoju djelatnost na promet na malo putem interneta, odnosno na prodaju na daljinu putem interneta, znači upotpunjuju svoju djelatnost i konkurentnost na tržištu.

MARKO FUCAK: Naš klub će podržati i ovu točku 9. i 10. jer smatramo da je ova usluga dobra, usluga prodaje lijekova putem interneta. No, ali još uvijek na području Đurđevca i prigradskih naselja te okolnih općina nemamo dežurnu ljekarnu vikendom, a imamo starije stanovništvo koji baš nisu naučeni na online kupnju pa evo Dom zdravlja KKŽ preuzeo je pod svoju ingerenciju onu privatnu ljekarnu koja se prezivala Makovec Pavičić pa tako Županija konkurira i ovim dvjema ljekarnama koje su privatno vlasništvo pa evo, apeliram još jednom, ako već konkuriramo ili konkurirate, onda dajte i tu uslugu dežurne ljekarne za područje Đurđevca i okolnih općina.

Županijska skupština je sa 28 glasova „za“ donijela

**Zaključak o proširenju djelatnosti Ljekarne Križevci**

Zaključak se prilaže Zapisniku i čini njegov sastavni dio.

**Točka 10.**

Županijska skupština je sa 28 glasova „za“ donijela

**Zaključak o proširenju djelatnosti Ljekarne Koprivnica**

Zaključak se prilaže Zapisniku i čini njegov sastavni dio.

**Točka 11.**

PREDSJEDNIK: Plan izmjena i dopuna smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost te podržava Plan. Obrazloženje daje zamjenik župana Ratimir Ljubić.

RATIMIR LJUBIĆ: S obzirom da ministar odlukom donosi Nacionalni plan Specijalističkog usavršavanja na prijedlog predstavničkog tijela, Dom zdravlja je predložio izmjene koje se odnose na specijalističko usavršavanje dva dodatna zdravstvena djelatnika medicine rada i sporta. Molim vas da to prihvatite.

Županijska skupština jednoglasno je sa 28 glasova „za“ donijela

**Izmjene i dopune Plana specijalističkog usavršavanja zdravstvenih radnika za petogodišnje razdoblje (2020.-2024.) Koprivničko-križevačke županije**

Zaključak se prilaže Zapisniku i čini njegov sastavni dio.

**Točka 12.**

PREDSJEDNIK: Prijedlog Izvješća smo primili. Obrazloženje daje zamjenica predsjednika Savjeta mladih KKŽ Sanela Stručić.

SANELA STRUČIĆ: Prije svega sve vas skupa pozdravljam. Izvješće o radu Županijskog savjeta mladih KKŽ za 2021. godinu, htjela bih samo kratko reći da je Županijski savjet mladih savjetodavno tijelo naše Županije te da broji 11 članova i članica. Konstituirajuća sjednica održana je 29. rujna 2021. godine na kojoj je za predsjednika jednoglasno izabran Ivan Car, a za njegovu zamjenicu također jednoglasno Sanela Stručić. Također donijeli smo i prijedlog Programa rada i prijedlog Financijskog plana za 2022. godinu na 2. sjednici koja je održana u listopadu 2021. godine koju je ŽS na idućoj sjednici prihvatila. Naš član Savjeta mladih Nikola Kovačec sudjelovao je i na konstituirajućoj sjednici i na 2. sjednici partnerskog vijeća KKŽ koje je imenovano za razdoblje od 2021. do 2027. Također sudjelovali smo i u humanitarnoj akciji u organizaciji humanitarne udruge Šegrtsko srce gdje su prikupljeni prilozi namijenjeni za pomoć učenicima slabijeg imovinskog statusa Obrtničke škole Koprivnica. Održane su i radionice i predavanja u kojima smo informirali mlade sa ciljem upoznavanja i približavanja našeg rada Savjeta mladih i koje su nam također planirane buduće aktivnosti. Također predstavili smo i plan rada Županijskog savjeta mladih na danima općine Virje 8. studenoga 2021. godine. Sudjelovali smo i u volonterskoj akciji gdje je sudjelovao i sam predsjednik Savjeta mladih Ivan Car zajedno sa dvoje naših članova, gdje su bile akcije obnove stana u kojem borave korisnici usluge organiziranog stanovanja Centra za pružanje usluga u zajednici Svitanje. Također rad Županijskog savjeta mladih je javan, a Savjet mladih je aktivirao i novu FB stranicu Županijskog savjeta gdje informiramo javnost o svim našim aktivnostima. Također htjela bih reći da su se na posljednjoj sjednici na kojoj su sudjelovala naša dva člana koja je bila u Dubrovniku, to je bila koordinacija Županijskih savjeta mladih pohvalili naš rad u ovom kratkom razdoblju pa samo bi to htjela naglasiti da smo dosta aktivni.

Županijska skupština je sa 27 glasova „za“ i 1 glasom „suzdržan“ donijela

**Zaključak o prihvaćanju Izvješća o radu Županijskog savjeta mladih Koprivničko-križevačke županije za 2021. godinu**

Zaključak se prilaže Zapisniku i čini njegov sastavni dio.

**Točka 13.**

PREDSJEDNIK: Prijedlog Izvješća smo primili. Obrazloženje daje predsjednica Povjerenstva za ravnopravnost spolova Verica Rupčić.

VERICA RUPČIĆ: Poštovani svi, imam 5 strana, pa onda budete valjda imali toliko strpljenja, moramo se malo našaliti, mislim da smo jako dosada bili ozbiljni kooperativni. Evo dozvolite mi, vjerujem da ste vi, većina vas pročitala ili barem letimično bacila pogled na naše izvješće koje ima nekoliko strana, dakle pobrojili smo ono što smo radili, a radili smo u ovim otežanim okolnostima u kojima smo svi već dvije godine i živimo na takav čudan, odnosno živjeli smo na takav čudan način, sad recimo da smo se vratili u normalu. Mi smo isto kao što je mlada kolegica rekla, radno savjetodavno tijelo ŽS kao što već znate, naše tijelo broji 9 članova, 7 članica i 2 člana. U tim uvjetima u kojima smo djelovali još je prošle godine bila i izborna godina, znamo da su se mijenjale neke političke postavke, a samim time i sastav Povjerenstva te nakon izbora onda Povjerenstvo nije imalo snagu djelovanja sve do 9 mjeseca, dok nije imenovan novi saziv Povjerenstva. No, ja evo moram istaknuti, jer ako ste gledali kronološkim redom je napravljeno izvješće, a ja ću samo evo nabrojiti neke naše aktivnosti, mislim da je važno da vam na to skrenem pažnju, da smo prigodno obilježili odnosno organizirali i sudjelovali u globalnoj kampanji Milijarda ustaje, isto tako na Danu ružičastih majica u našim osnovnim i srednjim školama, Međunarodni dan žena 8. ožujka, Nacionalni dan borbe protiv nasilja nad ženama 22. rujna odnosno datume oko tog datuma, dane kad smo imali prigodu na različite načine obilježiti. Isto tako Svjetski dan seoskih žena 15. listopada i Međunarodni dan borbe protiv nasilja nad ženama 25. studenoga. Ostvarene aktivnosti u fizičkom obliku pored ovoga što sam još nabrojila, imali smo evo sudjelovanje u edukaciji u okviru programa Žene u politici koji se provodi već nekoliko godina u organizaciji Hrvatske zajednice Županija, isto tako sudjelovanje uz aktivnu podršku Udruge Hera Križevci u suradnji s udrugom SOS Virovitica na gradskoj tržnici u Đurđevcu gdje smo evo tu akciju proveli s ciljem upoznavanja javnosti o sustavu podrške žrtvama i svjedocima nasilja, odnosno svakovrsnim žrtvama i svjedocima u našoj KKŽ te upoznavanje o pravima i uslugama koje žrtve mogu ostvariti jer ljudi često puta ne znaju što napraviti i kome se obratiti. Također sudjelovala sam na tematskoj sjednici Saborskog odbora za ravnopravnost spolova u Pakracu koja je organizirana, u suradnji s Gradom Pakracom i Centrom za podršku i razvoj civilnog društva Delfin Pakrac u povodu obilježavanja nacionalnog Dana borbe protiv nasilja nad ženama. Opet u suradnji sa našom partnerskom udrugom Hera, PP Križevci i Centrom za socijalnu skrb Križevci organizirali smo javnu akciju u Križevcima na Strossmayerovom trgu, a povodom obilježavanja Nacionalnog dana borbe protiv nasilja nad ženama s ciljem senzibiliziranja javnosti na problematiku prema ženama i nasilju u obitelji. Kao što vidite glavna okosnica rada našeg Povjerenstva je upravo problematika nasilja i svega onoga što je vezano uz to i naravno naše nastojanje da doprinesemo rješavanju i da pomognemo tamo gdje možemo. Isto tako smo sudjelovali na međunarodnoj konferenciji Ravnopravno dejstvo u Ljubljani u organizaciji partnerske organizacije u Sloveniji društvo Dor s kojom je povezana hrvatska udruga za ravnopravno roditeljstvo, sudjelovale su na toj međunarodnoj konferenciji i partnerske organizacije društva inicijative iz BIH, Makedonije, Slovenije i Srbije.

25. listopada održana je konstituirajuća sjednica novoimenovanog sastava povjerenstva kojoj je prisustvovao i naš resorni ministar kako ga mi volimo zvati, zamjenik župana Ratimir Ljubić. Na sjednici je za zamjenika predsjednice jednoglasno izabran g. Mijo Bardek. Povjerenstvo je također jednoglasno donijelo i Program rada za 2022. godinu. Sudjelovali smo na predavanju rad sa posebno osjetljivim skupinama žrtava nasilja u obitelji koje je održao doktor medicine dr. Goran Arbanas psihijatar iz klinike za psihijatriju u Vrapču. Povjerenstvo je u suradnji s udrugom Hera iz Križevaca organiziralo i javnu akciju povodom obilježavanja Međunarodnog dana borbe protiv nasilja nad ženama na gradskoj tržnici u Đurđevcu s ciljem senzibiliziranja javnosti na problematiku nasilja prema ženama i nasilja u obitelji. Akcija je održana u okviru globalne kampanje 16 dana aktivizma protiv nasilja nad ženama. Tu su nam se isto tako pridružili i zamjenik župana Ratimir Ljubić, naše pročelnice Ljubica Belobrk Flamaceta i Maja Blažek. Ja se naravno zahvaljujem, uvijek je dobro imati podršku i potporu. Sudjelovali smo na međunarodnom simpoziju koncept otuđenja od roditelja, kritički osvrt, ja neću tumačiti u ovom materijalu, ako vas je zanimalo mogli ste pročitati opširnije o svakom tom događaju, ja ću samo evo tako nabrojiti. Na trećoj sjednici povjerenstva na moju inicijativu donesena je Poslovnička odluka o izmjenama i dopunama Poslovnika Povjerenstva za ravnopravnost spolova, a s ciljem usklađenja odredaba Poslovnika s pozitivnim propisima. Doneseni je zaključak vezan uz dopis pravobraniteljice za ravnopravnost spolova vezan uz velike probleme u općini Drnje. Sudjelovali smo i na javnoj tribini, stručnom skupu na temu multidisciplinarnog pristupa u zaštiti dobrobiti djece u organizaciji udruge sudaca za mladež, obiteljskih sudaca i stručnjaka za djecu i mlade uz zajednicu Susret. To je bilo u fizičkom obliku, a sad da vam nabrajam, mislim, neću nabrajati uglavnom ovo što sam ja sudjelovala na on line konferencijama, seminarima, predstavljanjima raznih programa ima toga dosta, koga zanima pročitao je ili će pročitati. Iz toga je vidljivo da uistinu veliko područje pokrivamo, iako uvijek naglašavam ovu problematiku nasilja, ali naravno da i u drugim segmentima života je potreba za ravnopravnošću spolova je utkana ili bi barem trebala biti utkana u sve pore i sve segmente našega društva. Ono što je nama u Povjerenstvu jako važno, moram reći iako smo poduzeli sve pripremne radnje zbog pandemije, naravno nismo mogli održati Festival žena iz ruralnih područja KKŽ. To je nama izuzetno važan projekt, jedinstven u Hrvatskoj i evo nadamo se da ćemo moći nastaviti i u ovim uvjetima u kojima se trenutno nalazimo. Ono na što smo isto posebno ponosni to je da je povjerenstvo u suradnji s udrugom žena iz ruralnih područja KKŽ tijekom 2021. godine pripremilo i izdalo monografiju Festivala žena iz ruralnih područja KKŽ 2011.-2021. povodom 10. obljetnice održavanja festivala kao jedan od najznačajnijih projekata povjerenstva. Jedinstven u Hrvatskoj i provođen kroz 10 godina, a s ciljem afirmacije žena iz ruralnih područja i promocije različitosti današnje žene, a posebni cilj projekta je doprinos promicanju ravnopravnosti spolova, jačanje položaja žena u društvu, njihovo umrežavanje radi unapređenja položaja ali i kvalitete života te čuvanja tradicije, običaja, izričaja Podravine i Prigorja. Kroz 10 godina na festivalu je sudjelovalo ukupno 110 žena, 109 iz Podravine i Prigorja i 1 gradišćanska Hrvatica iz Austrije pa je festival imao i međunarodni karakter, a imat će ga i nadalje. Sudionice su prezentirale svoje rad, svoj život. To je ono što je nama izuzetno važno, a izdavanjem ove monografije je ostvarena želja da se na poseban način obilježi obljetnica kako bi ostalo zapisano za buduće generacije da su u našoj lijepoj Podravini i Prigorju živjele, radile, stvarale mnoge marljive žene, pune životne radosti, nadasve kreativne, svestrane i s mnoštvom posebnosti, ali često vrlo tihe i samozatajne. Bavile su se raznim poslovima u okviru svojih primarnih zanimanja, ali i šire. Bile su zaposlene, neke umirovljenice, bile su nositeljice svojih OPG-ova, vlasnice obrta, poduzeća, domaćice koje su brinule o obitelji, djeci, roditeljima, starijim članovima obitelji, domaćinstvu, povrtnjaku, polju, vinogradu i svemu što treba, svemu što čini život. U rijetkim slobodnim trenucima do duboko u noć stvarale su umjetnička djela, tkale, našivavale, šlingale, pisale pjesme, eseje, skladale, slikale uljem, akvarelom, radile dekupaž, čunčanu čipku, pekle kolače i torte. Također je važno da budu zapisane i sve aktivnosti našeg Povjerenstva i doprinos kroz godine u ovom projektu koji se uklapa u djelovanje našeg Povjerenstva u okvirima jačanja položaja žena prepoznat je kao od izuzetne važnosti i na državnom nivou, ali i daleko šire pa čak i izvan granica naše lijepe domovine. Budući kao što sam rekla da zbog epidemioloških mjera propisanih od strane Nacionalnog stožera i našeg županijskog nismo mogli održati promociju monografije tijekom 2021. g., a željeli smo, promocija će se održati ove godine i to u okviru Festivala koji ćemo održati 2. srpnja u Novigradu Podravskom, a ja onda koristim ovu priliku da vas sve pozovem na festival, već sada, naravno svi ćete dobiti pozivnice na vrijeme, uz zamolbu za vašu podršku u svakom smislu, tu naravno posebnu zamolbu upućujem načelnicima općina jer oni su ti koji me prate i koji pomažu godinama u ovom projektu. Moram napomenuti mnogi iako nažalost ne svi, toliko još bi se dalo puno pričati, ali ja zahvaljujem na pažnji i nadam se da vam nije žao što sam vam malo uzela vremena sa naglaskom na ovo što je nama u Povjerenstvu važno. Znači problematika nasilja i prije svega veličanje žena, moramo to tako reći jer sve žene koje sudjeluju na našem festivalu su za nas zvijezde.

TEA ŠĆETARIĆ JASEK: Poštovani župane, predsjedniče, sve vas lijepo pozdravljam i sve ostale. U ime kluba, želim reći da ćemo biti suzdržani na ovo izvješće o radu Povjerenstva zato što ovo izvješće smo dobili s materijalima, a o ovom izvješću uopće nismo raspravljali na našem Povjerenstvu za ravnopravnost spolova. Iz ovog izvješća mi u našem klubu nismo mogli uopće iščitati na što je potrošeno 82.000,00 kn, koje smo dobili, financijski plan neki, i ono što je meni posebno upalo u oči da ste vi bili u Zagrebu kad su se predstavljali rezultati istraživanja na temu menstrualnog siromaštva u Hrvatskoj, što znači da ste jako dobro upoznati sa tom temom i kad smo mi predlagali bili ste suzdržani. Situacija je dosta ozbiljna. Niste podržali kad smo se zalagali za besplatne higijenske uloške, iz tog razloga bit ćemo suzdržani na ovo izvješće.

VERICA RUPČIĆ: Dakle uvažena gospođa koja je sad govorila je članica Povjerenstva za ravnopravnost spolova, a nije rekla na koliko održanih sjednica do sad je ona od tih sjednica bila nazočna, ili bolje reći nije bila nazočna. Da me se proziva, ja znam zašto sam bila suzdržana, a isto tako svi mi koji ovdje sjedite znate da smo donijeli odluku i župan je to prezentirao upravo vezano uz menstrualno siromaštvo odnosno uz potrebu higijenskih potrepština u školama da budu dostupna za djevojke i djevojčice. Ne bih imala se potrebe više oko toga opravdavati, prozivka je totalno neutemeljena. Što se tiče financijskih sredstava imali ste pred sobom izvršenje proračuna pa ste onda mogli vidjeti po stavkama, po svemu ste mogli vidjeti u što su to utrošena su sredstva. Ne znam što ste još pitali, nisam si pisala, koje ste još pitanje postavili? Znakovito je da žena koja je željela sudjelovati u radu koliko sam shvatila jer kad smo sastavljali prijedlog za sastav Povjerenstva u ovom mandatu, ja sam razgovarala sa gospodinom Kešerom, na prvoj konstituirajućoj sjednici ŽS i rekla sam da svakako treba biti kooperativna osoba, netko tko želi, vidi i prepoznaje sebe u radu ovog povjerenstva. Svi vi koji ovdje sjedite odnosno velika većina vas je dugi niz godina u ovom tijelu i jako dobro zna i pozna mene, a i moj način rada i razmišljanja. U Povjerenstvu za ravnopravnost spolova nema politizacije, nema politike, nema ničega što bi bilo obilježeno na ovakav način, ali osoba koja mi se ispriča da ne može doći na sjednicu zato jer ne vozi pa, ako nitko drugi ne dolazi tko bi ju dovezao, ne dođe na sjednicu, dakle koja mi kaže, da podijelim zadatke pa kad ja napišem u pozivu što se treba pripremiti i na koji način trebamo raspravljati i odraditi sjednicu tematsku pa se onda ta ista osoba niti ne pojavi, a sad me proziva i neće biti za ovo izvješće. Odnosno u ime kluba ste govorili, vi ćete biti suzdržani, ovo je degutantno, ne znam kako bi, mislim neću nikakvi grubi izraz upotrijebiti, neozbiljno, vrlo neozbiljno. Ako netko neće raditi i biti kooperativan u nekom tijelu, kao što već imamo slučajeve u odborima koji nemaju kvorum pa se ne mogu održati, ljudi dođu ne znam otkud, a netko drugi se sjeti da baš eto tu iz 3 km ne može doći na taj odbor pa se odbor niti ne održi pa isto tako i ovo. Ako netko namjerno opstruira rad pa sad će pokazati to i ovime da neće podržati ovo izvješće, mislim da je tu sve rečeno, onda treba dati šansu i priliku ljudima koji žele biti kooperativni, raditi i surađivati, a ne opstruirati i ne nekome podmetati noge, nije to u redu niti malo korektno.

MLADEN KEŠER: G. predsjedniče pa nisam mislio uopće govoriti na ovoj točci dnevnog reda, međutim ova rasprava koja mislim je trebala biti najnormalnija, odglasati se i idemo svaki k sebi, dolazimo do toga da se počinjemo na nekoj osobnoj razini razgovarati, ne možemo na osobnoj razini razgovarati. Ja kad sam protiv neke stvari, ja nisam protiv Darka Korena, ja sam protiv župana, to su dvije različite stvari. Ovog momenta mislim da g. Verice vi meni uvijek znate dijeliti packe, sad ja vama dajem packu, vi ste preozbiljna žena i nemojte se razgovarati tako na osobnoj razini, kolegica je bila na od tri poziva, na sva tri. Što se tiče odbora to sam vam rekao par puta i sad ste vidjeli u kojima smo mi problemima, na početku kad smo sastavljali odbore i kad sam bio predsjednik kluba razgovarao sam sa uvaženim županom i rekao sam ovo ne može dobro funkcionirati, zašto, zato jer je jedan čovjek u 6-7 odbora. To je nemoguće. Znači treba mijenjati Poslovnik. Hoću vam reći da zapravo treba mijenjati Poslovnik, župane ja vas molim da pripremite Poslovnik za iduću sjednicu i da izmijenimo one ljude koji ne sudjeluju u radu odbora, zato jer ne mogu stići zbog svojih poslova. Prema tome, mislim da treba spustiti tenzije i ono što je najbitnije reći o ravnopravnosti spolova. Budimo ravnopravni.

PREDSJEDNIK: Samo čisto zbog pojašnjenja Povjerenstvo za ravnopravnost spolova nije osnovano prema Poslovniku, nego posebnom odlukom tako da se članstvo u tom Povjerenstvu ne tiče samog Poslovnika ŽS. Županijska skupština ima druga radna tijela.

TOMISLAV GOLUBIĆ: Ja mislim da tu svi moramo malo stati na loptu. Znači Tea je meni jučer rekla vezano za to Povjerenstvo za ravnopravnost spolova, čisto da budemo jasni, mislim da je to dobro da ova ŽS to ima, mislim da je dobro da to naša Županija ima i reći ću da mislim da je dobro da to vodi Verica Rupčić. Mislim da je to dobro, ali isto tako mislim da je dobro da prije nego Izvješće o radu Povjerenstva za ravnopravnost spolova, da članovi tog Povjerenstva dobiju to Izvješće na uvid i daju neku prethodnu suglasnost. Jer na ovaj način ispada, sad vi me ispravite ako griješim, da članovi Povjerenstva ovo izvješće koje su dobili članovi ŽS nisu vidjeli, dok nisu došli materijali za ŽS. To je prvi razlog iz kojeg se nećemo tu biti za nego suzdržani. A drugi razlog je, da u pravu ste izvješće o izvršenju proračuna, piše unutra koliko je bilo planirano novaca, koliko je utrošeno novaca, prema proračunskim stavkama pozicija i konta, sukladno proračunskom računovodstvu je to razdijeljeno i vidi se točno kako je, ali ne vidimo problem za ove sve aktivnosti koje su bile, da se dodatno napiše neko financijsko izvješće vezano za to. Kao što ŽUC koja daje svoj izvještaj ima tabelu unutra gdje to sve piše, kao što ima bilo koja županijska ustanova ima tabelu gdje piše izvješće o utrošku sredstava, ne vidim razloga zašto Povjerenstvo za ravnopravnost spolova koje ima na godišnjoj bazi 70-80 tisuća kuna županijskog proračuna, ne bi pokazalo i napisalo na što se potrošilo. Nema razloga za bilo kakvo skrivanje, jer kao što sam rekao, mislim da je dobro da ste vi predsjednica, mislim da dobro radite svoj posao, a vjerujem da će ovo biti poticaj da ubuduće to izvješće i članovi Povjerenstva dobiju, a isto tako da se to izvješće sastoji i od financijskog izvješća.

Županijska skupština je sa 21 glasom „za“, 1 glasom „protiv“ i 6 glasova „suzdržan“ donijela

**Zaključak o prihvaćanju Izvješća o radu Povjerenstva za ravnopravnost spolova Koprivničko-križevačke županije za 2021. godinu**

Zaključak se prilaže Zapisniku i čini njegov sastavni dio.

**Točka 14.**

PREDSJEDNIK: Izvješće smo primili. Raspravu je proveo Odbor za gospodarski razvoj te podržava Izvješće. Obrazloženje daje ravnateljica PORE Melita Birčić.

MELITA BIRČIĆ: Poštovani predsjedniče ŽS, poštovani župane, zamjeniče, članice i članovi, svi prisutni, sve vas srdačno pozdravljam u ime Pore Regionalne razvojne agencije KKŽ. Vezano za ovu točku Dnevnog reda koja se odnosi na izvješće o radu i financijskom poslovanju Pore Regionalne razvojne agencije za proteklu godinu, potrebno je naglasiti evo kroz nekoliko točaka ono što je obilježilo aktivnosti Pore u protekloj godini, a one su se odvijale sukladno Programu rada i financijskom planu, sukladno ulozi koja je data i definirana Zakonom o regionalnom razvoju, a obuhvaća strateško planiranje i regionalni razvoj, pripremu i provedbu EU projekata, stručnu pomoć u pripremi i provedbi EU projekata za javnopravna tijela s područja Županije kao i za dio koji se odnosi na poticanje poduzetništva. Kada govorimo o dijelu koji se odnosi na strateško planiranje i regionalni razvoj, svakako je prošla godina bila obilježena izradom novog razvojnog strateškog dokumenta, to je Plan razvoja KKŽ za 2021.-2027. znači isto tako ono što je odrađeno je Izvješće o izvršenju Županijske razvojne strategije kao važećeg dokumenta za proteklu godinu, Akcijski plan za istu i to je u dijelu što se tiče strateškog planiranja na županijskoj razini. Ono što je vrlo bitno naglasiti budući da se cijela R Hrvatska u periodu programiranja za perspektivnu 2021.-2027. Pora je aktivno bila uključena u sve radne skupine na nacionalnoj razini za izradu operativnih programa konkurentnosti kohezija, učinkoviti ljudski potencijali kao i novi operativni program integrirani teritorijalni program. Znači, aktivno smo sudjelovali u svim radionicama, pratili sve dokumente i davali svoje inpute u suradnji sa Županijom. Ono što je još u strateškom dijelu odrađeno, a odnosi se na strateško planiranje na nacionalnoj razini je bilo mapiranje potreba u zdravstvu, gdje nas je Ministarstvo zdravstva zadužilo da na regionalnoj razini budemo koordinator tog procesa, što je i odrađeno i znači iskoordinirano, izrađen je dokument o istom. Svakako aktivnost koja je obilježila prošlu godinu je vezana za izradu Razvojnog sporazuma, odnosno za pripremu Razvojnog sporazuma za sjever Hrvatske, znači koji je potpisan krajem godine 27. prosinca, gdje naša Županija ima zastupljene projekte u vrijednosti 3,1 milijarde kuna. Isto tako, ono što smo aktivno radili je suradnja sa našim jedinicama lokalne samouprave što je nama izuzetno bitno jer zajedničkim djelovanjem sa JLS-ovima, ali naravno i sa Županijom pružamo stručnu pomoć u pripremi i provedbi EU projekata koji su financirani s nacionalne razine, nacionalnih fondova, ali isto tako i projekata sufinanciranih iz EU fondova. Vidjet ćete kroz izvješće zapravo, radi se o gotovo 150 projekata tijekom prošle godine koji su pripremani ili provođeni odnosno uz našu podršku, vrijednosti nešto više od 300 miliona kuna. Svakako bih naglasila jednu novu aktivnost koju smo po prvi puta radili jer je definirana Zakonom o sustavu strateškog planiranja, a to je izrada provedbenih programa za našu Županiju, Grad Koprivnicu i 15 općina sa područja Županije. Znači svaki čelnik donosi ovaj akt, odnosno ovaj program za svoj mandat na koji je izabran. Evo u suradnji sa JLS-ovima i sa Županijom 17 takvih programa smo napravili do kraja prošle godine. Ono što svakako ne možemo zaobići su projekti, odnosno dio koji se odnosi na poticanje poduzetništva kako u dijelu provedbe projekata koji su tome namijenjeni i dodjelu bespovratnih sredstava našim poduzetnicima, ali isto tako i jedan dio koji je usko povezan sa onim što sam već spomenula, a to je programiranje na nacionalnoj razini, a to je proces industrijske tranzicije gdje je zapravo tu cijelu priču odnosno tu inicijativu vodi Min. reg. razvoja i fondova EU na razini NUTS regija u suradnji sa institucijama, Komorama, Županijom, ali naravno i poduzetnicima odradili smo jako puno posla u ovom dijelu, definirali prioritetne regionalne lance vrijednosti, sektore niše, kako bi zapravo taj proces koji je još uvijek u fazi programiranja još uvijek u komunikaciji sa poduzetnicima bio što uspješnije napravljen na način da budući natječaji za naše poduzetnike budu upravo zrcalo onoga što njima treba, onoga što njima pomaže da svoje poslovanje kvalitetno pripremaju i odgovaraju na izazove koji su pred njima na razini europskog tržišta. Ukratko toliko. Osvrnut ću se samo na prihode i rashode, znači na razini godine ostvareni su prihodi na razini 5,3 miliona kuna, isto tako rashodi koji su na kraju podvučeni sa viškom od 282 tisuće kuna. Otprilike mislim da sam rekla sve, a za sva dodatna pitanja stojim na raspolaganju.

MARKO FUCAK: Što se tiče Pore, naš klub će glasati suzdržano je smatramo, da neke stvari su se dobro radile, posebno za jedinice JLS, mislim na općine, no ostaju upitnici i nekakve nesuglasice. Naša Županija ima isti broj stanovnika kao Bjelovarsko-bilogorska županija, mi smo dobili u Razvojnom sporazumu Sjever 778 miliona kuna, a Bjelovarsko-bilogorska županija 2 milijarde kuna i tu ako potegnemo paralelu sa nekim iznosima, ne znam da li je Pora tu sudjelovala u nekoj studiji izvodljivosti nekakvoj analizi zašto neki milijunski iznosi za neke projekte koji su tu navedeni. Da mi sada pogledamo KKŽ 78 miliona kuna za centar za palijativnu medicinu i liječenje boli dok BBŽ za postojeću bolnicu dobila 800 miliona kuna, znači za već postojeću bolnicu već su ju sad i nadogradili. Onda ako pogledamo eko turizam, BBŽ dobiva 400 miliona kuna za eko turizam a mi za termalne toplice u Kloštru Podravskom dobivamo 105 miliona kuna. Današnje vrijeme skupo je istraživanje u geotermalnoj energiji, znamo da neke firme i INA znaju po 40 miliona kuna godišnje u istraživanje potrošiti, a evo opet BBŽ za Daruvarske toplice u biti za njihov razvoj nadogradnju dobivaju još 380 miliona kuna, a mi samo za Kloštar Podravski 100 miliona. Ne znam da li su to realne brojke ili to je neko radio studiju, analizu, ne znam meni ovo ne drži vodu, ne drži mi vodu kad usporedim BBŽ i našu, a neki su možda projekti dosta slični, a mislim po ovome 100 miliona kuna za Kloštar Podravski, a ne znam da li je opće napravljeno istraživanje geotermalnog potencijala, kad se plati to istraživanje, kad se napravi projektna dokumentacija, sve to što slijedi, a tek izgradnja, ne znam da li će tih 100 miliona uopće biti dovoljno. Molim vas neko obrazloženje da li je tu Pora sudjelovala.

MELITA BIRČIĆ: Kao što je i rečeno, odnosno i piše u izvješću, sudjelovali smo u cijelom ovom procesu izrade Razvojnog sporazuma. Ja bih jako voljela da jednom zaista podvučemo crtu i shvatimo da je zaista svaka županija dobila isti iznos koji je za našu Županiju 3,1 milijarde kuna. Znači osim ovih 788 miliona koje ste spomenuli, niste spomenuli našu brzu cestu koja je isto tako dio Razvojnog sporazuma Sjever. Što se tiče usporedbe nas i BBŽ, naši su projekti realni, znači realno postavljeni troškovno i to je sve što ću ja zapravo reći. O bjelovarskim projektima moraju govoriti oni, ja mislim da bilo kakva usporedba, možda nešto je slično, ali sigurno nije isto, dalo bi se tu dosta parametara za usporedbu napraviti, investitor i nositelj svakog od ovih projekata dao je svoj plan, odnosno procjenu svoje investicije i sukladno tome je ona napravljena. S time da neke od investicija odnosno projekata koji su unutra sadržani su već u neke faze i krenuli i zatvorit će ih iz nekih drugih izvora. Otprilike je to što vam u ovom trenutku o Razvojnom sporazumu mogu reći.

Županijska skupština je sa 19 glasova „za“, 1 glasom „protiv“ i 8 glasova „suzdržan“ donijela

**Zaključak o prihvaćanju Izvješća o radu i financijskom poslovanju PORE Regionalne razvojne agencije Koprivničko-križevačke županije za 2021. godinu,**

Zaključak se prilaže Zapisniku i čini njegov sastavni dio.

Točka 15.

PREDSJEDNIK: Izvješće smo primili. Raspravu je proveo Odbor za zaštitu okoliša i prostorno uređenje koji podržava Izvješće. Obrazloženje daje ravnatelj Zavoda za prostorno uređenje Zlatko Filipović.

ZLATKO FILIPOVIĆ: Poštovani predsjedniče, vijećnice i vijećnici, kolege i predstavnici medija, kada se govori o suštini rada Zavoda za prostorno uređenje uvijek ponavljamo da je to skup analitičkih poslova iz područja prostornog uređenja koje se radi, ako to zatraži ministarstvo ili župan te rade se i drugi poslovi u skladu sa Zakonom o prostornom uređenju to je temelj. Sada bih možda prepričao, ne materijal koji je napisan nego ono što se između toga može iščitati, a to je da je to jedan kontinuirani proces. Mi radimo već godinama i naša izvješća pokazuju da u suštini smo pomoć i alat JLS-ovima. Svaka jedinica lokalne samouprave koja god ima odluku o izmjenama i dopunama svog prostornog plana ili same izrade prostornog plana, mi uz suglasnost upravnog vijeća i župana privolimo tom poslu i taj posao se radi po zakonu i po proceduri. Drugi naš osnovni posao je izrada i praćenje provedbe dokumenata prostornog uređenja područne i regionalne razine, izvješća o stanju u prostoru na razini Županije i izvješća o stanju u prostoru na razini JLS. Tu moram reći da skoro svim jedinicama lokalne samouprave uskačemo i pomažemo, odnosno izrađujemo ovo izvješće i napominjemo da se kroz to izvješće vidi kontinuitet razvoja njihove općine. Neću nabrajati koje smo sve do sada radili, to je naprosto spisak koji imate, nego bih naglasio vođenje registra podataka u okviru informacijskog sustava prostornog uređenja. Dakle, sutra, a danas već je normalno da preko elektroničkih medija svaka stranka može doći do prostorno planerskih podataka i da ne bi trebalo za svaku stvar po onoj klasičnoj proceduri trebalo ići u ured za prostorno uređenje ili k nama u Zavod, ili bilo gdje u Županiju, nego učimo, educiramo kako da se služe računalima i informacijskim sustavom, a da bi se taj registar podataka mogao raditi, on mora biti ažuriran na tjednoj, mjesečnoj bazi. To je jedan kontinuirani proces, tako da svaki onaj koji treba te podatke, on ih može iščitati. Također, informacijski sustav prostornog uređenja iz ministarstva. Informacijski sustav vodi se za potrebe izrade donošenja provedbe nadzora nad prostornim planovima i također smo uključeni u izradu državnog prostornog plana razvoja. Moram samo naglasiti da smo jedni od nekoliko županijskih zavoda na razini RH koji surađujemo sa državnim tijelom i za to također vidi se u prihodima dobivamo određenu naknadu koja se kreće otprilike 83-85 tisuća kuna, kako koje godine za nagradu za takav interakcijski rad. Da sad samo nabrojim informacijski sustav prometnica na području Županije, informacijski sustav eksploatacije ugljikovodika i mineralnih sirovina, informacijski sustav građevina za održivo gospodarenje otpadom, mislim na reciklažna dvorišta i pripremanje polazišta odnosno stavljanje izvan snage prostornih planova. To znači da, ako JLS ima obično naši gradovi su imali previše detaljnih planova uređenja koji su ih tako reći kočili u razvoju, onda mi im pomažemo, ako to nema smisla, maknu i da se što jednostavnije u što kraćoj proceduri može odvijati neka privredna djelatnost. Samo bih spomenuo da pratimo kroz te baze podataka sve tri aglomeracije na području naše Županije, pratimo vodoopskrbu i odvodnju sada ovo recentno vrijeme, a isto tako bili smo onaj support ili ona podloga da bi se sve te aglomeracije mogle ostvariti u projektnom smislu. Još bi samo spomenuo dvorac Inkey u Rasinji. Pratili smo, dakle to je jedan od projekata koji smo doveli do razine glavnog projekta. Tu su sudjelovanje u stručnim istraživanjima, administrativno-upravni poslovi, suradnja s komorama arhitekata i građevinaca i najradije bih naglasio odnose s javnošću jer naše stranice su vidi se dosta posjećene. Ljudi dosta tih informacija mogu preko naše stranice dobiti. To bi bilo što se tiče rada, taj rad je iz godine u godinu teže pratiti. Kalendarskom godinom ne završava i neka procedura izvedbe prostornog plana nego se ona proteže na iduću godinu. Što se tiče utroška sredstava to je poprilično svake godine slično, mi najviše prihodujemo iz Županije, a onda i imamo i drugu strukturu iz vlastite djelatnosti. Samo bih tu napomenuo da je još uvijek cjenik usluge naših radova temeljen ono koliko koštaju toneri, papir, benzin, malo je to teško predvidjeti u rastu svih cijena. Dakle mi smo još uvijek servis pomoći, a ne, to nama nije stavka pomoću koje nešto prihodujemo i živimo od toga. Evo imamo i lagani plus na kraju godine, nekad malo minus, malo plus, ali sve se to vrti na način da smo u realizaciji nekih 55-96 %.

TOMISLAV GOLUBIĆ: Dozvolite mi da pohvalim rad Zavoda za prostorno uređenje, klub SDP-a će podržati izvješće. Mislim da svi koji su bili u procesu ishođenja dozvole su definitivno naišli na koje kakve odredbe u prostornim planovima, tako da vam želim tu da popeglate sve prostorne planove u našoj Županiji. Nažalost, procedura izmjene prostornih planova je katastrofa, znači to nije normalna po meni procedura, nažalost bilo je i nekoliko prostornih planova na našoj Županiji koji su zajedno sa zagrebačkim pali, mislim da je tu Županijski prostorni plan bio u igri, ni krivi ni dužni vraćeni smo od strane Ministarstva skoro na početak. Procedure su preduge, presložene, preglomazne, a na kraju dana pitanje je da li se ti prostorni planovi rade u svrhu poticanja građenja, poticanja investicija ili samo zato da bi neko Ministarstvo ili neka Agencija opravdala svoje postojanje. Ja vam želim sreću u vašem poslu da nastavite biti ustrajni i da ti prostorni planovi ipak ne budu u svrhu da omoguće nekome da zaradi svoju plaću koju realno nije zaslužio nego da potaknu investicije i građenje.

MLADEN KEŠER: Čitajući ovo Izvješće Zavoda za prostorno planiranje, koristim ovu priliku da doslovno po prvi puta velim ono što sam zaista doživio zajedno sa g. Filipovićem kada sam bio načelnik, kad se prostorni plan iz 70 i ne znam koje godine u mojoj općini mijenjao. Tada je g. Filipović krenuo u jedan dobar posao i stvarno je pomogao napraviti prostorni plan Općine Kalnik koji je i dan danas još uvijek na snazi sa nekim izmjenama i dopunama. Njegov tim mislim da radi dobar posao no međutim vjerujem da ono što je rekao i Golubić, zakonske procedure koje ovog momenta ne idu na našu ruku niti Zavodu za prostorno uređenje, a niti JLS-ovima, gdje su jako teške izmjene i dopune prostornih planova, dugotrpne, mukotrpne, gdje se razne institucije zbog nekih određenih stvari uključuju i onda se dogodi to da prostorni planovi padaju. No međutim, vjerujem da Filipović vodi dobro taj resor i moram priznati ovaj puta i zahvaljujem se na tome, uvijek je bio na neki način susretljiv i vjerujem da je sa svim načelnicima takav i ostanite takav i dalje kakav jeste.

Županijska skupština je sa 28 glasova „za“ donijela

**Zaključak o prihvaćanju Izvješća o radu i utrošku sredstava Zavoda za prostorno uređenje Koprivničko-križevačke županije za 2021. godinu**

Zaključak se prilaže Zapisniku i čini njegov sastavni dio.

Točka 16.

PREDSJEDNIK: Izvješće smo primili. Raspravu je proveo Odbor za zaštitu okoliša i prostorno uređenje koji podržava Izvješće. Obrazloženje daje ravnateljica Javne ustanove Željka Kolar.

ŽELJKA KOLAR: Poštovani g. predsjedniče ŽS, poštovani župane, zamjeniče župana, članice i članovi ŽS i ostali prisutni sve vas lijepo pozdravljam u ime Javne ustanove za upravljanje zaštićenim dijelovima prirode na području Koprivničko-križevačke županije i evo ono što je u protekloj godini Javna ustanova radila sve se je temeljilo na Zakonu o zaštiti prirode i bilo je sukladno Uredbi o ekološkoj mreži i nadležnostima javnih ustanova za upravljanje zaštićenim dijelovima prirode. Sukladno tim aktima i tim zakonima, Javna ustanova ima u svojoj nadležnosti 15 posebno zaštićenih područja i 15 područja ekološke mreže. Ta područja ekološke mreže to su europski važna područja koja se dijele na ona koja su važna sama kao područja značajna za očuvanje ptica i ostala područja koja su značajna za očuvanje staništa i divljih vrsta. Naravno, sve je bilo u skladu i sa strategijom i akcijskim planom zaštite prirode RH koji daje određene smjernice, koji je jedan akt višeg reda i kojeg moramo naravno u svim svojim aktivnostima poštivati i njegovih odrednica se moramo držati. Inače većina aktivnosti koje smo u protekloj godini obavljali je na zaštićenim područjima ekološke mreže ili natura područjima bila je u skladu sa propisanim ciljevima očuvanja, zatim sa propisanim mjerama zaštite i naravno veći dio aktivnosti odnosi se na redovne aktivnosti koje se dešavaju svake godine, njihov cilj je da se očuvaju temeljna svojstva svakog pojedinog zaštićenog područja ili područja ekološke mreže. Naravno, kod obavljanja svojih aktivnosti ono što je neophodno s obzirom da su naša područja zaštićena i područja ekološke mreže diljem čitave Županije, mi smo surađivali i sa JLS-ovima i sa svim onim korisnicima tih zaštićenih područja jer evo moram napomenuti s obzirom da kategoriju zaštite pojedinog zaštićenog dijela prirode neki dijelovi prirode mogu se normalno gospodarski koristiti, a neki dijelovi prirode su izuzeti iz redovnog gospodarenja. Naravno, ono što je važno kod našeg upravljanja i kod suradnje s korisnicima tih zaštićenih područja da smo mi involvirani i da aktivno sudjelujemo u izradi planova gospodarenja i planova korištenja pojedinog područja unutar kojeg se nalazi i naše zaštićeno područje. Tu smo jako intenzivno surađivali i sa jedinicama lokalne samouprave, sa nekima više, sa nekima manje, naravno sukladno ukazanoj potrebi. Zatim, spomenut ću neke veće pravne osobe to su Hrvatske šume, Hrvatske vode zatim evo da bi mi mogli sa njima surađivati, surađivali smo i sa inspekcijskim službama jer kod svakog rješenja za neku gospodarsku djelatnost koja nije propisana u tim planovima gospodarenja, nadležna ministarstva nas involviraju na način da mi na neki način vršimo nadzor da radimo izvješća za pojedine aktivnosti itd. Ono što je bilo važno i segment naše djelatnosti, to je bila edukacija gdje smo intenzivno surađivali sa školama, vrtićima, fakultetima sa znanstvenim institucijama itd. Da bi mi jednostavno mogli što više sredstava uložiti i što više razviti naša zaštićena područja, prezentirati ih javnosti, prilagoditi ih za posjećivanje i u njima provesti aktivnosti usmjerene da se javnost što više uključi u njihovu zaštitu, mi smo provodili i brojne projekte, dio tih projekata su bili domaći, a dio su bili EU projekti. Prošle godine imali smo aktivnih 7 EU projekata, od toga 3 su nam završila. Spomenut ću još samo neke veće to je u suradnji sa općinom Legrad, našom Razvojnom agencijom imali smo projekt na Šoderici, uređenje šetnice jer Šoderica je dio ekološke mreže, zatim smo imali jedno povećanje atraktivnosti Đurđevačkih pijesaka tu smo sa Gradom Đurđevcom sa Turističkom zajednicom sudjelovali u projektu u okviru kojeg je izgrađen interpretacijski centar, uređeni naši Pijesci, napravljene studije, akcijski plan upravljanja posjetiteljima itd. Zatim projekt koji nam je prošle godine završio, to je u suradnji sa Šumarskim institutom to je projekt Refokus vezan za naše šume u regionalnom parku Mura-Drava, a evo dio tih projekata nastavlja se i u naredno razdoblje i znači u iduću godinu. Moram spomenuti svi projekti koji su vezani za prirodu su višegodišnji projekt, a ono što je često u tim projektima s obzirom da su to sve partnerski projekti, dio naših aktivnosti često puta mora se prolongirati za naredno razdoblje jer ovisi o aktivnostima drugih partnera u projektu, recimo dosta je tih projekata koji su vezani za vode pa ili zbog nepovoljnih vremenskih prilika ili zbog neishođenja, evo bilo je u projektu Life zbog neishođenja na vrijeme određenih dozvola za zahvate na vodama ili priobalnim područjima, sve aktivnosti su znači prolongirane u naredno razdoblje, zatim spomenut ću i nešto važne aktivnosti, to su vezane aktivnost za izradu planova upravljanja područjima ekološke mreže i unutarnjim zaštićenim područjima. Tako je veliki projekt evo koji radimo sa ministarstvom nadležnim za poslove zaštite prirode koji je financiran iz europskih sredstava i diljem čitave Hrvatske on se provodi, a to je razvoj okvira za upravljanje područjima ekološke mreže ili zaštićenim područjima. Mi imamo, radimo dva velika plana to je plan jednog simboličnog naziva 007 to je za područje regionalnog parka i okolnih područja ekološke mreže i područje Đurđevačkih pijesaka i okolnog područja ekološke mreže to su prvi planovi gdje ćemo mi svi naučiti jer je to neka novina obveza izvještavanja prema EU i naravno to je samo prethodnica planova koji će se raditi za ostala područja kojima mi upravljamo. Ne bi više dužila, mislim da je dosta podrobno napisano izvješće, ako imate još dodatnih pitanja, rado ću odgovoriti.

MARKO FUCAK: Klub će biti za, znači podržat ćemo ovo Izvješće i pohvaljujemo rad Javne ustanove za upravljanje zaštićenim dijelovima prirode u našoj Županiji, no moram napomenuti da znam nije niti njima lako boriti se s vjetrenjačama i sa vandalizmom koji se događa u Đurđevcu. Đurđevački pijesci iz godine u godinu imali ste incidentne situacije vandalizma, evo i krajem prošle bilo je i 2020. to nisam onda spominjao, ali usmeno sam rekao gospođi, ali evo i krajem 2021. u prosincu u rezervatu Đurđevački pijesci potrgana ona čeka, vidikovac kućice, potrgane daske porušeni i potrgani interaktivni natpisi, razbacano smeće i slično. To se ponavlja nekoliko puta godišnje, znam da Ustanova za to nije kriva, ali apeliram evo i na MUP i na Romsku nacionalnu manjinu, neki misle da su to oni, možda jesu, možda nisu, ne mogu to reći, ali velim taj se problem pojavljuje i mora ga se riješiti kad-tad jer to je normalno trošak i ustanove na kraju i trošak same Županije, velim stalno popravljati nečije greške i tome se treba stati na kraj. Pohvaljujemo rad Ustanove i nastavite tako i dalje jer ipak imamo i naše blago u Županiji, trebamo čuvati i Dravu i Đurđevačke Pijeske i Legrad i Šodericu i sve i planinu Kalnik.

MLADEN KEŠER: Dosta je teško i komplicirano pričati o ovom resoru jer ga svatko gleda na svoj način. Mi koji želimo nešto investirati i koji možda ne razumijemo dovoljno neke određene stvari, ne razumijemo čime se zapravo bavi ta Ustanova onda naravno da to predstavlja problem. Ljudi koji više razumiju taj sustav, taj vaš posao oni zapravo smatraju da premalo ste zaštitili, ali kada gledamo iz perspektive g. Fucaka on veli bravo, super sve ste dobro napravili, kad gledamo sa perspektive malo dalje Županije jednog dijela Kalnika, a Kalnik nije samo Kalnik. Kalnik je Kalničko gorje proteže se skroz do Sokolovca i mislim da je to sve zapravo Kalnik, onda bi rekao da je premalo, da je zapravo zaštićeno, ali se ne mari o toj zaštiti. Mi na Kalniku imamo ornitološki rezervat, mi imamo toliko biljaka, toliko životinja za koje opće ne znamo da su tamo. Uzmimo knjigu od g. Kranjčeva, on ga je jako dobro obradio i onda ćete vidjeti zapravo da nismo ništa zaštitili. Na Kalnik dolaze na tjedne turisti znači govorimo o vikend turistima, ako ih možemo tako nazvati to je subota i nedjelja, oni ne znaju niti gdje je to u Gornjoj Rijeci, gdje je Mali Kalnik, gdje je Veliki Kalnik što treba napraviti? Ja vas molim, ja ću biti ovog momenta za jer je moj klub rekao da je za, moram biti i ja za, jer bi izgledalo da nismo koordinirani, da nismo kao singerica, da, ali ja vas molim i molim župana, zamjenika župana, molim vas da napravimo nešto u 2022. godini oko ne samo zaštite. Kad Filipoviću daš da nešto napravi, a što će napraviti kad ovi ne daju suglasnost, vrlo jednostavno ne. Druga stvar znači, ako ne možemo papirnato, ali možemo napraviti barem da označimo, da napravimo neke staze, da napravimo ljudima određene poruke da ljudi vide što zapravo KKŽ ima, a ima biser Kalnik, imamo Dravu, imamo Đurđevac taj dio oko tih prirodnih pojava Pijeske pa prema tome ja vas molim da tu od Sokolovca preko Križevaca do Gornje Rijeke i zajedno sa Varaždinskom županijom napravimo ono što zapravo treba da ljudima pokažemo što zapravo mi možemo ponuditi što imamo.

Županijska skupština je sa 27 glasova „za“ donijela

**Zaključak o prihvaćanju Izvješća** **o ostvarivanju godišnjeg programa rada Javne ustanove za upravljanje zaštićenim dijelovima prirode na području Koprivničko-križevačke županije s aktivnostima zaštite, održavanja, očuvanja, promicanja i korištenja zaštićenih područja u Koprivničko-križevačkoj županiji za 2021. godinu i Financijskog izvješća Javne ustanove za upravljanje zaštićenim dijelovima prirode na području Koprivničko-križevačke županije za 2021. godinu**

Zaključak se prilaže Zapisniku i čini njegov sastavni dio.

**Točka 17.**

PREDSJEDNIK: Izvješće smo primili. Raspravu je proveo Odbor za vodno i komunalno gospodarstvo. Obrazloženje daje ravnatelj ŽUC-a Dragutin Guzalić.

DRAGUTIN GUZALIĆ: G. predsjedniče, članice i članovi ŽS, župane, zamjeniče, službe, kolegice i kolege, mediji sve vas skupa lijepo pozdravljam. Iščitavajući ovo naše izvješće o radu naše ustanove ŽUC-a KKŽ za 2021., mogli ste u ovako smišljenom formatu, kojeg već imamo nekoliko godina znači podjela pod a,b i c, od nekakvog zaključka na kraju, financijskih pokazatelja i općenito o ustanovi, saznati kroz prikaze u tablicama i usporedbe sa ranijim godinama osnovno u našem radu kroz jednu godinu o cestama po JLS u, svim JLS te niz drugih podataka, kako je to prikazivano kao što rekoh i ranijih godina. Ja neću sad tu iščitavati podatke iz Izvješća, to sve imate u tim materijalima. To sve unutra piše, ja sam se nekako to potrudio i Upravno naše vijeće je to prihvatilo u tom formatu. 2021. godina također pandemijska kao i ona ranije 2020. godina za nas se nije razlikovala od nekakve obične godine, one prije normalne jer županijske lokalne ceste treba održavati, graditi, štiti što god da se događalo. Na našoj mreži od 823 km županijskih i lokalnih cesta, jedno 366 km županijskih i 457 lokalnih cesta trebalo je organizirati redovito zimsko i ljetno održavanje i izvanredno pojačano kao redovno održavanje u dijelu obnova kolnika ili investicijsko održavanje ili tzv. modernizacije i još nekakve projekte od rekonstrukcije i održavanja propusta mostova, saniranja klizišta itd. Sve to smo provodili kroz postupke javnih i jednostavnih nabava, ugovarali smo izvoditelje i pratili smo kroz naš interni nadzor i kontrolu kvalitete u gradnji pa sve do primopredaje radova. Od planiranih 27 projekata prošle godine to su ovi malo veći koje imate u izvješću u zadnjoj tablici tamo prikazane, a bilo ih je još koji nisu tamo uvedeni, znači oni su se nalazili samo u nekom planu nabave našem. U 2021. godini izvršena su 22 projekta, a preostalih 5, 4 su na popisu u 2022. godini. Svi su iz nekakvih objektivnih okolnosti, tih 5 projekata, nije izvršeno zbog nekih objektivnih okolnosti. Trenutno stanje na tržištu, nemogućnosti ulaska JLS u naš zajednički projekt itd. U redovito održavanje smo u 2021. godini uložili 20 miliona kuna, a u ovo pojačano održavanje i obnove i modernizacije negdje oko 12 miliona kuna. ŽUC ima niz drugih troškova naših nekakvih da kažem parafiskalnih nameta od naknade za uređenje vode koje mi plaćamo 600 tisuća kuna godišnje i još neke druge troškove koji su znači troškovi Centra za vozila Hrvatske stanice za tehnički pregled koji su blizu 500 tisuća kuna godišnje itd. Uz poteškoće oko smanjenog financiranja od strane ministarstva, mora, prometa, infrastrukture prema Zakonu o cestama uspjeli smo uz nekakve rezerve iz ranijih razdoblja i racionalno promišljanje i planiranje ranijih godina i u 2021. g. ostvariti recimo tako dobar financijski rezultat na kraju, netko bi mogao reći nije vam trebalo ostati novaca, ali mi moramo racionalno planirati da bi mogli nešto raditi i u sljedećoj godini, jer nabave i planiranje javnih nabava i pokretanje javnih nabava kreće već u siječnju znači sljedeće godine, mi moramo znati s kojim financijskim sredstvima. Pokušavamo zadnjih godina održati taj jedan ritam ulaganja u obnovu i modernizaciju kolnika i u ove neke druge projekte, znači da otprilike svake godine obnovimo i moderniziramo negdje oko 20 km cesta. Pošto nisam imao priliku u 2020. i 2021. komentirati jer smo svi bili pod maskicama, izvješća za ranije godine, samo ću napomenuti da smo posljednje tri godine obnovili oko 60 km cesta te modernizirali dodatno 23,5 km to je nekakvi 83,5 km. Kada spomenete 83,5 km cesta ipak je to jedan značajan rezultat i ranijih godina smo isto imali relativno dobre rezultate. Iz pozicije Županijske uprave za ceste koja po prihodima u RH spada na nekakvo 18. mjesto po prihodima od naknade za ceste, gdje ovisimo o svim drugim prihodima, znači po čl. 92 Zakona o cestama, ovisimo o pomoći jedinica lokalne samouprave, još je ta situacija relativno i zadovoljavajuća. Zahvaljujem upravnim vijećima koja su podržavala prijedloge u starom sazivu koji je bio do prošle godine 9. mjeseca i u kojem je bio g. Ivan Vuk i g. Karas Anton koji su otišli iz UV-a. Došli su g. Martinčević i Kovačić u novom sazivu. Posebno zahvaljujem i predsjedniku UV-a g. Bakšaju koji evo zbog zakona o sprečavanju sukoba interesa, danas smo imali tu točku, ne može biti više predsjednik UV-a. Odlično smo surađivali skoro 5 godina i podržavali smo jedni druge u našim planovima i izvršenjima, a posebnu zahvalu želim uputiti s ovog mjesta svim načelnicima, načelnicama te gradonačelnicima i svim njihovim vijećima na suradnji i potpori projektima kroz razne modele. Imali smo modele sufinanciranja obnove kolnika sa 20%, imali smo modele gdje su JLS sufinancirale pripremu podloga kod modernizacije gdje su same izvodile pripremu podloga kod modernizacija cesta i to je jedan od razloga da smo uspjeli ovih godina toliko napraviti. JLS su uložile protekle tri godine blizu 10 miliona kuna u javne ceste, dakle to je velika stvar, iako su te ceste u vlasništvu države, dakle javne ceste. Nadam se i nastavku odlične suradnje sa svim načelnicama i načelnicima koji su od prošle godine od poslije izbora došli na te dužnosti. Jako je puno izazova, izvođenje velikih infrastrukturnih projekata na području naše Županije, veoma je veliki izazov za nas u pogledu zaštite cesta, dakle pokušavanja zaštite ceste od odvijanja prekomjerne uporabe i prekomjernih tereta koji se kreću cestama i koji uništavaju ionako loše ceste, a u funkciji su velikih infrastrukturnih projekata pa i strateških projekata RH, to je znači drugi kolosijek pruge aglomeracije itd. Trebao je krenuti projekt brze ceste koji bi se također djelomično odvijao po županijskim lokalnim cestama, to bi bio treći projekt koji bi se ispreplitao i gdje bi se morali zaista jako dobro pripremiti i ugovarati tu prekomjernu uporabu. ŽUC osim što je operativno tijelo kroz svakodnevni nadzor svojih izvoditelja i planiranje je specifično jer je javnopravno tijelo i sudjelujemo u svakodnevnim postupcima izdavanja akata u gradnji i mnogih drugih. Godišnje sklapamo desetine ugovora vezanih uz javnu cestu znači služnost korištenja cestovnog zemljišta, ugovaramo sliminge cesta kroz geodetske elaborate, vodimo detaljnu bazu cestovnih podataka, izrađujemo prometne elaborate za naše potrebe i niz drugih poslova prema Zakonu o cestama. Neću otvarati probleme u radu, mi ih moramo rješavati, a ima ih svakodnevno. Ako ima kakvih pitanja, odgovorit ću.

TOMISLAV GOLUBIĆ: Da, ovo nije dobro. Ovo nije dobro i ovo neće dobro završiti. Čitam zaključak i kaže „ponovno naglašavamo da je model financiranja županijskih, lokalnih cesta loši i veoma nesiguran za one ŽUC-eve koji spadaju ispodprosječne prihode od naknade za ceste kod registracije“, uglavnom 10 miliona ste dobili 2018.-2019., a sada dobivate 4 miliona. Koliko je asfalt otišao gore, 40%? Ovo neće biti dobro i bojim se, ako se tu ne reagira prvenstveno politika vladajućeg HDZ-a koje drži ministarstvo, mislim dajte otiđite u ministarstvo i riješite naš problem. Zašto naš ŽUC dobiva toliko manje novaca od ostalih? Župane probajte, dajte, ako mi možemo iz SDP-a koji nismo na vlasti pomoći, recite budemo pomogli, ali 2023. dočekati sa ovakvima iznosima sufinanciranja od strane ministarstva, mislim da si možemo svi zajedno skupljati pare za amortizere na autima, ne bude dobro i nije dobro već dvije godine nije dobro i iz toga razloga mi nećemo ovo podržati. Ne zato jer vi radite loš posao nego jer nije dobro ovakvo financiranje, kasni se sa reakcijom već dvije godine. 6 miliona kuna manje.

MARKO FUCAK: Kad pročitamo ovaj zaključak onda vidimo tu da vodstvo ŽUC-a traži neke alibije zbog toga financiranja i to, a u jednu stranu ovo što je rekao kolega Golubić, a i ravnatelj u biti su u pravu, teško je isfinancirati s obzirom da i cijene repromaterijala izvođenja radova divljaju, a budu divljale i ove godine, možda i sljedeće. No ja tu neću sad toliko izvještaj komentirati, hoću, ali ću malo apelirati na neke stavke koje se nisu možda riješile prijašnjih godina, možda planirate sad i u narednom razdoblju, a to je na našem području, u našoj Županiji imamo i državne ceste, imamo kao što ste rekli i županijske i lokalne, s obzirom da sufinancirate dosta i lokalne ceste pa evo apeliram za jednu državnu cestu, ako može župan ispred Županije ili vi prema ministarstvu, a to je državna cesta Đurđevac prema Kloštru Podravskom, mislim na ovu dionicu Đurđevac – Kalinovac. Sada u ljetnim danima dosta radnika ide s biciklom na posao u Rasco, imamo tamo dosta zaposlenika koji idu i u Osatinu u voćnjak, to je znači preko pruge Kalinovac prema Budrovcu, idu s biciklima, to je jako prometno, veliki promet, tranzit kamiona, netko će tu poginuti. Tu treba apelirati prema ministarstvu da se napravi bar na toj dionici između Đurđevca i Kalinovca da se napravi biciklistička staza. Također na tom području isto svake godine dvije do tri prometne nezgode, tu isto treba semafori ili neki kružni tok. Što se tiče županijske ceste Kalinovac-Ferdinandovac, ona nije u tako lošem stanju, ali evo dan danas se neki žale jer nisu bankine pokošene, manje financijskih sredstava, isto ima tu dosta lokalnih cesta, ali dobro one su pod ingerencijom općina i gradova, ne znam da li je to do financijske konstrukcije, jer kažem, ako gledamo po poljoprivrednom zakonskom regulativom OPG bi morali barem do 6 mjeseca pokositi livade i to, kažem ŽUC nije pokosio te neke županijske ceste, bankine, a dosta je visoka trava i onda je nepregledno kod zavoja. Također županijska cesta koja vodi kroz Sirovu Katalenu prema Suhoj Kataleni, to je malo lošija cesta i ove neke sporedne ceste koje spadaju pod grad Đurđevac tu prolaze isto šumarski kamioni, traktori tu ima rupa na rupi tu, ako možete napraviti neko financiranje sa Gradom Đurđevcom da se to pokrpa jer velim tu je rasulo. Također županijska cesta Đurđevac prema Kalinovcu gdje je naselje Stiska negdje na dužini od 200-300 metara, isto napravite pješačku stazu jer velim tamo ima dosta djece romske nacionalne manjine da netko ne pogine, a ova isto cesta od Đurđevca prema tvrtki Cemix prema Separaciji, to su neki podaci koje treba sanirati na području grada Đurđevca i okolnih općina pretpostavljam da ih ima i na ovom kraju, ali ne mogu sad govoriti jer su mi ovo baš apelirali stanovnici Đurđevca i okolnih općina na ovo, a velim, ne znam tu ste u izvještaju isto napisali oprezan pristup zadnjih godina, pogotovo u početku pandemije na strogo praćenje i planiranje troškova, a isto se stanovnici Đurđevca pitaju dali ste preko 50% sufinanciranja za kružni tok u Đurđevcu koji se nalazi praktički u vinogradu. U 5 minuta tamo prođe jedan auto, da li se napravila kakva studija izvodljivosti, neka analiza, da li ste poslali kakvog inženjera tamo da snimi situaciju, da li je to bilo potrebno? Mislim što se mene tiče super, ja živim na tom području i meni je lijepo neka se uređuje, ali velim ljudi se žale da ima nekih drugih prioriteta koji bi možda trebali doći u prioritet prvi, a onda ako ima financije za neke druge stvari.

VLADO BAKŠAJ: G. predsjedniče, župane, zamjeniče župana, svi vi kolege ovdje, radno tijelo Županijske uprave ponukan sam gospodinom Fucakom. Ja sam bio 5 godina u UV, predsjednik UV-a i svake godine, svake godine se na gradskom odnosno đurđevačkom dijelu radilo i rotori ili ceste, ili ne znam što. Ovo sad ispada kad g. Fucak govori da je to skoro ništa, a toliko je toga ŽUC investirao u Đurđevac. Ako ne vjerujete provjerite u Gradu Đurđevcu, istina da su i oni sufinancirali jedan dio toga, ali je ogroman novac ŽUC-a ugrađen u Grad Đurđevac. Druga je stvar Grad Koprivnica koji dobiva fiksni financijski dio, nema radova na tim cestama, to vodi Grad i dobiva određeni iznos koji je sad negdje oko milion i šesto, tu negdje godišnje, možda griješim i tako da ne može se reći da konkretno Đurđevac nije ništa dobio, ovo, ono, te ostala ova staza te ostala ona staza. Općina Sokolovac ima 32 sela. Da smo mi tako nastupali meni ne bi imali niti dosta od tog cijelog županijskog proračuna, ali išlo se na to da se svima dalo određeni iznos uz sufinanciranje općina i lokalne samouprave, tako da neke stvari ne bi trebalo ovako svisoka prezentirati ŽS koje nisu točne, a točno je da se zaista puno ulagalo u Đurđevac.

MARKO FUCAK: G. Bakšaj, mislim da ste me krivo shvatili. Ja sam htio reći da je u Đurđevcu čak i dosta ulagano i to je pohvalno, samo sam htio reći postoje još ove neke sitnice koje se mogu razmotriti. Ne mora to biti ove godine, možda sljedeće ili za pet godina, nema veze, ali hoću reći postoje još te neke male sitnice koje bi se mogle napraviti. U Đurđevcu je napravljeno puno i znam da ste puno sufinancirali, evo tu pohvaljujem. Što se tiče grada Koprivnice nisam mislio grad Koprivnica nego na okolne općine oko Koprivnice, a to sam mislio sigurno vaša općina treba dosta ulaganja, imamo problem što je kolega Golubić rekao da će netko morati malo u Ministarstvu prometa i općenito u Vladi zatražiti neka veća sredstva jer nije ravnomjerno raspoređeno po županijama u Hrvatskoj to je tako jasno, tako da će i ravnatelju Guzaliću biti to veliki problem u narednom razdoblju.

MARKO MARTINČEVIĆ: Ravnatelju Guzalić, imam pitanje vezano za tablicu 2. udio asfaltnih i makadamskih kolnika po cestarijama. Ukoliko nabrzinu pogledamo cestarij Koprivnica ima 16,8 km cesta pod makadamom, cestarij Đurđevac ima 2,089 km pod makadamom dok cestarij Križevci ima sveukupno 26,72. Drugim riječima cestarij Križevci ima 8 km više nego druga dva cestarija zajedno. Prvenstveno da kažem, znam kakva je bila situacija prije 10 godina i čestitam na svemu što je napravljeno, no uzmemo li u obzir da je Mario Martinčević moj prezimenjak bivši zamjenik gradonačelnika Grada Križevci i siva eminencija mjesnog odbora u Križevci, sada član UV ŽUC-a, zanima me kakav je tempo suradnje vaš sa Gradom Križevcima i što će se napraviti u sljedećoj godini?

MLADEN KEŠER: Ne treba nam previše asfalta, mi smo zeleni grad tako da kaj će nam asfalt. Malo se šalim, da ovaj, teško je biti ravnatelj ŽUC-a, budimo realni sad sa 30 miliona kuna s koliko čovjek upravlja, ja sam pokušao to dijeliti i zbrajati kao čovjek koji se sprema za skupštinu KKŽ. 24 km blizu 25 km lokalnih cesta ima koje su makadam, neasfaltirane, od toga Đelekovec ima samo 0,91 m odnosno km, Koprivnički Bregi 4,6 km, Legrad nekih 200 metara, Novigrad Podravski nekih 500 metara, Peteranec 3,5 km, Sokolovac 7 km, Đurđevac 2 km, Kalnik 1,7 km, Križevci 20 km i Žabno 4,71 km, ukupno 24 km ceste koja je još uvijek pod upravnom ŽUC-a ali je bijeli put, zeleni, prašnjavi. Kada bi to sada ovog momenta matematički pokušao vam predočiti, 30 miliona kuna. Danas kvadrat kad hoćeš napraviti cestu jednog načelnika ili ravnatelja ŽUC-a košta oko 1000 kn sa PDV-om, kada to podijeliš dobijemo otprilike negdje 6,6 km on može samo ceste asfaltirati da sav novac potroši samo tu, a mi imao 25 km što znači treba mu 124 miliona da asfaltira ono što zapravo ima neasfaltirano, to je veliki novac. Vjerojatno taj novac, ono što je Tomislav Golubić pokušao reći ne možemo šutjeti više, moramo negdje početi vikati ili iz oporbe, ili ako treba oporba vikati, vikat ćemo mi, ako trebate vikati vi vladajući, vičite vi vladajući ili se dogovarajte, vi ne trebate vikati, vi se možda možete onako fino dogovoriti, ali moramo ovog momenta reći da ŽUC ima problem. Ne možemo funkcionirati sa 30 miliona. Ovdje ljudi žive i na Kalniku, Križevcima, Sokolovcu, Gornjoj Rijeci da ne nabrajam druge općine, znači ja sam pokušao sve, nisam samo rekao samo jednu općinu. Vas župane molim još jednom da sjednemo zajedno u roku mjesec dana i vi i g. Stričak, župan Varaždinske županije, ja vas molim da se pokušamo dogovorit da ta 2 km preko planine asfaltira KKŽ svoj dio. Imovinsko-pravni odnosi su riješeni, projekt ne znam na koga bi se pisao ili bi se pisao na KKŽ upravu za ceste ili Varaždinsku upravu za ceste i da riješimo taj dio i da poslije ostavimo samo Varaždincima taj dio, a govorimo sad o Kalniku, ne govorim sad o detaljima, ne znam koje su sad ceste u pitanju u Sokolovcu. Ja vas molim da taj dio odradimo. Stvarno smo veliki posao izdvojili i rad ŽUC-a dao određeni dio novca za to, napravili određeni dio, Županija financirala, općina Kalnik financirala, privatne neke tvrtke ušle zbog nekih svojih interesa jasno jer su morale ući u taj posao, na kraju svi smo napravili cestu, a onda će netko prijaviti ravnatelja ŽUC-a da je on kriminalac da je načelnik općine Kalnik bivši napravio kriminalno djelo, a to baš i nije tako. Jasno je da je nemoguće i ja vas molim da zapravo sjednemo, govorimo sad o mojem kraju, ne znam za druge ceste, ali da pokušamo tih 24 km ceste na neki način asfaltirati negdje više, negdje manje i da konačno možemo svesti na 0 taj dio, 140 miliona za RH nije baš neki novac koji bi osiromašio proračun RH, to je zapravo Golubić vam na neki način rekao, vi možete ispod stola ili bar za stolom to dogovoriti.

DRAGUITN GUZALIĆ: Pokušao sam pratiti rasprave uvaženih vijećnika, dobro neke stvari bi trebalo pojasniti. Mi ne upravljamo državnom cestom g. Fucak, mi ne možemo ulagati u državnu cestu, vidite koliko se nas sluša u ovom dijelu za županijske i lokalne ceste, kamoli da se mi javljamo za državne ceste, znači nogostupi i biciklističke staze također nisu u našoj ingerenciji, dakle to je u ingerenciji JLS, dakle Grad Đurđevac. U ovom dijelu bila je spomenuta košnja, mi za redovito održavanje radimo jednu trijažu, moramo raditi trijažu kao što se to radi u prvoj pomoći što prije moramo napraviti, odnosno što možemo ostaviti za kasnije jer mi novaca u redovitom održavanju nemamo niti 40% od naših stvarnih potreba. Dakle, dvije košnje godišnje, prva košnja jedan trag, druga košnja dva traga, jer jedan prolaz kroz cijelu Županiju na 823 km vam je pola miliona kuna, dakle kosilicom, tako da si tu ne možemo dozvoliti. Nedavno sam bio na sastanku sa lovcima i oni bi da se kosi jer je divljač u travi, svi imaju nekakve svoje želje u tom dijelu. Đurđevačko područje je zatečeno stanje cesta na đurđevačkom području je nešto bolje što se tiče te naše cestarije Đurđevac – Koprivnica – Križevci, nešto bolje nego su to ove dvije cestarije Koprivnica i Križevci jer je svojedobno Ina gradila dosta cesta i tu se vidi po ovim podacima samo je 2 km nekakvog makadama i stoji jako dugo jer nije čak niti perspektivno, jer ima neki godišnji prosječni promet nije ovog časa niti interesantan. Ne treba gledati makadame da se svaki metar makadama mora asfaltirati, dakle može ostati i neki makadamski pravci koji nemaju stanovnika koji mali godišnji promet imaju, ne treba nužno ulagati u te pravce, ali od ovih blizu 50 km koliko nam je još ostalo, sigurno još 30 km moramo napraviti. Tu je vijećnik Kešer jako dobro rekao koji su to novci, ali to nije sve to je samo makadamski dio. Mi moramo obnoviti još 150 km asfaltiranih cesta jer su nam one u propadanju, dakle radi se o ogromnim novcima. Spomenuto je da ja u Zaključku tražim alibi, ne tražim ja alibi, ja samo konstatiram koliko imamo novaca niti ja imam mogućnost kao ravnatelj utjecati na taj dio, dakle zaista može utjecati politika i neću dalje ulaziti i svi moraju pomoći u tome, a koliko ja znam, župan je uložio dosta veliki angažman u tome, prošle godine kod raspodjele sredstava za našu ŽUC je tražio od ministarstva da mu obrazlože kriterije po kojima su nama dodijelili 4,5 miliona. Mislim da nije još dobio odgovor, evo župan veli posvađali su se, dakle nije baš tako crno bijelo, mi ne tražimo nikakav alibi, ali s onim što imamo od prihoda pokušavamo napraviti najviše što možemo i to je u tom izvješću.

Županijska skupština je sa 21 glasom „za“, 6 glasova „protiv“ i 1 glasom „suzdržan“ donijela

**Zaključak o prihvaćanju Izvješća Županijske uprave za upravljanje županijskim i lokalnim cestama na području Koprivničko-križevačke županije za 2021. godinu**

Zaključak se prilaže Zapisniku i čini njegov sastavni dio.

Nakon donošenja točke 17. predsjednik je odredio pauzu u trajanju o d 10 minuta nakon čega je Skupština nastavila s radom.

**Točka 18.**

PREDSJEDNIK: Prijedlog Izvješća smo primili. Raspravu je proveo Odbor za za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost i podržava Izvješće. Obrazloženje daje ravnateljica Doma za starije i nemoćne osobe Željka Koluder Vlahinja**.**

ŽELJKA KOLUDER VLAHINJA: Dobar dan svima, poštovani predsjedniče, župane, zamjeniče, članice i članovi ŽS, pročelnice i pročelnici, kolegice i kolege ravnatelji, mediji i svi prisutni, sve vas lijepo pozdravljam. Pred vama je izvješće o radu i poslovanju Doma za starije i nemoćne osobe Koprivnica za 2021. godinu. To izvješće sadrži niz informacija o ustanovi, o korisnicima, o zaposlenicima, o radnim procesima koji su se provodili u Domu, a isto tako i o izazovima s kojima smo se susretali tijekom 2021. godine. Ja neću pričati i prepričavati cijelo izvješće, vjerujem da ste ga pročitali, osvrnut ću se samo na neke ključne elemente koji su obilježili proteklu godinu u Domu. Dakle prošla godina bila je obilježena pandemijom, a rad i briga o korisnicima bili su prilagođeni uvjetima vezanim uz COVID 19. Uz poštivanje propisanih epidemioloških mjera i visok postotak procijepljenosti korisnika i djelatnika Doma u značajnoj smo mjeri uspjeli zaštiti zdravlje korisnika i time smo zapravo pridonijeli ukupnoj kvaliteti njihovog života. Korisnicima je kroz godinu od ožujka nakon druge doze cjepiva bilo omogućeno uz naravno poštivanje svih drugih epidemioloških mjera da izlaze iz Doma, da primaju posjete, da odlaze s obitelji na ljetovanja i slično, a isto tako evo zadovoljstvo mi je istaknuti da smo u drugom, trećem i četvrtom valu epidemije da smo ih uspješno prebrodili s nekoliko zaista sporadičnih slučajeva pozitivnih korisnika. Ono što smo uočili tijekom 2020. godine, a posebno 2021. godine su velike potrebe za proširenjem Odjela zdravstvene njege, odnosno stacionarnog odjela koji smo prenamijenili na način da smo stanarski dio prizemlja novog dijela zgrade prenamijenili u odjel zdravstvene njege, time smo povećali stacionarne kapacitete za 37 mjesta, ali smo za isti taj broj mjesta smanjili u stanarskom dijelu doma. U Domu sada trenutno imamo 150 mjesta u stacionarnom i 115 mjesta u stanarskom dijelu. Zahvaljujući suradnji Županije i općine Ferdinandovac Dom je krajem prosinca prošle godine zaprimio donaciju 15 medicinskih elektromotornih kreveta i ostale medicinske opreme kojom smo djelomično opremili novo proširen odjel zdravstvene njege. Potrebe osoba za smještajem u stacionar rastu iz dana u dan, tako da je i u narednom razdoblju nužno staviti naglasak upravo na daljnje povećanje stacionarnih kapaciteta naravno pri tome moramo imati u vidu da to zahtjeva i dodatna ulaganja i u prostor i u opremu, ali isto tako i dodatna zapošljavanja zdravstvenog osoblja. Svjesni navedenih potreba u prošloj smo godini u suradnji sa Županijom pripremali projektno tehničku dokumentaciju za rekonstrukciju i prenamjenu neuređenog tavanskog dijela zgrade Doma izgrađene u II fazi. Stavljanjem u funkciju tog dijela zgrade predviđeno je povećanje smještajnih bolničkih kapaciteta Doma za dodatnih 24 mjesta. Projekt planiramo realizirati u partnerstvu naravno sa Županijom prijavom na natječaj za sredstva iz EU fondova. Samu pripremu tog projekta olakšala je činjenica da je Županija sredinom srpnja 2021. g. potpisivanjem Ugovora sa HZMO o prijenosu prava vlasništva na nekretnini i zemljišta i zgrade u kojoj Dom danas obavlja svoju djelatnost. Što se tiče financijskog poslovanja evo ono je zahtijevalo tijekom 2021. godine racionalizaciju i pažljivo gospodarenje, prije svega zbog neizvjesnosti vezane uz pandemiju. Infrastrukturna ulaganja odnosila su se uglavnom na održavanje postojeće opreme i strojeve i djelomično smo zanavljali računala i računalnu opremu. Dom je u 2021. godini ostvario prihode u iznosu od 15 miliona 799.761,00 kn a ostvareni rashodi iznosili su 15 miliona 462.088,00 kn, dakle u protekloj godini ostvarili smo višak prihoda nad rashodima u iznosu od 337.673,00 kn i s tim viškom pokriven je dio prenesenog manjka iz 2020. godine, tako da je ukupni manjak za pokriće ostao 231.000,92 kn. Naša su nastojanja da i dalje, a i dalje će biti usmjerena upravo potrebama naših korisnika i podizanju kvalitete usluga koje Dom pruža našim korisnicima. Ja koristim priliku da zahvalim našem i vlasniku i osnivaču Županiji na pruženoj pomoći i potpori u radu kroz proteklu godinu. Zahvaljujem posebno i Županijskom stožeru civilne zaštite koji nam je zaista kroz godinu pomagao u osiguranju zaštitne opreme. Hvala naravno i svim zdravstvenim ustanovama, hvala i svima onima koji su nam na bilo koji način pomagali i olakšali rad tijekom protekle godine. Ako imate kakvih pitanja, hvala na strpljenju.

TOMISLAV GOLUBIĆ: Klub SDP-a i HSLS-a će podržati vaše izvješće. Ja vam čestitam na obavljenom poslu koji ste odradili nakon što ste Dom preuzeli u nimalo jednostavnim okolnostima pandemije. 2020. Dom za starije i nemoćne treba bolje zaboraviti. Čestitam vam na svemu što jeste uspjeli napraviti, zaštiti vaše korisnike i organizirati to sve skupa da se ova pandemija prebrodi, da se to odradi kako spada. Želim vam uspješnost u daljnjem radu i podržat ćemo vaše izvješće.

MLADEN KEŠER: Bit ću kratak, zapravo pridružujem se riječima kolege Golubića, no međutim na Kalniku imate tri pravomoćne građevinske dozvole i tri građevinske dozvole ishođene za 350 korisnika. Mislim da ste me shvatili što sam rekao. Samo trebaju na vas prepisati građevinske dozvole i ako imate EU fondove možete sutra krenuti u realizaciju, imate sve riješeno.

Županijska skupština je sa 23 glasova „za“ 1 glasom „suzdržan“

**Zaključak o prihvaćanju Izvješća radu i godišnjeg obračuna Doma za starije i nemoćne osobe Koprivnica za 2021. godinu**

Zaključak se prilaže Zapisniku i čini njegov sastavni dio.

**Točka 19.1.**

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost te podržava Izvješće. Obrazloženje daje ravnatelj bolnice Mato Devčić.

MATO DEVČIĆ: G. predsjedniče, poštovani nazočni, izvješće o radu za 2021. godinu OB Tomislav Bardek Koprivnica odaje sliku rada i rezultata kako radnih tako i financijskih za 2021. Ta godinu je bila karakterizirana počevši u ovom zdravstvenom aspektu, bila je s drugom godinom pandemije i ona je obzirom na zahtjevnost organizacije našeg zdravstvenog sustava u svim elementima ovog izvješća ostavila trag. Ja ću početi sa izvješćem o financijskom poslovanju Bolnice, odnosno svom razvojnom tablicom koja nam govori o financijskom rezultatu Bolnice. Ono što je za zamijetiti da se u odnosu primitaka i izdataka zabilježen je pozitivan poslovni rezultat nakon dosta vremena. On je dominantno posljedica višekratnih uplata sredstava iz državnog proračuna na račun, odnosno po osnovi dugovanja prema veledrogerijama OB Koprivnica i Hrvatskog zdravstvenog sustava tako da je posljednji poslovni rezultat naznaka određenih aktivnosti koje se događaju u zdravstvenoj administraciji, a uključene su u onih 16 paketa koji se spominju i ja vjerujem da će se ove godine ta priča početi i realizirati u hrvatskom zdravstvenom sustavu. Htio bih naglasiti ono što je župan spomenuo u jednoj od prethodnih točaka, to je da je Opća bolnica kao i sve ustanove u bolničkom zdravstvenom sustavu njih 64 u RH, dominantno troše novac iz tekućeg poslovanja na financijska materijalna prava zaposlenika, dakle za bruto masu plaće, ona je vidljiva u našem sustavu na mjesečnoj razini, a tako i rezultira i na godišnjoj razini, ona iznosi ukupno oko 75% svih naših primitaka, dakle plaća zaposlenika je sada po ovim uvjetima koji postoje, a to je do 30. travnja otprilike 75 %. Taj broj će se, odnosno taj udio će se nešto povećati, obzirom da znate da je proteklih dana potpisan Sporazum i Sindikata u RH za daljnjim povećanjem osnovice na plaći u javnim službama za 4 %, tako da očekujemo porast mase plaća koji nadamo se da će u narednom vremenu biti praćen i povećanjem tzv. Limita, odnosno svesti na osnovu zdravstvenog osiguranja za koje moram reći da u OB Koprivnica na mjesečnoj razini iznose 13,5 miliona kuna unatrag nekoliko mjeseci i u tim sredstvima praktički 97 % sredstava tih sredstava osnovnog zdravstvenog osiguranja je u ovom času na mjesečnoj razini odlazi dakle 97% na plaće zaposlenika. Želim naglasiti da u posljednjih nekoliko godina OB Koprivnica je ispoštivala apsolutno sva financijska materijalna prava zaposlenika koja su bila propisana temeljnim i granskim kolektivnim ugovorom. Isto tako želim spomenuti proces isplate zaostalih neisplaćenih prava zaposlenicima koji se tiču dodataka na prekovremene sate, osnovicu od 6 % na plaću za prosinac 2016. i 2017. godinu, isto tako i određena druga prava koja su definirana temeljnim i granskim kolektivnim ugovorom. Evo toliko o financijskom poslovanju neću vam čitati poštujući vrijeme, nastojat ću biti unutar 5 minuta pa spomenuti još neke procese u OB Koprivnica. Htio bih reći što se tiče ljudskih potencijala, ono što je vrlo bitno i za budućnost OB Koprivnica, kvalitetu zdravstvene zaštite u našem okružju da smo određenim aktivnostima, a koja su rezultirala u svakom slučaju zaštitom postojećeg broja i povećanjem broja i medicinskih sestara i, liječnika specijalista i sub specijalista u OB Koprivnica na današnji dan, reći ću današnji dan, ali isto tako slika je vrlo slična na kraju 2021. g. u OB Koprivnica ima 154 liječnika od toga je 90 specijalista i sub specijalista, na današnji dan 54 specijalizanta u OB Koprivnica usporedno sa stanjem prije 5 ili 6 godina kada je u OB Koprivnica bio 41 specijalizant, danas 54 i bilo je 143 specijalista i sub specijalista dakle povećanje za nekih 12 kolega specijalista i sub specijalista. Moram reći ove brojke govorim čisto da osvijestim malo situaciju koja se događa u RH odlaskom iz hrvatskog zdravstvenog sustava zdravstvenih profesionalca i liječnika i medicinskih sestara, a isto tako prelaskom unutar sustava između bolničkih zdravstvenih ustanova. U OB Koprivnica u ovom času niti na koji način što ukazuju brojke i raspored struktura tih specijalista ne trpi niti na koji način po broju odnosno po kvaliteti zdravstvene struke. Što se tiče odnosa broja liječnika i sestara dakle imamo 352 medicinske sestre, prije 5 godina je bio taj broj 10 manji i nastojali smo u ovom vremenu održati dinamiku. Isto tako veliki je problem nedostatka srednjih prvostupnika i diplomiranih medicinskih sestara na tržištu rada u RH, u ovom času nije pogodio OB Koprivnica, dakle u tom segmentu možemo u ovom času biti mirni. Nadalje, htio bih spomenuti ono što se tiče infrastrukture OB Koprivnica, vi znate da je 2020. godine završen projekt dnevnih bolnica koji smo aplicirali 2017. godine, sljedeće ljeto dakle 2023. godine očekujemo završetak, dakle zaokruživanje procesa energetske obnove svih bolničkih zgrada OB Koprivnica, to je projekt energetske obnove centralne bolničke zgrade koji je sad u tijeku ide zadovoljavajućom dinamikom po terminskom planu, iznimno smo fokusirani na taj proces jer će omogućiti kvalitetniji boravak naših pacijenata i zaposlenika u području, odnosno u prostorima OB Koprivnica, da ne kažem da unatoč povećanju cijene energenata na tržištu, a očekujemo i dalje ćemo očekivati značajne uštede, što se tiče energije, odnosno potroška javnih sredstava novca iz proračuna za potrebe energenata u OB Koprivnica. Pokazatelj u naturalnom radu, spomenuo sam da je 2021. godina bila druga godina pandemije COVID 19, sad moram reći, evo i konstatiram, vidimo sjedimo ovdje bez maski to apsolutno nije bilo moguće u ovo vrijeme, isto tako znači u samom početku ove godine nisu postojale naznake, imali smo još uvijek vrlo ozbiljnu situaciju i velik broj aktivnih slučajeva u KKŽ, posljedično otprilike 10% tih slučajeva je boravilo na bolničkom liječenju, što u intenzivnom, što u otvorenom COVID odjelu OB Koprivnica. Pokazatelji u radu u 2021. godini zorno prikazuju da je došlo do krajnje, ja ću reći dobre organizacije i sinergizma cijelog zdravstvenog sustava u našoj Županiji, posljedično tome mi smo praktički od polovice prošle godine, dakle u toj drugoj godini pandemije uspjeli maksimalno mobilizirati naš redovni pogon, tako da i praktički nije došlo do onoga što se nažalost događalo u određenim zdravstvenim bolničkim ustanovama, pogotovo na razini tercijarne zdravstvene skrbi kliničkih bolničkih centara, a to je da su određene skupine pacijenata bile zakinute za određene usluge. Mi smo imali prošle godine jedan zastoj otprilike 2 mjeseca za hladne kirurške operacije, da sad ne nabrajam koji su to pacijenti, međutim mi smo taj zaostatak nadoknadili praktički u prva tri mjeseca ove godine i situacija je u ovom času zadovoljavajuća i što se tiče listi čekanja kako u dijelu koji se tiče liječenja tako i u segmentu dijagnostike, to govorim odgovorno na temelju podataka koje je tražilo Ministarstvo zdravstva, kompariran na razini RH i prezentiran na početku travnja ove godine u Ministarstvu zdravstva. OB Koprivnica spada u red bolnica treće kategorije, odnosno općih akutnih bolnica sa zadovoljavajućim statusom lista čekanja što se tiče naših pacijenata. Dalje bih htio reći da ovaj proces ne staje, mi ćemo praktički u ovoj godini nastaviti sa apliciranjem na određene strukturne projekte u OB Koprivnica, spomenute u okviru regionalnog Sporazuma Sjever, veliki projekt vrlo bitan za stanovništvo naše Županije koje je sve starije, a to je centar za palijativnu medicinu i liječenje boli vrijednosti 78 miliona kuna. Isto tako i rekonstrukcija bolničke ljekarne sa robotizacijom skladišta za lijekove i proširenjem prostora za pripremu citostatika za onkološke pacijente kojih je isto tako u našem području sve više i želimo u segmentu onoga što mi kao OB možemo pružiti skrb onkološkim bolesnicima povećati kvalitetu te usluge.

JADRANKA LAKUŠ: Srdačan pozdrav svima, u ime kluba Nezavisnih najprije ću uputiti čestitke cjelokupnom osoblju koprivničke bolnice, dakle svima koji su radili prošle godine u izuzetno teškim uvjetima i koji su pomogli da se svi mi i zdravi i bolesni lakše nosimo s pandemijom. Međutim imamo jednu primjedbu, imamo ozbiljnu primjedbu na to da koprivnička bolnica koja ima i statusa Prijatelj djece nije dobro odradila jedan dio bitne funkcije, a to je odnos prema maloj djeci. Za razliku od nekih drugih bolnica u Hrvatskoj spomenut ću možda samo bolnicu koja je najtipičnija, a to je zarazna bolnica u Zagrebu u koju su primana djeca pozitivna na virus iz cijele Hrvatske, majke su mogle biti s malom djecom cijelo to vrijeme. U Koprivnici nažalost to nije bio slučaj. Imali smo situacija da su čak dojilje bile prisiljene ostaviti djecu samu na odjelu. Znate da je prošle godine donijet novi Pravilnik prema kojem su majke do 5 godina djeteta mogle biti uz djecu za vrijeme njihovog liječenja, u Koprivnici nažalost to nije bio slučaj. Imamo nekoliko mama koje su bile uporne, tvrdoglave, bezobrazne, prijetile novinarima i slično koje su se uspjele izboriti da ostanu uz svoje bebe. Imamo nažalost mame koje su morale u bočicama nositi izdojeno mlijeko na odjel i mislimo da to nije bilo niti malo u redu. Nažalost, još uvijek Bolnica prijatelj djece nema dobar status prema malim pacijentima, odnosi se to trenutno na ograničeno vrijeme posjete mališanima. Ja vas pitam mame, tate, djedovi, bake, tetke da li bi bilo vama dovoljno 15 minuta sa vašim bolesnim mališanom ili djevojčicom? Što možete pružiti djetetu za 15 minuta? Kako u 15 minuta razbiti dječju tjeskobu, tugu, patnju, bol i sve ono što dijete proživljava kad leži u krevetu. 15 minuta nije dovoljno. Razgovarali smo o ovoj temi i sa dječjim psiholozima koji kažu da je tih 15 minuta toliko stresno za djecu da bolje da toga čak niti nema nego da se to provodi tako. Dakle, apeliramo da se razmisli, da li je Stožer donio tu Odluku ili Uprava, nije bitno, da se razmisli da se kao i u ostalim bolnicama dozvoli normalan boravak djece i majki odnosno jednog roditelja sa njima kad su na liječenju i da se ukine vrijeme trajanja posjete. Mislim ne radi se o tisuću majki koje bi došle u bolnicu, ne radi se o nekakvoj gužvi, tim više što većina majki koja nas je kontaktirala tvrdi da su tri puta cijepljenje i imaju covid potvrde, prema tome rizik da će zaraziti svoje dijete ili tuđe zapravo je nikakav. Veći rizik nose sestre koje dolaze svaki dan na posao koje se druže sa brojnim članovima obitelji sa prijateljima, koje idu na seminare, putovanja, nego majke koje su zabrinute za svoju djecu. Upravo zbog toga razloga naš klub će biti suzdržan na ovaj izvještaj, a imam još za ravnatelja jedno pitanje govorili ste o listama čekanja. Ponovno imamo veliki prigovor majki da su liste odnosno vrijeme čekanja na dječje specijaliste preduge. Recimo konkretno, dajte nam podatak koliko dugo dijete mora čekati na pregled kod neuropedijatra? Mislimo da je to predugo i da je nedopustivo da se sa dječjim zdravljem poigravamo kao da je to dječja igračka. Djeca su naša budućnost, o djeci moramo skrbiti na poseban način.

TOMISLAV GOLUBIĆ: Slušajući g. Devčića, stvarno impozantne su brojke dok se sluša koliko je to medicinskog osoblja, doktora specijalizanta, mislim naša OB u Koprivnici je stvarno jedan veliki sustav koji stvarno zahtijeva jedno ozbiljno upravljanje i nažalost dugovi koji jesu nastali u proteklom razdoblju. Da, ne vidi se neki pomak vezano za te dugove, znači tu kao što sta sami spomenuli 30 miliona od Županije za podmirenje dospjelih obaveza. HZZO 33 miliona kuna više i uz sve to imamo neki pozitivan rezultat od 5 miliona kuna. Onda imamo, ako se gleda nekoliko godina unatrag piše tablica obveza, obveze prema HZZO-u to je ta fakturirana realizacija, pretpostavljam 55 miliona kuna obaveza bolnica ima prema HZZO, znači neostvareni zahvat. Ok bila je korona, mislim korona je još uvijek, ali mjere su popustile i to sve skupa kao što ste sami rekli, uspjeli ste nešto nadoknaditi zaostatke iz prošle godine u prva mjeseca ove godine, da li je to tih 55 miliona kuna koje ste nadoknadili ili što, budete mi odgovorili. Paralelno sa time sami ste rekli imali ste sudske parnice vezano za obračune prekovremenih, zanima me koliko je bilo tih sudskih sporova, mislim ja koliko shvaćam to su sporovi koji su bili po špranci nekakvoj i ako se napravila sudska praksa na jednom sporu, na drugom sporu, pa da li je trebalo ići u te sve sporove, plaćati te odvjetnike, trošiti pare na te odvjetničke takse, da li se nije mogla nekakva vansudska nagodba napraviti sa tim ljudima i mislim, ljudi smo dogovorit ćemo se, zar stvarno to nije bilo moguće ili nije bilo volje i želje da se to napravi. Ja sam diplomirani inženjer geotehnike ja se stvarno ne razumijem u zdravstveni sustav dovoljno da ja tu sad vama dociram, ali treba si otvoreno reći ukoliko se netko isto tako dovoljno ne razumije ili nije uspio u svojem poslu, možda je vrijeme da se ostavi tog posla i pusti nekog sposobnijeg.

MIJO BARDEK: G. predsjedniče, g. župane, kolege pohvale svim ravnateljima zdravstvenih ustanova na radu tijekom ove godine jer rezultati su vam zaista dobri i podržat ćemo vam vaša izvješća. No bilo bi diskusija o radu OB da se svede na tri rečenice nakon čitave godine, nakon pandemije, nakon svega i nakon uloženog ogromnog truda bilo bi nedovoljno, mislim to je vrlo složeno pitanje i zahtijeva analizu, no mi nemamo dovoljno vremena. U svakom slučaju moja pohvala g. ravnatelju, vidim jako pozitivne pomake, vidim da se u Bolnici radi marom dobrog gospodara da ste uspjeli održati sustav u pandemiji, naravno uz angažman svih zdravstvenih djelatnika i Zavoda za javno zdravstvo. Pohvalio bih Stožer civilne zaštite koji je zaista fantastično radio i to naprosto moramo reći. To je za svaku pohvalu. Što se tiče rada nema nikakve primjedbe, održali ste sustav, kvaliteta nije pala. Ove neke zamjerke koje je iznesla moja kolegica mislim da se daju ispraviti, mi znamo o čemu se radi i nije tako baš jednostavno, ali dobro. To se da ispraviti. No ono što zabrinjava, zbog čega, ne zbog ovog što je kolegica rekla, djelomično ćemo biti suzdržani, zbog financijskih rezultata, koliko ste mogli utjecati o tom potom, to je više političko pitanje. Župane, ravnatelj ulaže napore maksimalne, uprava vam je bingo za razliku od nekih manje uspješnijih u prijašnjem razdoblju što niste htjeli priznati, a sad mislim da sve znate, ovo je sve dobro. Mi trebamo dati podršku ovakvom sustavu i trebate se boriti za financijske bolje rezultate. Zbog financijskih rezultata ćemo biti suzdržani, inače je sve ok.

KRISTINA ŠKODA VAJDIĆ: Evo ja imam nekoliko pitanja u vezi jednog odjela, odnosno rodilišta, s obzirom da mi je trenutačno jako blisko pa vjerujem da bi se slična pitanja mogla postaviti i za ostale odjele. Zanima me koliki broj trudnica koje prirodno graviraju koprivničku bolnicu rađaju u njoj i koliki broj trudnica koje prirodno ne graviraju našoj Bolnici koliko njih rađa u našoj Bolnici? Zanima me zašto u koprivničkoj bolnici nema mogućnost primitka epiduralne anestezije s obzirom da ste rekli da nam se povećao broj zaposlenih i s obzirom da su naši anesteziolozi prošli edukaciju i s obzirom da u smjeni rade tri anesteziologa. Isto tako imam pitanje da li se u našoj Bolnici može provesti sto posto hitni carski rez s obzirom da radi u Bolnici samo s jednim liftom i zašto se unutar rodilišta ne osigura operacijska sala iako je ona predviđena projektom? I još zadnje pitanje da li se u skorijoj budućnosti planira renovirati rodilište s obzirom da smo svjedoci da nam masa trudnica odlazi u rodilišta u Čakovcu i Varaždinu koja su suvremeno opremljena, a mislim da nam je bitan na kraju godine broj osoba koji se rodi u koprivničkoj bolnici, a isto tako znamo da to može utjecati i na ukidanje rodilišta u Koprivnici. Evo, to su moja pitanja i mislim da je to vrlo bitno jer nekad se u Koprivnici u našu Bolnicu dolazilo iz ostalih županija sad imamo situaciju ne da samo žene odlaze roditi u druge županije, nego se odlazi i po drugu zdravstvenu zaštitu u druge županije i mislim da je to nedopustivo.

MATO DEVČIĆ: Obzirom na zainteresiranost na trenutnu situaciju i interes, krenut ću od posljednje g. vijećnice pa ću njoj prvo odgovarati. Vaša pitanja su bila vezana ipak čini mi se dominantno uz rađaonu, ne kompletno rodilište, rodilište se sastoji od odjela neonatologije, prije roditelja i tako dalje. Što se tiče broja trudnoća u našoj Županiji i broja koliko ode roditi van i tako dalje, taj podatak je dosta teško saznati, zato što ako se neko odluči otići u privatnu zdravstvenu ustanovu ili neku drugu ustanovu ili neku drugu ustanovu u Gradu Zagrebu mi to ne možemo znati, pogotovo, ako se nije kontrolirala u našoj ustanovi. Ono što mogu u pisanom obliku odgovoriti, to su konkretni brojevi što se tiče OB Koprivnica koliko je trudnica koje su ušle u našu Bolnicu završilo svoju prvu trudnoću u našoj Bolnici. Što se tiče sto posto sigurne sekcije, svi naši zaposlenici, odnosno kompletna ekipa koja se brine o sigurnom boravku rodilja u našoj ustanovi može reći da je sto posto sigurna. Ne znam odakle vam podatak o jednom liftu, mi imamo ugovor sa tvrtkom koja radi kontinuirano servise liftova. Imamo iznimno sposobnu tehničku službu koja prati tu situaciju, vjerojatno je u pitanju jučerašnji dan i kvar na putničkom liftu ne na transportnom. Na putničkom desnom liftu kad uđete u Bolnicu. To je kvar vjerujem koji je tijekom današnjeg dana ili će sutra biti otklonjen, ali mi u Bolnici imamo više liftova na više pozicija i jednostavno moguće je da je neki kvar na liftu. Što se tiče renoviranja rađaone, renoviranje rađaone je apsolutno jest u planu, mi ćemo to iz vlastitih izvora rješavati. Najvjerojatnije u sljedećoj godini ćemo rezervirati sredstva što se tiče samog zahvata adaptacije same prostora rađaone gdje žene rađaju. Što se tiče samog rodilišta, urađeni su zahvati i kroz projekt dnevne bolnice, ali nešto i iz vlastitih sredstava u rekonstrukciji prijema rodilja, dakle za prijem rodilja i nadzor rodilja po prijemu i rodilja neonatologije. Želim reći još samo podsjetiti da je prošle godine izvršenjem sredstava nabavljen uređaj dakle, novi inkubator sa respiratorom za siguran transport nedonoščadi koja zahtjeva i respiratornu potporu, odnosno potporu disanja do zdravstvene ustanove u Zagrebu u vrijednosti pola milijuna kuna za naše rodilište, prema osnivaču, neonantološki odjel, dakle mi smo iznimno fokusirani na tu populaciju. Sad bih nastavio kontekstualno sa našom djecom i pedijatrijom. Djeca su iznimno osjetljiva i populacija je nama u fokusu. Mi smo svojim aktivnostima što se tiče posljednjih 6 godina od kad upravljam Bolnicom sa svojim timom uložili u odjel pedijatrije gotovo 6 miliona kuna u rekonstrukciju. Povećali smo kvadraturu pedijatrije sa 320 na gotovo 800 kvadrata, znači mi smo digli mogućnost, odnosno prostornost samog odjela na dvostruko i više od dvostruke kvadrature. Omogućili smo 5 apartmana za boravak 8-ero djece sa roditeljima u kontinuiranom terminu što se tiče prostora plus više soba sa foteljama za roditelje za boravak na odjelu. Ono što valja reći ja ću ponovno podsjetiti, zadnje dvije godine nisu bile normalne godine, ne možemo u abnormalnoj godini koja pogađa cijelu našu populaciju ne samo pedijatrijsku nego i njihove roditelje, bake i djedove i zove se COVID 19 pandemija, u toj pandemiji očekivati da će se odjel pedijatrije ponašati normalno. Ono što smo bili dužni sukladno naputcima Ministarstva zdravstva, Zakonom o zdravstvenoj zaštiti osigurati djeci do 3 godine života, svi roditelji mogu ostati u Bolnici. Dopustite da postoje pojedinačni slučajevi za situacije kad imate pretpran odjel, imate nagli prijem primjerice malih pacijenata radi rotavirusa, radi proljeva, nekih određenih dijagnoza koje su u populaciji i epidemiološki interesantne bilo po vrtićima ili jaslicama, djeca se masovno prime na odjel, odjel je popunjen, nemate gdje primiti ljude i onda se događa da jednostavno roditelji nisu zadovoljni u tom momentu određenom razinom usluge jer oni smatraju da je i taj dio vrlo bitan, pa naravno da je, svi smo mi roditelji i to razumijemo, ali postoje situacije. Ja sam nebrojeno puta i sa voditeljicom odjela dr. Mršić i sa mojim kolegama pedijatrima obavio niz razgovora u ovih šest godina i u konačnici službujući pedijatar na odjelu je primjerice sada u 8 navečer odgovoran za to tko će mu biti na odjelu. Ne može ravnatelj svakog pacijenta odnosno svaku majku i dijete sagledavati kao neki poseban slučaj, odnosno to fizički nije moguće, dakle službujući pedijatar je odgovoran za funkcioniranje službe izvan radnog vremena u dežurstvu, popodne, noć, subota, nedjelja, praznik, a voditelj Odjela je odgovoran ravnatelju ukoliko postoje nepravilnosti i redovno zatražim očitovanje po pojedinim slučajevima. Ono što ne stoji, ne stoji činjenica, a što se stalno povlači kroz javnost, a to je da pojedine druge bolničke zdravstvene ustanove listom i bez razlike puštaju sve da ostaju sa djecom na odjelu. To nije istina i molim vas budimo objektivni, pogotovo nije istina zadnje dvije godine. Morali smo sačuvati sustav i slažem se sa vama da određeni zaposlenici koji su frekventni kontakti privatno i tako dalje mogu naravno donijeti virus na odjel, ali je činjenica da mi nismo imali masovnog prodora Covida na odjel pedijatrije unatoč tome što i dan danas i pred tjedan dana imamo pozitivno dijete na tom odjelu i svakodnevno tri put u smjenu dolaze naši zaposlenici i tamo rade, prema tome poticajno mogu prenijeti virus u odjel, ali to se nije dogodilo, nije se dogodilo zato što Opća bolnica sukladno naputku Ministarstva zdravstva ima imenovanog koordinatora za Covid 19 još uvijek u OB Koprivnica, ima vodeću sestru za hospitalne infekcije i silno smo fokusirani na tu problematiku. Što se tiče kvalitete pedijatrijskog odjela cijelo vrijeme radimo na tome, htio bih čuti da li Virovitica, Bjelovar ili Čakovec imaju igraonicu od 120 kvadrata za djecu sa multimedijom, sa interaktivnim igračkama itd Nemaju. Moj odgovor je nemaju. Prema tome radimo na pedijatrijskoj populaciji. Pedijatrija je inače je problem koji sam ja neki način u toj prizmi javnosti naslijedio, ali puno smo napravili u ovih posljednjih šest godina za pedijatriju, puno za kolege, imamo nakon dugo godina sad dva specijalizanta pedijatrije, nakon dugo, dugo godina smo uspjeli dobiti mlade kolege na specijalizaciju. Spomenuo sam broj specijalizanata u OB Koprivnica, oni su sastavni dio te kvalitetne ekipe koja će sigurno strateški gledano 5-10 godina osigurati kvalitetu zdravstvene skrbi za najmlađu populaciju u našoj Bolnici. Liste čekanja kod neuropedijatara, odgovorit ću vam pisano, ne znam ovaj čas, to je nemoguće imati u glavi taj podatak, ali dobit ćete pisani odgovor. G. Golubić na kraju određena pitanja dugovi i obveze ono što ste mogli primijetiti u financijskim izvješćima za prošlu godinu, a to je veliki porast obveza prošle godine prema HZZO, naravno oni su nam dominantan ugovaratelj u segmentu zdravstvene usluge, odnosno zdravstvenog osiguranja, radilo se o tome da je jednu veću tranšu, financijsku iz državnog proračuna HZZO propustio kroz svoje računovodstvo i isplatio ga Bolnici u obliku avansa, odnosno predujma. To su nazvali avans ili predujam. Mi smo na neki način u pravnom aspektu osporili njihovu formulaciju što nije prihvaćeno i oni, mi smo taj njihov avans koji smo primili i namjenski potrošili za lijekove morali knjižiti kao obvezu prema njima i to je u toj slici nagli porast obveza u 2021. jer to je jasno i razvidno vidi se koji je iznos novaca, možemo u pisanom obliku točno odgovoriti koji su iznosi a oni se vide i na kraju krajeva iz ovog izvješća. Što se tiče sudskih sporova i zašto se ne nagodimo. Mi se itekako nagađamo, mi imamo vidi se u bilješkama o izvršenju financijskog plana OB Koprivnica, vidi se na stranici 27. vidi se da su ukupne obveze po sudskim sporovima za 2022. odnosno projekcija je bila 19 miliona kuna, međutim od toga vam je za u tri elementa od ukupno 9, u pitanju su veledrogerije koje su nas tužile i sve druge bolničke ustanove za dugove lijekove i potrošni medicinski materijal. Ono što je vrlo važno reći da smo u dvije najveće tužbe postigli nagodbu i to Bolnica otplaćuje na mjesečnoj razini, isto ću vam u pisanom obliku odgovoriti ako treba taj dio, mada je razvidno u ovom, javno je dostupan podatak. Dakle, prema tvrtki Medika 2 tužbe su bile, mi smo se nagodili i otplaćujemo to u mjesečnim ratama dakle na neki način nije ugroženo tekuće poslovanje, a praktički je u većem dijelu taj dug i otplaćen otplaćuju se sad uglavnom kamate. Što se tiče treće to je u pitanju firma Oktalpharma u ovom času je od ovih 3 miliona 643 tisuće kuna, otplaćeno 2 miliona 800 tisuća kuna glavnice i za nešto manje od pola miliona kuna kamata i sudskih troškova je u tijeku priprema Sporazuma o nagodbi. Toliko što se tiče dugova i obveza i ono što mogu u ovom času onako kratko odgovoriti. Dopuštam da imate informaciju o posjetama djeci od 15 minuta, ja mogu odgovoriti da to nije nikad 15 minuta. To je uvijek duže i cijelo vrijeme radim i osobno na tome da bude duže, ali postoje određene velim naputci za covid jednostavno na taj način postupamo. Mora postojati u sustavu nekakva hijerarhija, nekakva odgovornost za određene odluke, nikad nije samo 15 minuta, ali radimo na tome sigurno da se Bolnica još više otvori za posjete i da se zaista pusti za posjete, pogotovo igraonica, odnosno prisutnost roditelja u toj cijeloj priči, radimo jako na tome. Veliki je otpor kod samih zaposlenika odjela, dominantno liječnika, oni su ti koji snose spomenuo sam u dežurstvu odgovornost, veliki je otpor njihov, boje se jednostavno svega što smo prošli s covidom 2 godine, otvoriti sustav u potpunosti jer to vodi u jednu sliku koja možda ne bi bila dobra. Što se tiče epiduralne, Opća bolnica Koprivnica 2013. pretrpjela je udar odlaska ljudskih potencijala što se tiče 8 anesteziologa iz ustanove, 6 u inozemstvo, 1 u mirovinu i 1 u drugu ustanovu raditi. U ovom času u Bolnici imamo 9 specijalista anesteziologa, 7 specijalizanata, nikad toliko nismo imali. Kolege su iznimno motivirane raditi epiduralnu, međutim ono što se događa spomenuli ste tri dežurstva, imali smo u covidu 3 dežurstva jer smo imali dvije intenzivne, praktički imali smo jednu intenzivnu, ja ću reći čistu imali smo jednu intenzivnu covid sa 8 respiratora, dakle fizički je bilo nemoguće sa dva liječnika plus anesteziološka sala i operacija, znači nije bilo fizički moguće i još uvijek su tri dežurstva i vrlo vjerojatno će ostati do 1. srpnja. Takva je situacija. Što se tiče epiduralne analgezije, postoji motivacija među kolegama, međutim epiduralna analgezija zahtjeva prisutnost anesteziologa u toj proceduri u dosta vremena i nama je jednostavno nemoguće u dežurstvu planirati takvu prisutnost, odnosno govorimo o često osobi u dežurstvu, što je praktičku u ovom času nemoguće, organizacijski nemoguće. Recimo da radimo na tome, mladi kolege su motivirani i uče i zainteresirani su, poradit ćemo na tome. Mogu vam reći i ginekolozi su zainteresirani da se krene, prvenstveno rodilje, ali i ginekolozi da se krene. Pokušali smo 2011./12. ja sam bio tada aktivan u službi anesteziološkoj, međutim to je bilo kratkog daha i opet odlazak kolega, gubitak ljudi fizički je problem.

Županijska skupština je sa 15 glasova „za“, 6 glasova „protiv“ i 2 glasa „suzdržan“ donijela

**Zaključak o prihvaćanju Izvješća o radu i financijskim rezultatima Opće bolnice Dr. Tomislav Bardek Koprivnica za 2021. godinu**

Zaključak se prilaže Zapisniku i čini njegov sastavni dio.

**Točka 19. 2.**

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost te podržava Izvješće. Obrazloženje daje ravnateljica Doma zdravlja Mirjana Hanžeković.

MIRJANA HANŽEKOVIĆ: Hvala Vam, poštovani svi ispred vas je Izvješće Doma zdravlja KKŽ za 2021. godinu. Vrlo zahtjevnu, turbulentnu, za nas iz više razloga, kao jedan od razloga je Covid epidemija koja je pogodila sve zdravstvene ustanove, a to je bilo i općepoznato. Dom zdravlja provodi primarnu zdravstvenu zaštitu osiguranih osoba i znači provodi određene vrste izvanbolničke specijalističko-konzilijarne zdravstvene zaštite. Djelujemo u gradovima Križevcima, Koprivnici i Đurđevcu i u svim JLS-ovima sa ordinacijama opće i dentalne medicine. Osnovne djelatnosti ja ću kratko pobrojati, to je opća obiteljska kao što je rečeno, zdravstvena zaštita predškolske djece, žena, dentalna medicina rada i sporta, patronaža, zdravstvena zaštita, ljekarnička djelatnost što je novina od kraja 2021. godine, laboratorijska, radiološka i druga dijagnostika, palijativna skrb bolesnika te kao što sam rekla specijalističko-konzilijarna zdravstvena zaštita, fizikalna medicina, rehabilitacija, oftalmologija i oralna kirurgija. Ukratko, imali smo znači velike borbe sa popunjavanjem timova Opće obiteljske medicine tijekom 2020. godine i 2021. Jedan od razloga je bio znači izlazak privatnih zdravstvenih radnika i njihov odlazak u mirovinu i samim time Zakonom o zdravstvenoj zaštiti, Dom zdravlja je obvezan te ordinacije preuzeti i osigurati zdravstvenu zaštitu na svim područjima gdje su oni djelovali. U to vrijeme je bilo teško pronaći liječnika, naravno to svi znamo, ta nekakva problematika postoji, a samim time pojavila se i covid kriza. No međutim dobra vijest je da evo trenutno djelujemo sa 21 ordinacijom opće obiteljske medicine koji su timovi svi popunjeni i zdravstvena zaštita je svim stanovnicima osigurana i dalje radimo na tome. Trudimo se u kontaktu smo sa svim načelnicima naših općina kojima se evo na neki način moram zahvaliti jer dolazak pojedinih liječnika je njihova zasluga samim time što subvencioniraju i u financijskom dijelu, a i u stambenom pitanju liječnika i zaista su tu prepoznali nekakav problem koeficijenata u javnim službama te na taj način evo zajedno djelujemo i mislim da će se ta komunikacija i dalje nastaviti. Dentalna zdravstvena zaštita zaista je dobro popunjena, imamo 6 timova sve mlade, ambiciozne stomatologe i mislim da se to razvija u dobrom smjeru. Medicina rada i sporta je započela s radom u Koprivnici početkom 2021. godine i evo i dalje radimo po tom pitanju, samim time što se imali jednu od točaka izmjenu plana specijalizacije za petogodišnje razdoblje gdje smo naveli da namjeravamo raspisati dvije specijalizacije za navedenu djelatnost. Nadalje imamo patronažnu zdravstvenu zaštitu koju moram napomenuti da tu imamo 23 prvostupnice sestrinstva koje su svoj osnovni posao provele zaista i veliki teret ove covid epidemije uzimajući covid briseve na svim našim punktovima Koprivnica, Križevci, Đurđevac radeći po kiši i niskim temperaturama u zaista nekim lošim uvjetima, no međutim njima to nije bilo teško i na neki način koristim priliku da im se zahvalim kao i ostalim zdravstvenim radnicima koji su se u tom dijelu uključili. Spominjući tu naravno Zavod za javno zdravstvo njihove djelatnike, liječnike kao i liječnike i zdravstvene radnike Opće bolnice. Tu smo zaista bili povezani i napravili smo ogroman posao, a i činjenica je i dokaz da smo tijekom 2021. uzeli moram reći uzeli jer tako je bilo 30 tisuća covid obrisaka, to je zaista velika brojka ako usporedimo 2020. gdje ih je bilo 12 tisuća. Neću više o covid epidemiji, svima je previše tih informacija, dalje ćemo se bazirati na neke informacije, da skratim navedeno izvješće. Ljekarnička djelatnost je preuzeta u Dom zdravlja krajem godine, imamo nekih poteškoća no međutim to i dalje funkcionira, znači radi nam magistra farmacije koja je izašla iz te privatne djelatnosti no međutim nekakvom njenom zaslugom nastavili smo znači obavljanje te djelatnosti i nadamo se da ćemo imati malo više sreće u pronalasku stalnog kadra koji će nam podići kvalitetu iste. Laboratorij djeluje na području Križevaca i Đurđevca, radiologija u Đurđevcu i specijalističko-konzilijarna zdravstvena zaštita, fizikalna medicina i rehabilitacija koja je znači organizirana u Đurđevcu i Križevcima gdje doktor tri dana radi u Križevcima, a dva u Đurđevcu. Što se tiče palijativne skrbi bolesnika, imamo koordinatora no međutim evo tijekom 2022. pokrenuli smo sve moguće procese da se oformi mobilni palijativni tim koji će znači pružati skrb ovim najugroženijim i najosjetljivijoj populaciji naših pacijenata. Što se tiče evo dalje nekakvih procesa, imamo trenutno 9 specijalizacija što je zaista velika brojka s obzirom da smo mi primarna zdravstvena zaštita i da imamo ograničene financijske resurse po tom pitanju, trenutno početkom 2022. zaposlili smo 5 specijalizanata, jedan je iz područja pedijatrije, 2 iz ginekologije i 2 iz opće medicine. Trenutno specijalizaciju nam završava doktorica iz opće medicine i jedna pedijatrica, čemu se zaista veselimo i s obzirom na kadar iz te djelatnosti koji je zaista deficitaran, na neki način ćemo podići koliko toliko tu kvalitetu da bude stalni doktor bar u jednoj od naših ispostava kada nam je takva organizacija, ali evo radimo na tome da nekakva budućnost donese bolje dane. Što se tiče financijskog dijela nažalost corona nas je dotakla u tom dijelu i samim time što sam već spomenula, znači izlazak privatnih zdravstvenih radnika u 2020. godini znači njih 14 ordinacija prošlo je kroz Dom zdravlja u 2021. šest, navedeno je trebalo opremiti, educirati djelatnike i to je sve iziskivalo velika financijska sredstva, potrošni medicinski materijal je otišao od 150 do 200 % u odnosu na tržišne cijene ranijih godina. Potrošnja se isto povećala za nekih 60% naravno tu su i ove već spomenute tužbe koje nisu samo dotaknule Opću bolnicu već i Dom zdravlja i na to smo na sudske presude i izvansudske nagodbe izdvojili nekih 800 tisuća kuna što je zaista velika brojka i sve to, ako zbrojimo evo nažalost manjak koji imamo za pokriće u ovoj 2022. godini iznosi 850 tisuća kuna. Doduše ja vjerujem da ćemo mi to uspjeti određenim naporima i nastojimo pokriti taj manjak koji je nastao, zasad situacija nije alarmantna i još uvijek podmirujemo redovno obveze prema našim djelatnicima i osiguravamo potrebnu zdravstvenu zaštitu. Što se tiče nekih daljnjih projekata u suradnji sa našom Porom i KKŽ, početkom godine smo prijavili znači dva projekta vezano za financiranje projektno tehničke dokumentacije, a to je izgradnja i energetska zgrade Doma zdravlja u Križevcima gdje je projekt vrijednosti nekih 26 miliona kuna, nadamo se da će proći, to sve ovisi o tome koliko ima financijskih sredstava odnosno o povjerenstvu koje to odlučuje i digitalizaciju Doma zdravlja u vrijednosti nekih 8 miliona kuna. Trenutno nam je odobren i jedan projekt iz EU u vrijednosti 400 tisuća kuna koji ćemo početi provoditi Zdravo srce za zdravu budućnost. Evo to je kratko što se tiče nas, možda sam neke informacije izostavila, puno ih je ako ima pitanja na raspolaganju sam.

Županijska skupština je sa 23 glasova „za“donijela

**Zaključak o prihvaćanju Izvješća o radu i financijskim rezultatima**

**Doma zdravlja Koprivničko-križevačke županije**

Zaključak se prilaže Zapisniku i čini njegov sastavni dio.

**Točka 19.3.**

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost te podržava Izvješće. Obrazloženje daje ravnateljica Zavoda za javno zdravstvo Draženka Vadla.

DRAŽENKA VADLA: Dobro večer svima, sve vas srdačno pozdravljam. Ja mogu biti vrlo kratka i reći po ovim izvješćima koja su pred vama vezano za izvještaj o radu i financijskom izvještaju mi smo radili jako, jako puno i to je to, ali dozvolite da vam u par riječi poentiram neke stvari. Svi smo spominjali pandemiju, jasno da je ZZJZ i svi mi u Zavodu smo bili koncentrirani i naše aktivnosti su bile usmjerene na pandemiju već ove zadnje dvije godine. U 2020., 21.3. nam je stigao prvi pacijent pozitivan na coronu i od tada smo se mi bavili sa oboljelima od corone, nadzirali njihove kontakte, učili ljudi kako se ponašati, koje su epidemiološke mjere kako primjenjivati, učili jedni od drugih, znači spoznavali tu coronu i nastojali prenijeti našoj populaciji kako se mogu zaštiti. Krajem 2020. stiglo nam je cjepivo i normalno smo 2021. proveli u provođenju masovnog cijepljenja. Kod toga masovnog cijepljenja ja moram istaknuti da sam zamijetila kao glavni koordinator koji je bio zadužen u našoj Županiji za provođenje i organiziranje cijepljenja, izuzetno zajedništvo, izuzetno jedinstvo, support, potporu bi se reklo svih uključenih tu su bili svi, ovom prilikom moram izraziti veliku zahvalnost svim djelatnicima u svim zdravstvenim ustanovama Bolnica, Dom zdravlja, Hitna medicina svi smo djelovali kao jedno. Mi smo se u Zavodu reorganizirali najbolje što smo znali i umjeli, prioritete smo si posložili i stvarno smo nastojali svim snagama koliko toliko upravljati epidemijom. Cilj nam je svima bio da usporimo širenje, to je bila ključna stvar, nismo ju mogli zaustaviti to nam je tako jasno, ali ključna stvar je bilo zaustaviti širenje da bi zdravstveni sustav kompletno mogao zbrinjavati sve pacijente, ne samo one od korone nego sve i druge bolesti, nisu stale. Osim svih djelatnika iz zdravstva moram pohvaliti sve druge Stožer naravno, normalno sa načelnikom Stožera, sve članove Stožera, župana, Županiju, županijske službe, sve volontere pripadnike CK, HGSS, udruge žena, gradonačelnike, načelnike iz razloga što kad je nastupilo 2021. i kad smo dobili cjepivo, mi smo bili prvi kad je trebalo kako se ono kaže. 6.2. smo organizirali u našoj Koprivnici prvo masovno cijepljenje, prvi u Hrvatskoj, normalno prije toga smo cijepili i rizične skupine u domovima za starije i nemoćne, zdravstvene djelatnike da bi opće sustav mogli održati. Zdravstveni sustav je normalno najugroženiji ili najrizičnija skupine to su bili stariji ili nemoćni u nekakvi kolektivni smještaj. Brzo smo krenuli, kao što sam rekla, već u drugom mjesecu na kompletnu populaciju organiziranim snagama ne smijem tu zaboraviti i liječnike privatne prakse, znači naši liječnici privatne prakse, naši kolege iz medicine rada, naše kolege iz HZZO, svi smo bili stvarno jedinstveni u tom provođenju masovnog cijepljenja. Svi smo bili jedinstveni u uzimanju obrisaka na to ću se malo kasnije osvrnuti, ono što mogu reći da smo evo nekolicina liječnika, sestara, patronažnih djelatnika procijepili sa današnjim danom negdje oko 125 tisuća i 500 cjepiva smo primijenili, to je negdje oko 55 tisuća stanovnika u ovoj županiji. Nažalost otprilike 25 tisuća njih je oboljelo dokazano sa PCR, a oboljelih je bilo i znatno više, ali ja govorim za PCR jer smo sve morali obraditi na način kako je struka nalagala. Nažalost, 390 je izgubilo život da li od korone ili sa koronom u našoj Županiji i korona nije nestala, ona je još uvijek prisutna među nama, ali ipak evo lakše se diše, nemamo maske, otvorili smo prozore, možemo se družiti koliko toliko. To je jedna aktivnost koju smo provodili jedno vrijeme, cijele ove dvije godine znači uz nadzor nad oboljelima, uz nadzor nad bliskim kontaktima uz masovna cijepljenja, cijepljenje je i danas otvoreno prvenstveno u Zavodu za javno zdravstvo, ali i kod svakog liječnika opće prakse se možete cijepiti, ali ona druga aktivnost koja je vezana za tu pandemiju je bilo i moram pohvaliti djelatnike Zavoda za javno zdravstvo da smo tako mali, sićušni ja bi rekla spram ovih drugih Zavoda mi činimo možda negdje neki odjel u Zavodu za javno zdravstvo, hrvatskog zavoda ili Štampara, riječkog, osječkog ili splitskog sa postojećom ekipom na mikrobiologiji ja bi čak rekla i okrnjenom ekipom uspjeli smo uspostaviti sve dijagnostičke metode. Krenuli sredinom 2020. sa serološkom metodom za detektiranje antitijela, tko je prebolio, tko nije, početkom 11 mjeseca odnosno točnije 4.11. uveli smo prvi PCR u našoj Županiji 2020. Od tada pa do kraja 2021. napravili smo 50 tisuća pregleda PCR obrisaka sa PCR-om u našem mikrobiološkom laboratoriju. Znači nekolicina ljudi je radila, ne 8 sati, ne 10 sati, bilo je radnih dana i po 15 sati gdje su djelatnici Zavoda i službe za mikrobiologiju i epidemiologiju radili i po 15 sati da bi to mogli. Nadopunjavali smo se, podupirali i izdržali smo. Znači pohvala svima njima i velika zahvala, a onda smo normalno tamo negdje kad su krenuli brzi antigenski testovi u 3 mjesecu 2021. uveli i brze antigenske testove. Znači jedan mali Zavod kao što je naš koprivnički uveo je sve dijagnostičke testove kao što su neki drugi zavodi koji su da ne kažem 4,5,10 puta veći od nas. Evo hvala svima na tom djelu i to je bila glavna aktivnost. No ne smijem zaboraviti i istaknuti da ZZJZ u našoj Županiji niti jedan dan nije zatvorio vrata u ove dvije godine. Mi smo obavljali sve druge aktivnosti koje su nam dolazile. Jasno da je zbog lockdowna 2020. bio manji opseg posla. U 2021. nešto se poboljšalo stanje pa smo odrađivali apsolutno sve, uvijek smo odrađivali sve što nam je dolazilo i poslovne partnere u smislu uzimanje vode, briseva hrane, zdravstveni pregled osoba pod zdravstvenim nadzorom, higijenski minimum one tzv. tečajne ispite. Znači provodili smo apsolutno sve aktivnosti. Nadzirali smo sve druge zarazne bolesti koje su bile, ali je interesantno je istaknuti kad pogledate izvještaj, da je njih bilo manje, normalno, ljudi su se manje družili, nosile su se maske, epidemioloških mjera smo se pridržavali, znači to sve ima utjecaj, to su bile naše aktivnosti eto vrlo grubo rečeno izdvojene možda samo te pandemije i ove sve druge aktivnosti, ali uz to smo 2021. i pokrenuli zajedno sa CK projekt volonter penzioner znači pokrenuli smo projekt. Dalje smo nastavili sa projektom protiv ovisnosti koji financira Ministarstvo zdravstva, redovnu aktivnosti potpuno smo pokrenuli u onom opsegu kako je to gospodarstvo diktiralo i kako su to bili zahtjevi naših pacijenata, tako da mi danas funkcioniramo, puno nam je lakše, potpuno normalno bi se reklo, a preživjeli smo svi zajedno ove dvije godine i nije nam bilo lako, ali evo zajedništvom, ja gledam i ravnateljicu Doma za starije i nemoćne, znamo kako smo tamo i koliko dana, da ne kažem noći probdjeli jer smo nažalost 2020. godine među prvima sa splitskim Zavodom i splitskim domom vrlo izloženi, naša Bolnica izuzetni posao je odradila, hitna da ne nabrajam sve, Dom zdravlja, znači to jedinstvo koje ja moram istaknuti, to zajedništvo nas je spasilo i održalo. Bez toga apsolutno nije bilo moguće. Policija je bila stalno uz nas apsolutno, nisam ju spomenula, svaki punkt su nam osiguravali i pomagali gdje god su trebali. Znači svi smo stvarno disali kao jedno i to je jedini način da smo mogli odraditi to što smo odradili. Što se tiče financija to su brojke koje su vrlo egzaktne i govore što smo radili, ja sam rekla da smo radili jako puno i jesmo. Znači ja ću vam pročitati samo nekoliko stvarčica, imate bilješke uz financijski naš izvještaj koji detaljno sve opisuju, znači mi smo ukupni prihode i primitaka u 2021. imali 34 miliona 94 tisuće i 30 kuna, to je naš dva i pol puta proračun što je inače naš proračun. Imali smo rashoda 22 miliona 361 tisuću 475 kuna, duplo više nego inače rashoda i imali smo normalno višak prihoda nad rashodima 11 miliona 735 tisuća i 555 kn, to je realnost u Zavodu za javno zdravstvo, radili smo i vide se rezultati, e sad da vam pojasnim odakle ovaj tako veliki prihod. Znači prihodi poslovanja samo dvije komponente da vam kažem se sastoji prije svega najviše od prihoda od HZZ znači ono što ugovaramo sa HZZO-om, inače su ti nekakvi prihodi sa HZZO-om glavarine za školsku medicinu, javnog zdravstvo, mentalno zdravlje i tako dalje su na razini nekih 6 miliona i mikrobiologija ide tu rutinski rad, mi smo sada sa HZZO-om uz ovih 6 miliona u 2021. godini i početak ere PCR-a od 4.11. prihodovali plus skoro 15 miliona kuna, znači to je prihod nas, mi smo radili, ugovorili smo dijagnostiku sa HZZO-om, to je naš prihod, normalno da tu ide određeno, nešto je bilo i povećanje od glavarine, ali to je znatno manje nego praktički ova dijagnostika sa PCR-om. Jasno da nam je rashod bio, nekad je bio ukupni rashod za materijal i energiju ili materijalni rashod 3 miliona, sada je bio 8 miliona kuna. Znači to je to, što se tiče drugog izvora prihoda to je tzv. prihod od prodaje proizvoda i roba pruženih usluga i prihodi od donacija, tak se to zove. Mi smo inače imali na razini negdje oko 7 miliona kuna, mi smo sada, to govorim u usporedbi sa 2020. koja je bila lošija u svakom pogledu i u ovim poslovima koje inače obavljamo voda, hrana, predmete opće uprave, zdravstvene ekologije, zdravstveni pregledi, tečajevi itd. to se sve pomalo povećalo, ali se isto tako radila dijagnostika sve vrste dijagnostike koje sam nabrojila i to prije svega za nekakva privatna testiranja odnosno za osobe koja se išle na privatna putovanja ili razloge koji su trebali i još jedna vrlo važna stvar naša Bolnica. Evo dr. Devčić je obrazložio njihova primanja i rashode donekle, tu ima jako puno, ali Bolnica je znači ono što je bio milionski dug uvijek prema Zavodu je praktički anulirala taj dug, mi smo došli na nekakvih par stotina tisuća kuna što je skoro mjesečni promet ili dvomjesečni promet sa Bolnicom, to su naši prihodi ako se netko pita. Ja mislim da sam rekla sve, evo zajedništvo nas je spasilo i to je jedini način da smo mogli preživjeti ovu epidemiju.

TOMISLAV GOLUBIĆ: Dozvolite mi da ovim putem čestitam i ravnateljici i svim djelatnicima Zavoda za javno zdravstvo na svemu što su uradili tijekom ove pandemije. Definitivno vi ste podnijeli tu najveći teret te pandemije i vi ste nam bili taj voditelj u svemu tome dok se nije znalo tko što smije, tko što mora napraviti zvalo se je Vadlu i hvala vam na svim javljanjima i na svim sugestijama. Ja vas molim da završite za ovo kaj vas je predsjednik zaustavio u obrazlaganju tog financijskog jer su se pojavili određeni medijski napisi. Znači ono što mene interesira, interesira me da li se je ta cijena testiranja stvarno mogla spustiti nešto, da li imate nekakav uzorak možda da se usporedi ta cijena testiranja jer ono što je izašlo u medijima da je pa sve do kraja godine u Koprivnici to bilo 698 kn, a u Varaždinu je bilo 400 kn, da li je to moglo biti manje, da li se tu zakasnilo sa nekakvim redukcijama cijene, da li zbog toga što se nije smanjila ta cijena testiranja da li se onda nagomilala ta dobit? Možda je moglo biti nešto manje, mislim bilo je medijskih napisa, vidim da ste krenuli to pojašnjavati, ja vam dajem sad vremena, ja vas molim da mi to objasnite.

DRAŽENKA VADLA: O tome smo već raspravili prošle godine, sjećam se ista su pitanja bila. Znači cijene PCR nekad kad se počeo raditi bile po 1.500,00 kn da ne kažem i više, mi tada nismo radili PCR. Kada smo mi počeli raditi PCR cijena je bila upravo to što ste rekli 698 kn i ugovarali smo sa HZZO-om. Istaknula sam da je ukupni prihod odnosno većina tog viška ili većina prihoda koji je ostvaren 2021. 15 miliona ugovarano sa HZZO-om i HZZO je diktirao cijenu. Znači to je cijena koja je od strane HZZO, mi smo prije svega pratili cijenu HZZO, kad smo ugovarali, odnosno sa UV da UV donosi cjenik smo predlagali ono što je HZZO predložio, tako smo i dalje slijedili cjenik HZZO. Znači u neko vrijeme kad se neko sjetio u nekom Zavodu da će smanjiti, novinske napise ne bi baš puno komentirala i ovo što sam sad baš uspjela pročitati i na portalu Danica i na Podravskom su netočni podaci, to je najkraće što mogu reći. Ne zna se ni iščitati ono što je napisano, mislim to ne bi baš komentirala. Uglavnom mi smo cijene formirali sukladno cjeniku HZZO-a kako nam je i HZZO plaćao za te naše usluge i isto tako da neki drugi laboratoriji su imali različite cijene, ako se radi odmah onda vam je cijena 1000 kn, znači mi nismo cijenu određivali za 24 sata jednu cijenu, za 48 sati drugu cijenu, ako se radi za tri sata je treća cijena. Znači mi smo imali jednu cijenu za sve naše usluge, a trudili smo se uvijek da naši pacijenti to je ključna stvar na kraju krajeva zašto smo uveli PCR je bilo politika na nacionalnom nivou da se u što kraćem vremenu može napraviti dijagnostika kako bi se mogle dalje epidemiološke mjere napraviti, a to je prije svega što prije saznati tko je taj bolesni i da ne širi dalje, to je bila ključna stvar, a HZZO je diktirao cijene, kao da smo mi primijenili ovu ili onu cijenu ili smanjili isto tako kako i HZZO smanjio cijenu tako smo i mi polako smanjivali cijenu, ali velim cijena danas se promijeni mi sutra nećemo primijeniti. Imate UV koje će donijeti odluku na određene procjene, a to što je jedan zavod možda imao 1000 kn to nitko nije gledao, treći je imao 400 ili 600, znači mi smo se prije svega držali cjenika HZZO i kod smanjivanja smo se opet držali cjenika HZZO. Znači nismo imali nikakvih razlika kad ćete dobiti nalaz, mi smo nalaz nastojali izdati u 24 sata, zato nam je radno vrijeme bilo 15 sati, a ne 8 sati.

Županijska skupština je sa 22 glasova „za“ donijela

**Zaključak o prihvaćanju Izvješća o radu i financijskim rezultatima Zavoda za javno zdravstvo Koprivničko-križevačke županije**

Zaključak se prilaže Zapisniku i čini njegov sastavni dio.

**Točka 19.4.**

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost te podržava Izvješće. Obrazloženje daje predstavnica Zavoda za hitnu medicinu Antonela Subotičanec.

ANTONELA SUBOTIČANEC: Hvala lijepa predsjedniče, poštovani svi ovdje prisutni, dozvolite mi da ovim putem prvenstveno ispričam našu v.d. ravnateljicu Zavoda za hitnu medicinu dr. Valeriju Bartolić zbog nedolaska. Ravnateljica je spriječena zbog službenog puta. Ukratko o Zavodu za hitnu medicinu, znate da poslujemo na tri punkta u Koprivnici, Križevcima te Đurđevcu. Na svakom punktu obavljaju posao po dva tima od 1.4. prošle godine kada je osnovan i TIM2 u Đurđevcu. TIM2 u Đurđevcu i TIM2 u Križevcima su nadstandard uz pripravnost koju financira KKŽ. Osnivanjem TIMA2 u Đurđevcu povećao se broj djelatnika na 151. Kada govorimo o djelatnicima, želim napomenuti da smo prošle godine dobili i prvu specijalisticu hitne medicine čiji smo troška specijalizacije sami snosili. 2021. kao i svima obilježila je covid pandemija. Nama osnivanje TIMA 2 u Đurđevcu te provođenje EU projekata. Što se tiče izvršenih zdravstvenih usluga tijekom 2021. godine, izvršeno je ukupno 24 tisuće sanitetskih prijevoza, a ukupno 18 vozila što čini nekih 842 tisuće kilometara. Što se tiče timova hitne službe zbrinuli su ukupno 25 tisuća pacijenata od toga 9 tisuća na terenu, 16 tisuća u ambulanti. Križevački TIM 2 zbrinuo je ukupno 1000 pacijenata dok je đurđevački od 1.4. do kraja godine zbrinuo 769 pacijenata. Shodno osnivanju samog TIMA2 sve nabave su nam se zapravo usmjerile na to da su nam djelatnici opremljeni službenom zaštitnom i radnom odjećom, odnosno da nam je opremljena prostorija za rad, nabava medicinske opreme potrošnog materijala. Što se tiče ostalih projekata, željela bih napomenuti „Danas učimo, sutra spašavamo“ gdje smo zapravo educirali po 20 djelatnika iz tečaja EPOS odnosno ALS, odnosno tečaja naprednih mjesta održavanja života djece odnosno novorođenčadi što je bilo izuzetno teško u ovim covid vremenima. Također u sklopu navedenog projekta izvršeno je i studijsko putovanje u Amsterdam gdje je prezentirana sama povijest amsterdamske hitne te vozila odnosno oprema te treba napomenuti kako koprivnička odnosno županijski zavod je sličan amsterdamskom i po ničemu ne zaostaje sa opremom što nam je naravno motivirajuće za daljnji razvoj poslovanja. Cjelokupni taj projekt financiran je iz sredstva EU. Htjela sam samo još napomenuti dakle od ostalih nabava osnivač je sudjelovao i u nabavci dva sanitetska vozila, odnosno jednog vozila hitne službe. Što se tiče sve ovo navedeno utjecalo je na naše financijsko stanje koje je zapravo prikazalo višak prihoda u iznosu od milion i 300 kuna, međutim kada se rashodima nadodaju ukupno izdaci za nabavu nefinancijske imovine koji su zbog ovog cijelog TIMA2, ali i sve druge opreme o kojoj zaista vodimo brigu utjecao je na povećanje izdataka, oni su iznosili milion i 700 tisuća, dakle dolazimo do toga da smo koristili zapravo višak u iznosu od nekih 400 tisuća kuna. U 2022. vjerujemo Zavodu je i dalje raspoloživ višak u iznosu od 265 tisuća 490 kn, kažem nadamo se da ćemo i dalje nastaviti sa ovakvim poslovanjem, Svakako da je 2021. bila neizvjesna, stavila je pred nas evo mnoge izazove koje smo uspjeli savladati, dozvolite da se ovim putem zahvalim županu i svim pročelnicima koji su nam pomogli i financijski i podržali nas u našem radu kako bi zdravstvena skrb bila još na višoj razini, kako bi timovi bili dostupniji, a tu smo zapravo radi pacijenata i vrlo je bitno da se razvijamo i dalje na taj način.

Županijska skupština je sa 22 glasova „za“ donijela

**Zaključak o prihvaćanju Izvješća o radu i financijskim rezultatima Zavoda za hitnu medicinu Koprivničko-križevačke županije**

Zaključak se prilaže Zapisniku i čini njegov sastavni dio.

**Točka 19.5.**

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost te podržava Izvješće. Obrazloženje daje ravnateljica Ljekarni Koprivnica Irena Hadelan.

IRENA HADELAN: Dobro večer svima, poštovani svi, Ljekarne Koprivnica u svom sastavu ima 5 ljekarničkih jedinica. Dvije su jedinice u gradu Koprivnica i to na Florijanskom trgu i u ulici Braće Radića te imamo jedinicu u Sokolovcu, Rasinji i Drnju. Dvije jedinice u gradu Koprivnici rade po dvije smjene, a ljekarne na selu prate rad liječnika i rade u jednoj smjeni. Osiguravamo i 24 satno dežurstvo kroz 240 noći na godinu i to u jedinicama u gradu Koprivnica. Ostatak dežurstva nam je preuzela jedinica u zakupu Frankopanska 2, tako da svaki treći tjedan oni dežuraju da mi imamo malo odmora. U Ljekarnama Koprivnica sa 31.12.2021. bilo je zaposleno 29 osoba od toga 24 osobe na neodređeno i 5 na određeno. Na neodređeno znači ravnateljica, 12 magistri farmacije, 7 farmaceutskih tehničara, od toga 2 osoba sa invaliditetom na skraćeno radno vrijeme, 3 u računovodstvu i plus spremačica dostavljač. Na određeno imamo jednu magistru farmacije i jednog magistra farmacije pripravnika, 2 farmaceutska tehničara pripravnika i 1 spremačicu. Od 4.5.2010. radimo po ISO normi za područje opskrbe i prodaje lijekova i medicinskih proizvoda u savjetovanju i njihovoj primjeni. Radimo po DN Business Management normi i to imamo ISO 9001. , 2008. od 4.5.2010. a ISO 9001.-2015. od 30.8.2018. U 2021. godini ostvarili smo rast ukupnih prihoda za 7% s time da je prihod od prodaje lijekova na recept porastao za 6%, a prihod od blagajne za 9%. Financijske bonifikacije rasle su nam za 3%. Ukupna dobit nakon oporezivanja za 2021. iznosila je milion i 171, 283,69 kn. Pošto su plaćanja od strane HZZO za izdane lijekove i naplata istih izašle iz zakonskih okvira, čak im se rok produžio i do 150 dana. Bez vlastitih obrtnih sredstava ne bismo mogli ostvariti uredna plaćanja prema dobavljačima, gdje se opet traži poštivanje zakonskog roka plaćanja. Najveći problem u 2021. godini predstavljao nam je manjak kadra i organizacija rada poštujući Zakon o radu i dnevne i tjedne odmore kao i maksimalni broj sati odrađen u tjednu jer su nam 4 magistre farmacije na porodiljnom dopustu, a magistri farmacije su deficitaran kadar pa smo samo za jednu uspjeli pronaći zamjenu, a ostali rad se pokrivao prekovremenim radom drugih magistri. Magistre farmacije se redovito educiraju putem webinara i e tečajeva. Sad za vrijeme korone nije bilo uživo predavanja, a imamo i završenu jednu specijalisticu kliničke farmacije i lani nam je jedan specijalistički studij počela magistra koja ide kozmetologiju i dermatologiju specijalizirati. Detaljan prikaz prihoda i rashoda smo vam dali u tablici pa vam se ja ovim putem zahvaljujem.

Županijska skupština je sa 23 glasova „za“ donijela

**Zaključak o prihvaćanju Izvješća o radu i financijskim rezultatima Ljekarni Koprivnica**

Zaključak se prilaže Zapisniku i čini njegov sastavni dio.

**Točka 19.6.**

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost te podržava Izvješće. Obrazloženje daje ravnateljica Ljekarne Križevci Mirela Martinović.

MIRELA MARTINOVIĆ: Dobro večer svima, ja ću zaista vrlo kratko. Ljekarna Križevci je ustanova sa tri ljekarničke jedinice od kojih dvije posluju u Križevcima, jedna je u Sv. Ivanu Žabnu sa svojih 16 zaposlenih. Osim redovnog radnog vremena pokrivamo i dio dežurstava koje smo organizirali u suradnji sa općinama i Gradom Križevci pa oni tu dijelom sufinanciraju tako da osiguramo i zdravstvenu skrb nekako izvan tog radnog vremena pošto nismo to ugovorili sa HZZO-om, to ima Koprivnica. Prihodi nam rastu više godina za redom, tako je bilo i 2021. godine kad je taj promet iznosio 21 milion 800 tisuća kuna, to za nas donijelo dobit od 305 tisuća kuna. Zaista kratko, mislim da vam više sad ne treba.

Županijska skupština je sa 23 glasova „za“ donijela

**Zaključak o prihvaćanju Izvješća o radu i financijskim rezultatima**

**Ljekarne Križevci**

Zaključak se prilaže Zapisniku i čini njegov sastavni dio.

**Točka 20.**

PREDSJEDNIK: Izvješće smo primili. Raspravu je proveo Odbor za zdravstvo, socijalnu skrb, umirovljenike i osobe starije životne dobi, osobe s invaliditetom i socijalnu uključenost te podržava Izvješće. Obrazloženje daje predsjednica Kluba za starije osobe „Mariška“, Valentina Čadavec.

VALENTINA ČADAVEC: Dobro večer svima, hvala na prilici da ukratko predstavim ispred Kluba za starije osobe „Mariška“ ovu točku. Pomoć u kući pružamo već punih 16 godina pa vjerujem da ne treba posebno naglašavati koliko je ovaj program zapravo značajan za naše starije osobe, tako da ne bih više tratila vaše vrijeme. Ono što bi svakako napomenula jest, odnosno iskoristila ovu priliku da istaknem koliko je uz ove usluge koje se evo razvijaju i kroz Program pomoći u kući koju financira KKŽ i općine i drugi izvori financiranja uz gradove, centre za socijalnu skrb i ostale i naravno EU fondove, potrebno je razvijati i druge socijalne usluge koje nažalost nisu možda dovoljno trenutno zastupljene ne samo na području naše Županije nego i na području cijele Hrvatske, a što smo mi kao pružatelji socijalnih usluga primijetili. Unazad nekoliko godina znamo da broj starijih osoba neumoljivo raste i da su ove usluge jako potrebne. Smještajni kapaciteti nam nisu dovoljni, ali vidimo neku budućnost i u razvoju različitih izvaninstitucionalnih usluga pa evo u tom smjeru se mi i dalje svakako planiramo razvijati. Ja bi ovu priliku iskoristila da pohvalim sve dosadašnje inicijative naše Županije i Savjeta umirovljenika, i svih ostalih dionika koji su evo svih ovih godina brinuli o starijoj populaciji i koji imaju sluha za naše prijedloge. Ovaj program pomoći u kući uvijek volim istaknuti kao jedan od najznačajnijih oblika vaninstitucionalne skrbi koji je dobar primjer kvalitetne suradnje i Županije, i lokalnih jedinica i nas kao pružatelja usluga kako adekvatno odgovoriti na potrebe naše zajednice i naših najugroženijih starijih osoba pa se ja ovom prilikom svima zahvaljujem i nadam se da možemo računati na vašu podršku i dalje.

Županijska skupština je sa 23 glasova „za“ donijela

**Zaključak o prihvaćanju Izvješća o pružanju usluga**

**pomoći u kući starijim osobama u 2021. godini**

Zaključak se prilaže Zapisniku i čini njegov sastavni dio.

**Točka 21.**

**Pitanja i prijedlozi članova.**

DRAŽEN ČUKLIĆ: Sve vas pozdravljam, malo bih skrenuo temu, ovo ne bi bilo zdravstveno pitanje, previše smo možda slušali o zdravstvu. Malo ću skrenuti na poljoprivredu, tako da bih zamolio, koga moram pitati, mislim da je g. Štimac. Pitanje bi bilo regionalni centar za razvoj stočarstva se formira sada u Vrbovečkoj Dubravi. On je već pred osnutkom mislim da je već i izdana građevinska dozvola, krenut će izgradnja. Ne znam da li se je KKŽ priključila toj inicijativi, evo nešto sam bio u kontaktu sa g. Kraljičkovićem, on me isto zamolio kao ispred KKŽ da eventualno probamo malo uključiti KKŽ u tom jednom regionalnom centru. To nije samo centar vezan za govedarstvo, on ima i perspektivu razvoja i prema ostalim granama poljoprivrede, stočarstva. Riječ je o tome već da se Bjelovarsko-bilogorska županija uključila, ako sam dobio dobre informacije i Sisačko-moslavačka, smatram da smo mi ovdje još jedna županija koja bi se stvarno morala priključiti toj inicijativi, s obzirom da te četiri županije što se tiče stočarskog fonda smatram da imaju gotovo 50% stočarskog fonda RH. Što se tiče baš evo poljoprivrede stočarstva mislim da nismo trenutno u nekoj dobroj situaciji obzirom da od svinjskog mesa zadovoljavamo svoje potrebe po procjenama konzultantskih tvrtki izvana negdje oko 15%, goveđeg mesa negdje oko 40%, proizvodnje mlijeka oko 50%, tako da smatram da i ova inicijativa za otvaranje tog regionalnog centra za razvoj stočarstva dobra šansa da se i KKŽ uključi u taj razvoj, tako da evo smatram da je ovdje mjerodavna osoba g. Štimac, tako da bi moje pitanje bilo upućeno evo što se tiče njega.

MARIJANA LOKOTAR: Lijepi pozdrav svima, evo ja bi se osvrnula na županov odgovor u vezi uvođenja besplatnih higijenskih uložaka u osnovnim i srednjim školama kojima je Županija osnivač. Vidim reakciju, ali ja vas pohvaljujem. Pohvaljujem što ste prepoznali potrebu uvođenja besplatnih higijenskih uložaka u škole, odnosno pohvaljujem što uvažavate prijedloge koji su dobri i donose dobrobit svim stanovnicima naše Županije bez obzira ako i dolaze iz redova oporbe. No, nije mi jasan način provedbe, odnosno dostupnost higijenskih uložaka djevojkama i djevojčicama u osnovnim i srednjim školama. Nije mi jasno što vam točno znači diskretna podjela učenicama u potrebi kako bi se zaštitio njihov dignitet te što vam znači potreba za higijenskim ulošcima kod djevojčica i djevojaka koje dolaze iz obitelji kojima nabava higijenskih uložaka predstavlja značajan financijski izdatak. Držim da ste možda pokretanje te akcije malo krivo shvatili. Naime, smisao pokretanja akcije dostupnosti higijenskih uložaka je da se svim djevojčicama, djevojkama, ženama omoguće znači osiguraju higijenski ulošci. Način na koji se to može provesti je prilično jednostavan. Postavi se dispenzer ili uloškomat u ženski toalet i djevojke kojima je uložak potreban dođu, uzmu ga bez da ikoga prije obavještavaju o tome da imaju menstruaciju, da su isti zaboravile ili da jednostavno nemaju dovoljno novaca da si uloške kupe. Znači nebitan je razlog, bitno je da je dostupno svim djevojčicama u školi. Apeliram da moj prijedlog provedbe uvažite, to vam govorim kao žena, majka, kao učiteljica koja tu problematiku itekako razumije.

TOMISLAV GOLUBIĆ: Na zadnjoj sjednici ŽS postavio sam pitanje gospodinu županu vezano za povećanje cijene zbrinjavanja otpada na Piškornici. Zahvaljujem se na odgovoru. Tu piše 7. listopada Nadzorni odbor usvojio je taj Plan poslovanja za 2022., dakle pretpostavljam da je Vama pročelnik u srijedu na tom Nadzornom odboru rekao za to. Međutim, ne zanima me odgovor na to pitanje, nego me zanima u tom dopisu, odgovoru na moje pitanje interesantni su podaci koji su napisani, a to je da je ovom godišnjom količinom od 21 tisuće tona godišnje, osigurava se prihvat otpada do rujna 2025. E sad mene zanima, u zadnjem tenderu za izgradnju regionalnog centra za gospodarenje otpadom je pisalo da je rok izgradnje 44 mjeseca. Ako idemo gledati od današnjeg dana ta 44 mjeseca, već smo 4 mjeseca kratki pa Vas molim napismeno, ne morate mi danas ništa odgovarati, u kojoj fazi je projekt Piškornice, kada očekujemo ponovnu nabavu, da li je dogovoreno sa Vladom, koliki će biti rok izgradnje jer ima tu dosta i načelnika i predstavnika u općinskim vijećima? Moramo se pripremiti na vrijeme ukoliko to sve skupa ne ide u dobrom smjeru. Molimo Vas da ne dozvolite da se desi da naši gradovi i općine nemaju kud sa smećem, a da to saznamo zadnji tren kad je to kasno.

KRITINA ŠKODA VAJDIĆ: Evo ja imam nekoliko pitanja iz sfere obrazovanja. Zanima me, odnosno nas zanima iz HSS-a u kojoj je fazi projekt izgradnje nove Srednje škole u Koprivnici, Učeničkog doma te Osnovne škole u Koprivničkom Ivancu, te u kojoj fazi je projekt obnove dvorane Srednje škole i uređenje igrališta oko iste.

MARIJAN ŠTIMAC: Dakle uvodno bi rekao sljedeće. Dakle nacionalnom agrarnom politikom postavljene su mjere i izvori bespovratnih sredstava za one korisnike, što su u pravilu jedinice regionalne samouprave dakle županije, koji mogu postići kroz dva cilja. Jedan je udruživanje poljoprivrednih proizvođača u jedan oblik zadruge ili d.o.o. koji će ujedno imati posebne uvjete da stekne dakle uvjete za rješenje da je proizvođačka organizacija, a s druge strane, ako se zadovolji uvjet posebna proizvođačka organizacije u bilo kojoj djelatnosti unutar poljoprivrede, dakle postoji nacionalni program za izgradnju ključne infrastrukture potrebne tom sektoru. Što se tiče KKŽ mi smo donijeli Plan razvoja gdje ćete razvidno vidjeti našu orijentaciju prema dva distributivna centra od kojih je jedan namijenjen dakle za meso na lokaciji Križevaca i za voće i povrće, na lokaciji negdje u istočnom dijelu županije, ta lokacija za sada još nije poznata. Što se tiče ministarstva, ono je prošle godine objavilo, a vi ste to u našem proračunu mogli vidjeti da smo imali otvorenu stavku, zaključili smo ugovor jer smo se javili na natječaj te smo primili određeni iznos bespovratnog novca s kojim ćemo napraviti idejni projekt na bazi idejnog rješenja i studiju izvodljivosti za distributivni centar za meso, a sada je trenutno u tijeku dakle i objava javnog natječaja za izvođače te projektno tehničke dokumentacije. Na području KKŽ u smislu stočarstva djeluje jedna proizvođačka organizacija to je dakle BAB sa velikim brojem članova iz naše Županije, ali jednako tako oni su situirani na području Bjelovarsko-bilogorske županije i stoga ukupno se raspolaže sa jednim relevantnim stočnim fondom koji ima potrebu jer ova Županija od 2013. godine nema uvjete za klaonicu, a kamoli određene daljnje oblike tržišnog vrednovanja, dakle mesa i mogućnosti njegovog kratkoročnog čuvanja i distribuciju. Što se tiče dakle segmenta voća i povrća, što je također planom razvoja uređeno proračunom, evidentno i tu smo si odredili za vlastiti pristup, dakle u tom smislu Upravno tijelo je napravilo pravilo Zadruge, napisalo cijelu proceduru, financijski iz proračuna prošle godine smo podržali osnivanje poljoprivredne zadruge voćara i povrtlara koja se zove Gruda, ona ima sada svoje rješenje. U ovoj godini smo za njih izradili plan razvoja koji je potreban, popunili određene tabele, uvidjeli njihovu realnu prodaju i od tih 11 članova utvrdili da ostvaruju prihode od preko 5 miliona, što znači da će zadovoljiti uvjete da dobe rješenje za proizvođačku organizaciju, tada će se steći uvjeti da se KKŽ prihvati i da se pojavi na natječaju pri Ministarstvu poljoprivrede da bi također započela sa prvom osnovnom dokumentacijom znači dokumentacijom studije izvodljivosti, idejnim projektom nakon čega slijedi konačna izrada glavnog projekta građevinska dozvola i financiranje. Dakle, ti projekti u smislu projektiranja do građevinske dozvole sadržajni su i u projektno tehničkoj dokumentaciji iz izvora mehanizma za oporavak i otpornost sadržani u razvojnom programu Sjever. Dakle, sud je svim relevantnim mjestima, naša agitacija je udruživanje poljoprivrednih proizvođača u dva različita segmenta, izgradnja na našoj lokaciji kapaciteta koji služe od čuvanja, dorade, distribucije specifičnih proizvoda. Što se tiče g. Kraljičkovića dakle mi smo stari suradnici i nalazimo se u radnoj skupini za poljoprivredu u Hrvatskoj zajednici županija. Njegove su ideje dugogodišnje uvijek iste, a svode se na to da bi pet, šest županija trebalo baš na prostoru Zagrebačke županije izraditi distributivni centar sa hladnjačama za voće, iako oni to već imaju, pa bi sad evo za meso. On voli te oblike udruživanja, međutim kolege iz svih drugih županija, a obzirom na mogućnost korištenja bespovratnih sredstava, a i na blizinu jer je lokacija tuzemnih naših proizvođača treba imati u lokalitetu objekte koji njima služe, odlučili smo se pristup po županijama. Prva od njih je Osječko-baranjska koja je iskoristila potencijal sredstava njihovog razvojnog sporazuma Slavonije 103 miliona kuna je nabava i u tijeku su već radovi. Dakle, dobre su inicijative zajedništva, ali pristup je i politički i strateški odabran na ovom ćemo mjestu to raditi.

ŽUPAN: Ja ću kratko g. Lokotar, hvala na pohvalama, ja zaista prepoznajem to pitanje i apsolutno sam na strani rješenja, međutim razlikujemo se u konceptu rješenja. Mislim da ovo što ste vi predložili ovako naizgled zvuči jako dobro, međutim evo razmjenjujući mišljenja sa vašim kolegama, mojim suradnicima i mnogima, mišljenja smo da u konačnici to baš tako u praksi ne bi bilo. Mislim da ovaj model koji mi smo na neki način ustrojili, preporučili, prije svega osiguravajući sredstva po svim školama i davajući dakle ravnateljima škole, pedagozima i ostalom osoblju koje se za to zaduži na neki način, ovlasti ili zadaću da to provedu na onaj način za koji mi mislimo da je optimalan. To je više jedna socijalna mjera, moramo si to onako iskreno priznati i mislimo da zapravo mnoge učenice to niti ne bi koristile, a opet s druge strane na ovaj način na koji ste vi predložile, mislim da bi moglo biti i zlouporaba toga jer mi svi znamo što su djeca i što su to muški WC, što su ženski i da ne idem sad u detalje da se ja u to ne zapetljam. Osim toga ne znam vi ste nastavnica u jednoj koprivničkoj OŠ, da li vi isto tako tamo provodite? Mislim da neće ravnatelji dijeliti, ali gledajte nisu niti sve osnovne škole iste, mi imamo osnovne škole ili područne škole sa vrlo malim brojem učenika i sa jednim ili dvije nastavnice i to je jedan sasvim drugačije, kako bi rekao okruženje, nego vaša škola koja ima 500 učenika. Mislim namjera je zaista dobra, samo se malo razlikujemo u konceptu. Evo razmislit ćemo u nekom pilot projektu neke od naših škola, pokušati to na taj način, ali mislim da smo mi to pitanje riješili onako kako bi rekao optimalno.

Što se tiče pitanja g. Golubića stvarno mislim da je to pitanje za Upravu, ozbiljno to mislim. To je pitanje konkretno, ja vam sugeriram da to pitanje uputite upravi, ukoliko ste ga uputili meni, ja ću ga uputiti upravi i onda ću vam njihov odgovor proslijediti.

A što se tiče obrazovnih pitanja, ja sam dobio dobre instrukcije od pročelnice pa joj predlažem da ona sama to ovdje kaže, dakle po sva ova 4 projekta smo u određenim aktivnostima mislim da bi bilo korektno da ona to ovdje i prezentira.

ANA MUŠLEK: Poštovani predsjedniče, uvaženi župane, evo što se tiče nove Srednje škole i Učeničkog doma, Županija je to prijavila na poziv Ministarstva regionalnog razvoja i fondova EU koji je bio raspisan krajem godine. Rok prijave je bio čini mi se u veljači, priprema projektno tehničke dokumentacije za pripremu projekata digitalnih transformacija tranzicije, a još uvijek nismo dobili nikakvu povratnu informaciju, ali imamo nekakve inpute da je Ministarstvo počelo sa pregledom prijava i da ćemo dobiti upute što i kako dalje.

Što se tiče Kop. Ivanca, za dvoranu i školu Ivanec je izdana građevinska dozvola i to je zapravo jedan od projekata koji Županija priprema za novi investicijski ciklus koji se namjerava realizirati putem nacionalnog plana oporavka i otpornosti.

Što se tiče pitanja oko dvorane Srednje škole igrališta mi već u financijskom planu u svom proračunu imamo planirano milion i pol kuna za adaptaciju garderoba i za sanitarne čvorove. To smo znači napravili projekt, izrađeni su troškovnici, predano je našem UO koji provodi postupak nabave te se uskoro očekuje i sam postupak, a za igralište Srednje škole Koprivnica također imamo planirana sredstva, radimo projektni zadatak te bismo nabavu isto započeli u kratkom vremenu.

KRISTINA ŠKODA VAJDIĆ: Nemam pitanje nego sam vam samo htjela reći da su u Srednjoj školi Koprivnica ulošci stavljeni u WC pa možete kod njih pitati kako se to provodi, ja mislim da se dobro pa imate već pilot projekt spreman.

Sjednica Županijske skupštine završila je u 21,30 sati.

ZAPISNIK SASTAVILA PREDSJEDNIK

Helena Matica, dipl. iur. Damir Felak, dipl.ing.